
Z A P I S N I K

SA 19. SJEDNICE GRADSKOG VIJEĆA

GRADA GRAČANICA

Održana dana 04.06.2026. godine u Multimedijalnoj sali za sjednice Grada Gračanica sa početkom u 10,00 sati.

Sjednici su prisustvovali svi članovi Vijeća.

Pored članova Gradskog vijeća sjednici su prisustvovali: Gradonačelnik Sadmir Džebo, Gradski pravobranilac Jasminka Imširović, šefovi službi za upravu, te predstavnici sredstava informisanja.

Radio Gračanica je vršila prijenos sjednice uživo.

Sjednicu je otvorio i istom predsjedavao Mirza Okić, Predsjedavajući Gradskog vijeća, zajedno sa zamjenikom Selmom Begović i sekretarom Hamzić Mersedom.

Zapisnik je vodio Hazim Iljazović, a vršilo se i tonsko snimanje sjednice.

Tonski snimak sastavni je dio zapisnika.

Intoniranja himne Bosne i Hercegovine.

Nakon ovog dijela sjednice Predsjedavajući je stavio na raspravu zapisnik sa 18. sjednice Gradskog vijeća.

Nije bilo učesnika u diskusiji.

Zapisnik sa 18. sjednice Gradskog vijeća je jednoglasno usvojen, sa 28 glasova „ZA“.

Zamjenica predsjedavajućeg pročitala je pristigle odgovore:

Na 18. sjednici GV Gračanica upućeno je 7 vijećničkih inicijativa i 11 vijećničkih pitanja. Pristigli odgovori su sledeći:

Na inicijativu vijećnika Imada Mustafića za postavljanje zaštitne odbojne ograde u ulici Crni put (MZ Gračanica) zbog uske dionice i opasne padine pristigao je odgovor u kojem se navodi da je  nadležna služba  izašla na teren i uradiće predmjer i predračun. Pošto sredstva nisu planirana u ovogodišnjem budžetu, potreban iznos pokušaće se osigurati kroz rebalans, u skladu s prioritetima.

Na inicijativu vijećnika Edina Šehića za HITNO postavljanje usporivača brzine i zaštitne barijere/metalne ograde u ulici Braće Fazlića, u blizini mosta za MZ Lendići.

​Pristigli odgovor: Lokacija je uvrštena na spisak i biće obrađena u prvom sljedećem elaboratu za smirivanje saobraćaja. Projektantu će biti sugerisano da predvidi zaštitnu ogradu i procijeni potrebu te vrstu usporivača, a realizaciji na terenu pristupiće se nakon izrade elaborata i osiguranja sredstava u budžetu.

Na vijećničko pitanje vijećnice Selma Begović  vezano za informaciju o fazi postupka u vezi sa izgradnjom autobuskog stajališta pored OŠ u Donjoj Lohinji.

​Pristigao je odgovor u kojem se navodi da službi još nije podnesen zahtjev za urbanističku saglasnost niti ona raspolaže projektnom dokumentacijom (potrebno je prvo izraditi idejni projekat radi saglasnosti i odobrenja JP Ceste FBiH). Sredstva za ovu namjenu nisu planirana u gradskom budžetu za 2026. godinu, pa je predloženi projekat potrebno uvrstiti u budžet kako bi se pristupilo realizaciji. Služba procjenjuje da bi minimalna vrijednost izgradnje bila 40.000 KM.

Na vijećničko pitanje Kluba vijećnika NS – NiP vezano za način obračuna vodnih usluga nakon promjene cijene usluga.

​U Odgovoru se navodi: Zbog tehničkih i logističkih kapaciteta nije bilo moguće izvršiti vanredno očitavanje svih vodomjera na dan stupanja na snagu nove Odluke o cijenama. Parcijalno razdvajanje obračunskog perioda na stari i novi dio potrošnje zahtijevalo bi složene računovodstvene intervencije i angažovanje velikih resursa, što povećava rizik od grešaka. Primijenjeni način obračuna predstavlja ustaljenu praksu preduzeća JP "Vodovod i kanalizacija" d.o.o. Gračanica koja osigurava jednak tretman svih korisnika.

Na vijećničko pitanje vijećnice Mersiha Jogunčić  za rješavanje problema odvodnje površinskih i otpadnih voda u naselju Luke.

​Pristigao je odgovor:  JP „Vodovod i kanalizacija“ je pokrenulo aktivnosti na sagledavanju stanja te je održan zajednički sastanak sa stanarima naselja Luke. Konstatovano je da problemi nastaju tokom intenzivnih padavina, ali i zbog odlaganja vlažnih maramica i otpada u fekalnu kanalizaciju. Stanarima su predstavljena moguća tehnička rješenja i definisane su međusobne obaveze, a preduzeće će u narednom periodu nastaviti pružati stručnu i tehničku podršku za trajno rješavanje problema.

Na vijećničko pitanje vijećnice Lukić Tijana za obezbjeđivanje odvojenog prostora i usluga za onkološke pacijente.

​Iz JZU Dom zdravlja je pristigao odgvor u kojem se navodi da JZU Dom zdravlja Gračanica pruža ove usluge (koje inače pripadaju UKC-u Tuzla) unutar Službe za laboratorijsku dijagnostiku kako bi olakšao pacijentima. Za potpuno odvajanje prostora potrebno je obezbijediti tehničke resurse (LIS sistem i licencu za računar) te dodatni kadar, jer ustanova trenutno radi sa smanjenim brojem lab. tehničara zbog bolovanja. Po inicijativi će se postupiti u dogledno vrijeme, čim se osiguraju ovi tehnički i kadrovski preduslovi.

Napominjem da su odgovori stigli u opširnijoj formi, a da je ovdje pročitana suština istih. Na preostale inicijative i pitanja odgovori nisu pristigli. 

Vijećnici su postavili nova pitanja i inicijative:

Avdo Kurtović:

Danas imam jednu inicijativu u ime Kluba i dvije lične inicijative.

Vijećnika inicijativa:

“Upućujem vijećničku inicijativu za produžavanje rada ugostiteljskih objekata do 01:00 narednog dana u periodu trajanja Svjetskog prvenstva u nogometu gdje nastupa i naša reprezentacija. Vođeni ostalim gradovima, pa prvenstveno Tuzli koja je to već izglasala na ranijoj sjednici nema puno potrebe da obrazlažemo dalje, što se tiče te inicijative.

Obrazloženje:

Svjetsko prvenstvo u nogometu predstavlja jedan od najznačajnijih sportskih događaja koji okuplja veliki broj građana u ugostitejskim objektima radi tzajedničkog praćenja utakmica, posebno kada nastupa reprezentacija Bosne i Hercegovine. S obzirom da se određene utakmice igraju u kasnim večernjim terminima, važeće radon vrijeme ugostiteljskih objekata onemogućava građanima da utakmice prate do kraja u kontrolisanom i organizovom ambijentu.

Produženjem radnog vremena ugostiteljskih objekata do 01:00 sat narednog dana omogućilo bi se građanima nesmetan praćenje sportskih događaja, doprinijelo bi se stvaranju pozitivnr društvene atmosphere i jačanju zajendištva među građanima.Istovremeno, ova mjera bi imala pozitivan ekonomski efekat za ugostiteljski sector kroz povećanje prometa tokom trajanja prvenstva.

Predloženo produženje radnog vremena bilo bi vremenski ograničeno isključivo na period trajanja Svjetskog prvenstva i dane odigravanja utakmica reperezentacije Bosne i Hercegovine, ten e bi predstavljalo trajnu izmjenu postojećih propisa.

Istu inicijativu su usvojili pojedini gradovi iz našeg okruženja te stoga bi bilo opravdano da se i u našem gradu ista usvoji i primjeni”.

Vijećnička inicijativa:

“Upućujem vijećničku inicijativu za izgradnju, postavljanje novih sprava za “street workout” na gornjoj plohi Rukometnog igrališta grada Gračanica. To su me zamolili neki mlađi građani grada.

Obrazloženje:

Obzirom da je prethodnih godina na gornjoj plohi pored sadašnjeg košarkaškog terena ranije bila instalirana stanica za street workout, te je ista  premještena ispred “Druge Osnovne škole” Gračanica upućujem inicijativu da se ista postavi u novom obliku po istim dimenzijama prethodnih sprava kako bi rukometno igralište ponovo imalo isti vid opcije sa psihofizičko napredovanje građana grada Gračanica”.

Vijećnička inicijativa:

“Na osnovu člana 23. Statuta Grada Gračanica i člana 139.Poslovnika Gradskog vijeća Grada Gračanica upućujem vijećičku inicijativu:

Za postavljanje konveksnog ogledala na području ulice Hadžikadijina, na raskrsnici izmeđuulice Mahmutovac, na mjestu prelaska ulice Mahmutovac u ulicu Hadžikadijina prekoputa kuće Fišić.

Obrazloženje:

Postavljanjem konveksnog ogledala značajno bi se poboljšala preglednost saobraćaja za vozače koji se uključuju u saobraćaj iz sporednih pravaca, čime bi se povećala sigurnost svih učesnika u saobraćaju, posebno djece, starijih osoba i pješaka koji svakodnevno koriste ovu dionicu. Na ovoj dionici preglednost je smanjeno za vozila koja dolaze iz ulice Hadžikadijina i idu u smjeru prema Drafnićima te postoji opravdanost za postavljanje istoga.

Radi se o jednostavnom i finansijski ne zahtjevnom rješenju koje može doprinijeti prevenciji saobraćajnih nezgoda i povećanju ukune sigurnosti na navedenoj lokaciji.Imajući u vidu interes lokalnog stanovništva i potrebu unapređenja saobraćajne sigurnosti, smatram da postoji opravdan razlog za realizaciju ove inicijative”.

Demir Milkić:

Vijećnička inicijativa:

“Za produženje radnog vremena ugostiteljskih objekata tokom velikih sportskih takmičenja.

Predlažem da Gradsko vijeće Gračanica razmotri mogućnost izmjene postojeće Odluke o određenim djelatnostima sa akcentom na ugostiteljske objekte kako bi se tokom održavanja Svjetskog prvenstva ugostiteljskim  objekatima omogućilo produženje radnog vremena do 06,00 sati”.

S obzirom da se sportska takmičenja održavaju u vremenskim zonama koje uzrokuju prenose u kasnim noćnim i ranim jutarnjim terminima građanima bi se omogućilo organizovano praćenje sportskih događaja u ugostiteljskim objektima. Istovremeno ova inicijativa doprinijela bi jačanju ugostiteljskog sektora, povećanje privredne aktivnosti, unapređenju turističke ponude, te stvaranju dodatnih sadržaja za građane i posjetioce. Produženje radnog vremena odobravalo bi se isključivo za vrijeme trajanja sportskih manifestacija uz prethodno odobrenje nadležnih službi uz poštivanje propisa iz oblasti javnog reda i mira. Smatram da bi ova odluka predstavljala korak ka modernijem i sadržajnijem životu grada uz istovremenu podršku lokalnim privrednicima i ugostiteljima”.

Meliha Kurtović:

Vijećnička inicijativa:

“Za obilježavanje parking mjesta za osobe sa invaliditetom ispred zgrade Gradske uprave Gračanica.

Predlažem da nadležna služba Grada Gračanica hitno izvrši obilježavanje i uređenje najmanje dva parking mjesta za osobe sa invaliditetom ispred zgrade Gradske uprave Gračanica.

Obrazloženje:

Ispred zgrade Gradske uprave trenutno ne postoji adekvatno obilježeno parking mjesto za osobe sa invaliditetom, što značajno otežava pristup građanima koji dolaze radi ostvarivanja svojih prava i korištenja administrativnih usluga. Zbog toga predlažem da se, u skladu sa važećim propisima, obilježe najmanje dva parking mjesta za osobe sa invaliditetom, uzpostavljanje odgovarajuće horizontalne i vertikalne signalizacije.

Također, predlažem da se navedena parking mjesta obilježe na lokaciji neposredno uz ulaz u zgradu Gradske uprave, pored postojećih punjača za električna vozila, kako bi se osobama sa invaliditetom omogućio što lakši i sigurniji pristup objektu”

Mersiha Jogunčić:

Ja imam također dvije inicijative, ali ću se prvo referisati na ono na šta nisam dobila odgovor. Nije mi jasno zašto. S obzirom evo kolega Avdo je prvi izašao da podnese inicijativu, a sjećamo se njegove inicijative za uličnu rasvjetu koja bi radila cijelu noć, pa vas mogu informisati da ta ulična rasvjeta sija na način da je Gračanica u mraku. Tako da nisam dobila odgovor kada će stanovnici Podgaja imati riješenu uličnu rasvjetu, s obzirom da je nemaju. U međuvremenu je moja ulica u popriličnom mraku, a ne nalazi se ni pedeset metara vazdušne linije od ove Gradske  uprave. Ulica u Varoš kad se silazi, ja ne znam tačan naziv, odnosno prema Drafnićima gore, da Trepanići, pa desno, znači, u mraku je, ulica Varoš itd. Znači, nisam dobila odgovor i očekujem da ga dobijem i hoću ga.

Također, nisam dobila odgovor niti od JP “Komus” d.o.o Gračanica, gdje sam tražila sastanak sa gospodom iz Mulamustafe Bašeskije i evo dok sam dolazila, i to moram reći, prošla sam pored 4 puna kontejnera a kretala sam se u krugu od 100 metara odavde. Dakle, očekujem odgovore i to ne vidim zašto je to problem. Sada ću preći na ovo danas.

Vijećnička inicijativa:

“Podnosim takođe vijećničku  inicijativu koju su podnijele kolege prije mene, produžetak radnog vremena, ali mi tu Odluku trebamo imati već danas i predlažem da napravimo Kolegij, napravi se odluka i usvojimo, ne trebamo slijegat ramenima. Dakle, da se produži radno vrijeme dok traje Svjetsko prvenstvo, ali eto idu nam i Ljetne večeri pod lipama Gračanice i mislim da ukoliko već pričamo o vraćanju života u grad i svega ostalog da je noćni život vrlo bitna stavka i da trebamo više prestati da floskularimo nego da trebamo preći na konkretna neka rješenja. Dakle, imamo mi već odluku, bazirana na odredbama Odluke o random vremenu objekata u oblasti trgovine, ugostiteljstva, turizma, da ne čitam predugo i šta se i s tom odlukom desilo. Imam istu inicijativu, dakle odluku treba uraditi danas.

Odluka za sezonsko produženje radnog vremena ugostiteljskih objekata na području Grada Gračanica za vrijeme održavanja svjetskog prvenstva u fudbalu, u cilju organizovanja grupnog praćenja fudbalskih utakmica.

Inicijativa treba danas da bude usvojena i da imamo Odluku danas.

Obrazloženje:

Predloženu inicijativu baziram na odredbama Odluke o radnom vremenu objekata u blasti trgovine, ugostiteljstva, turizma, obrtničkih i srodnih djelatnosti na području grada Gračanica od 29.3.2023.godine.

Prema članu 13. stav (1), navedene Odluke, registrovani ugostitelj koji ima odobrenje za obavljanje ugostiteljske djelatnsoti tokom cijele godine, može podnijeti zahtjev za sezonsko produženje radnog vremena tokom trajanja sezone za koju traži produženje.

Takođe, prema članu 18.predviđeno je da Gradonačelnik može, u slučajevima održavanja prigodnih manifestacija od značaja za Grad, posebnom odlukom odrediti drugačije adno vrijeme na zahtjev podnosioca.

Smatram da je predstojeće svjetsko prvenstvo u fudbalu dobra prilika da, tokom ljetnih mjeseci, centralni dio našeg grada dobije kvalitetniji i zabavniji noćni život”.

Vijećnička inicijativa:

“U cilju efikasnijeg rada Gradskog vijeća i profesionalnog usavrašavanja vijećnika i vijećnica Grdaskog vijeća, podnosim inicijativu za organizovanje jedne obuke vijećnika i vijećnica Gradskog vijeća, do kraja kalendarske 2026. godine, iz oblasti lokalne samouprave.

Jednu ili više tema na obuci, definisao bi Kolegiji Gradskog vijeća i odredio izvođača obuke.

Obrazloženje:

Odlukom Općinskog vijeća Gračanica od 31.8.2017. godine, predviđena je obavezna obuka vijećnika u svrhu njihovog profesionalnog obučavanja.

Potrebna sredstva za realizaciju ove inicijative moguće je obezbijediti iz budžetske reserve za 2026. godinu”.

Vijećničko pitanje:

Njega upućujem, gradonačelniku

“Prema odredbama Pravilnika o unutrašnjoj organizaciji jedinstvenog gradskog organa uprave Grada Gračanica, a na osnovu člana 10., gradonačelnik može imenovati savjetnika iz nadležnosti gradskog organa državne službe.

Kako je poznato da gradonačelnik Grada Gračanica ima savjetnike i ima svoj tim, čuli smo to nekoliko zadnjih okupljanja, manifestacija i svega ostalog tako da bih ja postavila pitanja:

1. Koliko je gradonačelnik, kao nosilac izvršne vlasti i izvršni organ Grada Gračanica imenovao 
    savjetnika?

2. Za koje oblasti su imenovani savjetnici gradonačelnika?

3. Da li imenovani savjetnici imaju položen tručni ispit za rad u organima državne službe?

4. Da li je moguće imenovanje savjetnika preinačiti u imenovanje državnog službenika sa svim 
    pravima i obavezama koje omogućuje novi položaj?

5. Da li su i u kojim službenim glasnicima Grada Gračanica objavljena rješenja o imenovanju 
    savjetnika?

Obrazloženje:

Razlog za postavljanje navedenih pitanja se nalazi u činjenici, da se jedan od savjetnika gradonačelnika pojavljuje u ulozi predstavnika jedne od gradskih službi za upravu, a takođe u jednom od akata gradonačelnika, isti je naveden kao savjetnik gradonačelnika. Inače, nije poznato da je ista osoba podnijela ostavku na jednu od ove dvije pozicije”.

Tako da jednom za sva vremena završimo sa ovom pričom, voljela bih i ja znati kome se za što mogu obratiti i ko šta radi.

Dženita Dugić:

“Prije nego što pročitam vijećničko pitanje, samo ću reći da nažalost nisam bila u mogućnosti prisustvovati pri samom kraju jauarske sjednice i nisam imala samim tim priliku postaviti određena pitanja koja će se sada naći u ovom vijećničkom pitanju. Evo od januara do sada je prošlo još nekoliko mjeseci, međutim buduće da se stanje na terenu nije značajno promijenilo, evo iskoristit ću priliku da uputim ovo vijećničko pitanje.

Vijećničko pitanje”

“Zbog čega još uvijek nisu realizovane preporuke Gender centra Federacije Bosne i Hercegovine koje se odnose na sastav radnih tijela i vijeća mjesnih zajednica? Zbog čega predlagači nisu izvršili izmjene u sastavu radnih tijela i vijeća mjesnih zajednica za koje je, u preporuci koju smo dobili u maju prošle godine od Gender centra Federacije Bosne i Hercegovine, konstatovano da nisu u skladu sa zakonskim aktima?

Obrazloženje:

Poštovani,

Na sjednici koja je održana 01.07.2025. godine Gradsko vijeće je usvojilo zaključak:

“Da se predlagačima pošalje preporuka Gender centra FBiH da u narednih šest mjeseci postupe po navedenim preporukama, a da će na januarskoj sjednici Gradskog vijeća biti analiza preduzetih mjera od strane predlagača”. Budući da je do januarske sjednice, kao i do ove današnje, izvršena izmjena u sastavu samo jednog radnog tijela-Komisija za urbanizam i ekologiju, sa ciljem da se ispoštuju zakonske odredbe, koji je razlog što isto nije urađeno i u ostalim radnim tijlima i vijećima mjesnih zajednica, a za koja je utvrđeno da nisu u skladu sa Zakonom o ravnopravnosti spolova u BiH, te Statutom Grada Gračanica? Da li su predlagačima dostavljene preporuke Gender centra FBiH, te da li su se očitovali po pitanju istih? Da li je Gender centru dostavljena informacija o realizaciji preporuke Gender centra F BiH, koju je Gradsko vijeće razmatralo na januarskoj sjednici, te ukoliko jeste, da li je od Gender centra FBiH zaprimljeno novo izjašnjenje o trenutnom stanju.

Vijećničko pitanje:

“Kojim se strateškim dokumentom Gradska uprava trenutno rukovodi kada je riječ o provođenju aktivnosti iz oblasti rodne ravnopravnosti, budući da je prvi Lokalni gender akcioni plan obuhvatao period od 2022. do 2025. godine.

Obrazloženje:

Poštovani,

Lokalni gender akcioni plan je zakonska obaveza jedinica lokalne samouprave i važan strateški dokument kada je riječ o oblasti rodne ravnopravnosti. Da li se aktivnosti iz ove oblasti trenutno provode na osnovu prethodnog LGAP-a, budući da novi još uvijek nije usvojen, te da li neke aktivnosti ili projekti iz oblasti rodne ravnopravnosti trenutno trpe ili su obustavljeni zbog neusvajanja novog LGAP-a? U kojoj je fazi izrada novog LGAP-a, da li se zakasnilo sa izradom istog i ukoliko jeste koji su razlozi kašnjenja.

Vijećnička inicijativa:

“Obnova dotrajalih klupa i postavljanje novih kanti za otpad u parku pored zgrade Gradske uprave.

Obrazloženje:

Poštovani,

U navedenom parku postojeće klupe su vizuelno dotrajale uslijed vremenskih neprilika, dok su kante za otpad pretrpjele oštećenja i otkinute su sa metalnih stubova, te kao takve ne ispunjavaju u potpunosti svoju svrhu i značajno narušavaju izgled parka. Budući da je pred nama ljetni period i uzimajući u obzir da je park, posebno u ljetnim mjesecima, mjesto susreta mladih generacija, mjesto za druženja, smatram da je potrebno učiniti ga u potpunosti ugodnim ambijentom. Potrebno je postaviti nove kante za otpad, a postojeće klupe očistiti, ofarbati i prelakirati, što ne zahtijeva velika finansijska sredstva. Također, park se nalazi na lokaciji koju svakodnevno posjećuju i brojni gosti, posjetioci našeg grada, zbog čega smatram da je važno da ovaj prostor idiše čistoćom i estetikom.

U prilogu dostavljam i fotografije trenutnog stanja.

Mirzet Topčagić:

Vijećnička inicijativa:

“Poštovani,

Na osnovu člana 23. i 46. Statuta Grada Gračanica, upućujem vijećničku inicijativu za postavljanje horizontalno-vertikalne signalizacije, eventualno tzv. ležećeg policajca,  u naseljima Ritašići, Drama, grad Gračanica.

Obrazloženje:

U pomenutim naseljima sve je veća frekvencija saobraćaja s obzirom da je asfaltiranjem kompletne dionice puta od centra grada pa do magistralnog puta M-4 ova dionica postala dobar alternativni izlaz/ulaz od pravca i prema pravcu Tuzle i sve veći broj vozača koristi upravo tu dionicu puta kako bi izbjegli saobraćajne gužve kroz centar grada na regionalnom putu R-460. Na osnovu sugestije naših građana koji žive upravo u tim naseljima da se na pomenutoj dionici razvijaju velike brzine od strane nesavjesnih vozača, te da su naročito djeca koja se igraju u tim naseljima ugrožena, upućujem inicijativu da se razmotri mogućnost rješavanja tog problema.”

Arnes Avdić:

Vijećnička inicijativa:

“Povećano prisustvo policijskih službenika u području Osnovne škole Donja Orahovica.

Obrazloženje:

Poštovani,

Podnosim vijećničku inicijativu prema Ministarstvu unutrašnjih poslova Tuzlanskog kantona-Policijska stanica Gračanica, kojom se traži povećano prisustvo policijskih službenika u području Osnovne škole Donja Orahovica, a s ciljem unapređenja sigurnosti građana i očuvanja javnog reda i mira.

Naime, građani su u proteklom periodu više puta ukazivali na prisustvo nepoznatih lica u večernjim satima u neposrednoj blizini školskog objekta i školskog dvorišta, što kod stanovništva  izaziva osjećaj nesigurnosti i zabrinutosti. Također, evidentirani su slučajevi brze i obijesne vožnje motornim vozilima na saobraćajnicama u blizini škole, kao i kretanje vozila koja proizvode izrazito veliku buku, što upućuje na mogućnost da ista ne ispunjavaju propisane uslove tehničke ispravnosti.

S obzirom da se radi o prostoru od posebnog značaja za lokalnu zajendicu, gdje svakodnevno boravi veliki broj učenika, nastavnog osoblja i građana, neophodno je poduzeti preventivne aktivnpsti kroz pojačano prisustvo policijskih službenika, češće kontrole učesnika u saobraćaju te nadzor nad poštivanjem javnog reda i mira.

Povećanim prisustvom policijskih patrola doprinijelo bi se većoj sigurnosti građana, prevenciji mogućih prekršaja i krivičnih djela, smanjenju obijesne vožnje, kao i stvaranju sigurnijeg okruženja za učenike i sve stanovnike Donje Orahovice. Molim Policijsku stanicu Gračanica da, u skladu sa svojim nadležnostima i mogućnostima, razmotri ovu inicijativu i poduzme odgovarajuće mjere u cilju zaštite građana i očuvanja javnog reda i mira”.

Vijećnička inicijativa:

“Obilježavnje pješačkog prijelaza na regionalnoj cesti R460a Donja Orahovica-Srebrenik kod osnovne škole.

Obrazloženje:

Poštovani,

Podnosim vijećničku inicijativu prema Direkciji regionalnih cesta Tuzlanskog kantona da se izvrši ponovno obilježavane pješačkog prijelaza na regionalnoj cesti R460a Donja Orahovica-Srebrenik, u neposrednoj blizini osnovne škole.

Naime, postojeća horizontalna saobraćajna signalizacija, odnosno pješački prijelaz, uslijed vremenskih uticaja i dugotrajnog korištenja gotovo je u potpunosti izbrisana, zbog čega vozači teže uočavaju mjesto predviđeno za prelazak pješaka preko kolovoza.

Posebno zabrinjava činjenica da navedeni pješački prijelaz svakodnevno koristi veliki broj učenika, nastavnog osoblja i drugih građana, čime je njihova sigurnost značajno ugrožena.Jasno i vidljivo obilježen pješački prijelaz predstavlja osnovni preduslov za sigurno odvijanje saobraćaja i zaštitu najmlađih učesnika u saobraćaju.

Stoga molim Direkciju regionalnih cesta Tuzlanskog kantona da u što kraćem roku izvrši obnovu horizontalne saobraćajne signalizacije na navedenoj lokaciji kako bi se povećala sigurnost učenika i svih ostalih pješaka”.

Vijećnička inicijativa:

“Zbrinjavanje pasa lutalica u blizini Osnovne škole u Donjoj Orahovici.

Obrazloženje:

Poštovani,

Podnosim vijećničku inicijativu prema JP Veterinarska stanica Gračanica da, u skladu sa svojim nadležnostima, izvrši izlazak na teren i poduzme potrebne mjere na zbrinjavanju pasa lutalica koji su uočeni u neposrednoj blzini Osnovne škole u Donjoj Orahovici.

Naime, u proteklom periodu građani i roditelji učenika ukazali sun a prisustvo većeg broja pasa lutalica u zoni škole in a putevima kojima se učenici svakodnevno kreću. Takva situacija izaziva opravdanu zabrinutost među stanovništvom, a posebno među roditeljima školske djece, budući da postoji mogućnost neželjenih incidenata i ugrožavanja sigurnosti učenika i drugih građana.

S obzirom da se radi o prostoru u kojem svakodnevno boravi veliki broj djece, neophodno je hitno reagovati i poduzeti aktivnosti na hvatanju, veterinarskom pregledu i adekvatnom zbrinjavanju pasa lutalica, u skladu sa važećim zakonskim propisima i sandardima zaštite životinja.

Molim JP Veterinarska stanica Gračanica dap o ovoj inicijativi postupi u što kraćem roku kako bi se osigurala veća sigurnost građana, a posebno učenika Osnovne škole u Donjoj Orahovici.”

Adnan Salihbašić:

Vijećnička inicijativa:

“Postavljanje usporivača brzine u ul. Kulina bana.

Obraćam vam se u ime građana ul. Kulina bana, naselje Malta, MZ Gračanica. Ulica u dužini od oko 300 m jednim dijelom locirana je ispod benzinske pumpe “SAX”, na lijevu stranu u produžetku pored zgrada se spaja sa ul. Kotoruša, a na desnu pravac prema dječijem igralištu za koje smo mi građani svojevremeno izdvojili dio sredstava prvenstveno zbog naše djece. Ulica se spaja s mostom i produžava prema izlazu za naselje Bazen.

Naš problem je problem mnogih u ovom gradu. Pored normalnih, danonoćno se ulicom voze neispravna, neregistrovana vozila, manji i veći motori, el.romobili. Razvijanje brzine autima i motorima preko 80/km/h, turiranje, trke autima i motorima uz korištenje alkohola, uznemiravanje građana bukom motora samo su neki od incidenata sa kojima se suočavamo.

Svaka kuća u našoj ulici ima najmanje 1-2 male djece.

Molim da se izađe na teren, utvrde činjenice i obezbijedi sigurnost građana, postavljanjem barem 2 usporivača brzine ili nadzornim kamerama na igralištu i u ulici.

Pokušavamo na miran način riješiti problem kako bi se izbjegla veća tragedija.

Želimo da nam ovo i buduća ljeta budu sigurna i bezbjedna, da se u ulicu vrati mir i sigurnost. Od svojih zahtjeva i molbi nećemo lako odustati, jer želimo zaštititi svoju djecu. Molimo vas da djelujete i na taj način pokažete da radite u interesu naše djece”. Uz ovu inicijativu prilažem i potpise 43 građana pomenute ulice.

Vijećnička inicijativa:

“Sanacija trotoara u ul. 22. divizije, kod hotela Tilia, MZ Gračanica.

Trotoar u pomenutoj ulici je već dugi niz godina u vrlo lošem stanju. Ionako uzak, predstavlja zaista izazov pješacima da prelaze preko njega a posebno u zimskim mjesecima kad je uslijed vode s jedne i parkiranih automobila s druge strane teško ići pomenutom ulicom. Napominjem da bi trebalo sanirati nekih 50ak metara trotoara širine oko 50 cm što sve  ukupno iznosi nekih 25-30 m2 površine”.

Vijećničko pitanje:

“Prije nepune 3 godine započeta je sanacija i rekonstrukcija ulice Breučka u naselju Ritašići, MZ Gračanica. Međutim, zbog neriješenih imovinsko-pravnih odnosa urađeno je samo 2/3 ulice. Moje pitanje glasi: Da li će i kada doći do nastavka radova i završetka sanacije kompletne ulice?

Vahid Bajrić:

Vijećničko pitanje:

“Protivgradna zaštita na području Grada Gračanice 2021. godine uspostavljen je sistem protivgradne zaštite. Moje pitanje koje upućujem gradskim službama Grada Gračanica glasi: Kako funkcioniše sistem protivgradne zaštite na području Grada Gračanica, koliko je bilo dejstvovanja protivgradnog sistema i koliko je u 2025. godini protivgradnih raketa utrošeno. Također u okviru ovog pitanja, tražim da mi navedete lokacije na kojima su instalirani lanseri, koliko trenutno ima raketa po lanserima i kada će se izvršiti dopuna-naoružavanje protivgradnih lansera sa raketama.

Obrazloženje:

Uslijed klimatskih promjena koje su iz godine u godinu sve izraženije, učestale su pojave grada, što uzrokuje velike štete na materijalnim i tehničkim dobrima svih naših građana. Zbog toga je uspostava i pravilno funkcionisanje protivgradne zaštite od velike važnosti i smatram da naši građani trebaju biti informisani dali će uspostavljeni sistem protivgradne zaštite na vrijeme biti opskrbljen sa potrebnim brojem raketa i spreman za djelovanje i zaštitu poljoprivrednih usjeva i materijalnih dobara”.

Helvedin Okanović:

Vijećnička inicijativa:

“Upućujem vijećničku inicijativu da se u svim mjesnim zajendicama se izradi elaborate za kategorizaciju puteva sa vertikalnom signalizacijom. Ako već je isti izrađen da se krene u realizaciju projekta po osnovu elaborata.

Obrazloženje:

Na području Grada u velikom broju mjesnih zajednica prisutan je problem neuređenog statusa lokalnih puteva, nepostojanja adekvatne kategorizacije, kao i nedovoljne ili nepostojeće vertikalne saobraćajne signalizacije. Takvo stanje otežava plansko održavanje i upravljanje putnom infrastrukturom, stvara probleme u organizaciji saobraćaja i utiče na sigurnost svih učesnika u saobraćaju.

Izrada Elaborata o kategorizaciji puteva sa vertikalnom signalizacijm predstavlja važan preduslov za sistemsko uređenje putne infrastrukture na području svih mjesnih zajendica. Kroz elaborate bi se precizno definisao status puteva, njihova namjena, prioriteti održavanja, potrebna saobraćajna signalizacija, kao i mjere za unapređenje sigurnosti saobraćaja.

Posebno je značajno istaći da veliki broj lokalnih puteva nema adevatno postavljene saobraćajne znakove, oznake ograničenja brzine, znakove upozorenja, nazive naselja i druge elemente vertikalne signalizacije, što može dovesti do nesigurnosti učesnika u saobraćaju i otežanog funkcionisanja saobraćaja, posebno u ruralnim područjima.

Ukoliko je elaborat već izrađen, smatram naophodnim da nadležne gradske službe pristupe njegovoj postepenoj realizaciji u skladu sa prioritetima i raspoloživim budžetskim sredstvima, kako bi građani u svim mjesnim zajednicama imali sigurniju, uređeniju i funkcionalniju putnu infrastrukturu”.

Vijećnička inicijativa:

“Upućujem vijećničku inicijativu da se na svakom spomen obilježju gdje su postavljeni jarboli za zastave isti ofarbaju i očiste, a posebno na centralnom spomen obilježju. Vidjeli smo evo u nekoliko zadnjih obilježavanja manifestacija da su na centralnom spomen obilježju stvarno stradali i zahrđali jarboli za zastave.

Obrazloženje:

Spomen obilježja predstavljaju mjesta od posebnog hisorijskog, društvenog i emotivnog značaja za građane, jer čuvaju uposmenu na šehide, poginule borce i sve one koji su dali doprinos odbrani grada i države. Njihovo uredno održavanje odraz je poštovanja institucija i zajednice prema žrtvi i vrijednostima koje ta obilježja simboliziraju.

Posebno ističem potrebu uređenja centralnog spomen obilježja kao mjesta koje ima najveći simbolički značaj i koje posjećuju građani, delegacije, učenici i gosti grada. Održavanje jarbola, njihovo čišćenje i farbanje predstavlja minimalan, ali važan korak u očuvanju dostojanstva ovih lokaliteta”.

Vijećničko pitanje:

“Upućujem vijećničko pitanje da se provjeri zašto u naselju Pašalići skretanje u Škahovicu ulična rasvjeta ne radi i  kada će proraditi?

Obrazloženje:

U proteklom periodu građani naselja Pašalići, na dionici skretanja prema Škahovici, ukazuju na problem nefunkcionisanja ulične rasvjete, što predstavlja značajan problem za sigurnost i normalno odvijanje saobraćaja i kretanja pješaka u večernjim i noćnim satima.

Neispravna ili potpuno van funkcije ulična rasvjeta otežava kretanje stanovništva, povećava rizik od saobraćajnih nezgoda, te stvara osjećaj nesigurnosti kod građana, posebno djece, starijih osoba i svih učesnika u saobraćaju koji svakodnevno koriste ovu putnu komunikaciju.

Traži se da nadležna gradska služba ili javno preduzeće izvrši uvid u postojeće stanje, poduzme potrebne mjere za otklanjanje problema i o istom informiše Gradsko vijeće i građane”.

Nedžad Devedžić:

Vijećničko pitanje:

“Na osnovu Statuta Grada Gračanica i Poslovnika o radu Gradskog vijeća, podnosim slijedeće vijećničko pitanje:

Dokle se stiglo sa realizacijom sanacije puta Delići-Devedžije u MZ Lukavica, da li je izrađen predmjer i predračun radova, te koji su konkretni rokovi za početak i završetak sanacije?

Obrazloženje:

Na 11. sjednici Gradskog vijeća, održanoj 29.09.2025. godine, uputio sam vijećničku inicijativu za sanaciju puta Delići-Devedžije u MZ Lukavica. Na 12. sjednici Gradskog vijeća zaprimio sam odgovor nadležnih službi u kojem je potvrđeno da je predmetna dionica puta oštećena usljed klizišta, te dodatno devastirana radovima na postavljanju vodovodnih cijevi.

U istom odgovoru navedeno je da će nadležne službe, u konsultaciji sa stručnjacima geološke struke, izraditi predmjer i predračun radova, te u najkraćem roku pristupiti sanaciji puta. Međutim, danas, gotovo sedam mjeseci nakon dostavljenog odgovora, na terenu nije poduzeta nijedna konkretna aktivnost na sanaciji navedenog puta.

Ovaj putni pravac ima veliki značaj za svakodnevni život građana, a njegovo trenutno stanje predstavlja ozbiljan problem za sigurno odvijanje saobraćaja. Dodatno zabrinjava činjenica da uprkos jasno utvrđenim oštećenjima i najavljenim aktivnostima, od strane nadležnih službi nije došlo do realizacije ni nakon višemjesečnog perioda.

Smatram da je neophodno da se javnosti i ovom Vijeću daju precizne informacije o poduzetim radnjama, trenutnom statusu projekata, kao i jasno definisani rokovi za njegovu realizaciju”.

Vijećničko pitanje:

“Na osnovu Statuta Grada Gračanica i Poslovnika o radu Gradskog vijeća, podnosim slijedeće vijećničko pitanje:

Da li su u međuvremenu nabavljena specijalna vozila za odvoz smeća iz MZ Lukavica i da li se, možda, odustalo od uspostavljanja redovnog odvoza smeća u MZ Lukavica?

Obrazloženje:

Na 12. sjednici Gradskog vijeća održanoj 31.10.2025. godine, postavio sam pitanje kada će JKP “Komus” Gračanica započeti sa redovnim odvozom smeća u MZ Lukavica.

Tim povodom dobio sam pisani odgovor od JKP “Komus” u kojem se navodi da tokom 2024. godine nije dostavljen spisak i broj korisnika od strane tadašnjeg predsjednika MZ, kao i da isti podaci nisu dostavljeni ni tokom 2025. godine od strane novog predsjednika MZ.

Također, na samoj sjednici dobio sam odgovor od gradonačelnika da je razgovarao sa direktorom JKP “Komus” te da je kao razlog navedena potreba za nabavkom specijalnih vozila za odvoz smeća zbog nepristupačnosti pojedinih dijelova u MZ Lukavica.

Od posljednjeg odgovora koji sam dobio na sjednici Gradskog vijeća prošlo je više od pola godine, a građani MZ Lukavica i dalje nemaju riješeno pitanje organizovanog i redovnog odvoza komunalnog otpada.

Imajući u vidu značaj ovog pitanja za zaštitu okoliša, javno zdravlje i kvalitet života stanovnika, smatram neophodnim da se jasno definiše trenutni status ovog problema, kao i konkretni koraci i rokovi za njegovo rješavanje.

Građani očekuju transparentne informacije i konkretne mjere, te je važno utvrditi da li su stvoreni tehnički i organizacioni uslovi za početak  pružanja ove komunalne usluge ili postoje određene prepreke koje je potrebno dodatno riješiti”.

Vijećničko pitanje:

“Molim nadležne službe da mi, u skladu sa Poslovnikom, dostave odgovor na ovo pitanje u pisanoj formi.

Da li postoji zvanični registar oboljelih od karcinoma na području grada Gračanica uključujući evidenciju po mjesnim zajednicama i koje mjere Grad planira poduzeti u cilju unapređenja preventivnih pregleda?

Obrazloženje:

U Bosni i Hercegovini je evidentan porast broja oboljelih od carcinoma, gdje se godišnje otkrije oko 14.000 novih slučajeva, dok približno 8.500 osoba premine. U posljednje vrijeme primjetan je i porast oboljelih u pojedinim mjesnim zajednicama na području Gračanice, pri čemu se veliki broj slučajeva otkriva u uznapredovanim fazama bolesti.

Posebno se ističe da je u MZ Lukavica primjetno povećanje broja oboljelih od karcinoma. Ukoliko nadležne institucije raspolažu relevantnim podacima, smatramo da bi bilo opravdano razmotriti moguće uzroke ovog povećanja, uključujući i potencijalne posljedice ratnih dejstava, s obzirom na to da je ovo područje bilo zahvaćeno ratnim dešavanjima u proteklom periodu.

S obzirom na to da brojna medicinska istraživanja potvrđuju da rano otkrivanje značajno povećava šanse za uspješno liječenje (često i preko 90% za pojedine vrste karcinoma), smatramo da je neophodno unaprijediti sistem preventivnih pregleda”.

U tom smislu, predlažemo razmatranje slijedećih konkretnih mjera:

-Organizovanje besplatnih preventivnih pregleda (skrining) za najčešće vrste carcinoma (dojka, debelo crijevo, grlić materice, prostate).

-Uvođenje mobilnih medicinskih timova za pregled stanovništva u mjesnim zajednicama.

-Provođenje redovnih edukativnih kampanja o značaju ranog otkrivanja bolesti.

-Jačanje saradnje sa kantonalnim i entitetskim zdravstvenim institucijama u cilju prikupljanja i analize podataka.

-Ciljano usmjeravanje preventivnih programa na područja u kojima je evidentiran veći broj oboljelih.

Ukoliko podaci pokažu povećanu učestalost oboljenja u određenim sredinama, potrebno je razmotriti uvođenje ciljanih preventivnih programa kako bi se omogućilo pravovremeno otkrivanje i efikasnije liječenje”.

Almedin Omerović:

Vijećnička inicijativa:

“Obraćamo vam se kao stanovnici ulice Bulakovac (tzv.Bulakov sokak) i ulice Muladedina sa molbom da na narednoj sjednici Gradskog vijeća Gračanica iznesete problem bezbjednosti saobraćaja u našem naselju i pokrenete inicijativu prema nadležnim službama i Policijskoj stanici Gračanica radi hitnog poduzimanja mjera.

Naime, svakodnevno smo svjedoci nesavjesnog i opasnog ponašanja pojedinih vozača koji upravljaju vozilima neprilagođenom i prekomjernom brzinom,  izvode rizične manevre, naglo ubrzavaju i na druge načine ugrožavaju bezbjednost građana. Također, primjećujemo vozila bez registarskih oznaka, vozila sa isteklom registracijom, kao i slučajeve da maloljetna lica upravljaju motornim vozilima, što predstavlja ozbiljnu prijetnju bezbjednosti svih učesnika u saobraćaju.

Posebno ističemo činjenicu da je prije nekoliko mjeseci u našoj ulici smrtno stradao mladi vozač koji je, uslijed neprilagođene brzine i gubitka kontrole nad vozilom, sletio u obližnje dvorište i preminuo na licu mjesta. Ovaj tragični događaj jasno pokazuje koliko je ovo područje rizično i koliko su posljedice neodgovorne vožnje ozbiljne.

Dodatno zabrinjava činjenica da se radi o gusto naseljenom području kroz koje svakodnevno prolazi najmanje 28 djece, od kojih većina pohađa osnovnu školu. Djeca, pješaci i ostali građani svakodnevno su izloženi opasnosti zbog nepoštovanja saobraćajnih propisa.

Ulica Bulakovac predstavlja jedan od glavnih tranzitnih pravaca koji koriste stanovnici mjesnih zajednica Babići, Malešići i Lendići, kao i naselja Javor i Bahići, za brži dolazak do centra grada, radnih mjesta, škola i drugih institucija. Upravo zbgo velikog protoka vozila i nedovoljnog prisustva policijskih patrola, pojedini vozači koriste ovu saobraćajnicu za grubo kršenje saobraćajnih propisa, ugrožavajući živote stanovnika.

Smatramo da je potrebno hitno razmotriti mogućnosti:

-Pojačanog prisustva policijskih patrola.

-Učestalijih kontrola brzine i registracije vozila.

-Postavljanje dodatne saobraćajne signalizacije.

-Postavljanje ležećih policajaca ili drugih mjera za usporavanje saobraćaja.

-Povećanje bezbjednosti pješaka, a naročito djece školskog uzrasta.

Ovim putem Vas molimo da kao vijećnik Grada Gračanica navedeni problem iznesete na sjednici Gradskog vijeća, zatražite očitovanje nadležnih službi i podržite inicijative koje će doprinijeti većoj bezbjednosti građana našeg naselja”.

Naš cilj nije kažnjavanje bilo koga, već preventivno djelovanje kako bi se spriječile nove saobraćajne nesreće i moguće tragedije.Smatramo da je zaštita života i sigurnosti građana zajednička odgovornost svih institucija i izabranih predstavnika. Unaprijed zahvaljujemo na razumijevanju i podršci”.

Vijećnička inicijativa:

“Poboljšanje signala mobilne mreže BH Telecoma na području MZ Lukavica.

Obrazloženje:

Poštovani,

Podnosim vijećničku inicijativu prema BH Telecomu d.d. Sarajevo kojom se traži analiza postojećeg stanja i poduzimanje potrebnih aktivnosti na poboljšanju kvaliteta signala mobilne mreže na području MZ Luavica posebno naselje Bijeli potok.

Naime u proteklom periodu zaprimio sam više pritužbi građana koji navode da je signal mobilne mreže operatera BH Telecom na pojeidnim dijelovima Mjesne zajednice Lukavica slab i nestabilan, što otežava nesmetanu komunikaciju, korištenje mobilnog interneta, kao i pristup drugim uslugama koje pruža ovaj operater.

U današnje vrijeme kvalitetna telekomunikacijska infrastruktura predstavlja jednu od osnovnih potreba stanovništva, kako za privatna tako i za poslovne svrhe.Posebno je značajno osigurati stabilan signal u ruralnim područjima kako bi građani imali jednak pristup komunikacijskim uslugama, elektronskim servisima i informacijama.

Stoga molim BH Telecom d.d.Sarajevo da izvrši stručnu analizu pokrivenosti signalom na području Mjesne zajednice Lukavica te u skladu sa rezultatima analize i svojim mogućnostima, poduzme odgovarajuće mjere u cilju poboljšanja kvaliteta mobilnog signala i usluga koje koristi lokalno stanovništvo.

Vjerujem da bi realizacija ove inicijative značajno doprinijela kvaliteti života građana i unaprijedila telekomunikacijsku povezanost na području Mjesne zajednice Lukavica”.

Mirza Okić:

Vijećnička inicijativa:

“Na osnovu člana 23. Statuta Grada Gračanica upućujem vijećničku inicijativu:

Za redefinisanje platne politike za prosvjetne radnike (sa višom – VSŠ i visokom – VSS stručnom spremom).

Traži se donošene interventnih mjera za sistemsko povećanje koeficijenata i pratećih materijalnih prava kako bi se zaustavilo dalje finansijsko zaostajanje Tuzlanskog kantona za drugim kantonima u Federaciji (BiH) poput Kantona Sarajevo i Zeničko-dobojskog kantona).

Obrazloženje:

Tuzlanski kanton, kao privredno i demografski jedan od najznačajnijih kantona u Federaciji BiH, već duži niz godina bilježi zabrinjavajući trend finansijskog zaostajanja primanja u sektoru obrazovanja.Iako prosvjetni radnici u našem kantonu obavljaju identičan, društveno odgovoran i zahtjevan posao kao i njihove kolege u drugim dijelovima Federacije, njihova materijalna prava su značajno umanjena isključivo zbog kantonalnih budžetskih neujednačenosti.

Uvidom u trenutno stanje na terenu, izdvajaju se slijedeći ključni problemi:

Početna plata profesora (VSS) u Tuzlanskom kantonu zaostaje za 200 do 250 KM mjesečno u odnosu na Kanton Sarajevo ili Zeničko-dobojski kanton.Ovaj jaz direktno degradira dignitet profesije na našem kantonu.Zbog nepovoljnih koeficijenata, nastavnici sa višom stručnom spremom (VŠS) u TK imaju znatno niža primanja od svojih kolega u Sarajevu.Finansijski podaci pokazuju da VŠS kadar u finansijski jačim kantonima ostvaruje veća primanja nego VSS kadar (magistri i profesori) u Tuzlanskom kantonu.

Zaostajanje u pratećim pravima: Naknade za minuli rad (staž) u TK iznose standardnih 0,5 % dok pojedini kantoni (poput KS) primjenjuju stopu od 0,6 % uz znatno veći prag akumulacije, što iskusnije prosvjetne radnike u TK stavlja u trajno nepovoljan položaj.takođe, naknade za prekovremeni rad (rad preko norme) u TK se uvećavaju za skromnih 25 % dok je u drugim kantonima taj rad stimulisan sa 50% uvećanja.

Odljev stručnog kadra i pedagoški pritisak: Zbog rigidnijih pedagoških standarda u TK, naši nastavnici često rade u pretrpanim, dok se  u drugim kantonima odjeljenja formiaju sa znatno manjim brojem djece, što olakšava rad nastavnika i štiti radna mjesta od tehnološkog viška.

Dosadašnja parcijalna povećanja od nekoliko procenata nisu bila dovoljna da amortizuju visoku stopu inflacije i istovremeno brži rast plata u drugim kantonima. Ukoliko Vlada TK hitno ne interveniše, suočit ćemo se sa gubitkom motivacije prosvjetnih radnika, odlivom deficitarnih kadrova (matematika, fizika, informatika) prema drugim kantonima ili privatnom sektoru, te dugoročnim padom kvaliteta obrazovnog sistema u TK.

Smatram da stabilizacija budžeta TK i ekonomski pokazatelj u 2026. godini moraju i mogu podnijeti hrabrije i pravednije investiranje u ljude koji obrazuju našu djecu.

U skladu sa navedenim, tražim da Vlada TK i Premijer uzmu ovu inicijativu u hitno razmatranje, obave pregovore sa sindikatima i u budžetskim projekcijama osiguraju sredstva za izjednačavanje prava naših prosvjetara sa vrhom platne zone u FBiH”.

Mirza Okić, Predsjedavajući:

„Sada bih pročitao inicijativu koja vas je dočekala na stolu, od Kluba SBiH, koja je podnešena na protokol 48 sati prije i koja iziskuje naše izjašnjavanje, a glasi:

„Vijećnička inicijativa Kluba Stranke za Bosnu i Hercegovinu u Gradskom vijeću Grada Gračanica za izmjenu i dopunu Odluke o priznanjima Grada Gračanica.

Poštovani,

Na osnovu člana 91., 92. i 93 Poslovnika o radu Gradskog vijeća Grada Gračanica upućujemo vijećničku inicijativu za izmjenu i dopunu Odluke o priznanjima Grada Gračanica, na način da se:

· Uskrati pravo političkim strankama da budu formalni predlagači kandidata za dodjelu priznanja grada Gračanica sa čime se proces predlaganja i izbora depolitizuje.

· Svaki član Komisije za svako pojedino priznanje vrši bodovanje elemanata koje sadrži priznanje, tako što dodjeljuje od 0 (nula) do 5 (pet) bodova za svaki elemenat koji sadrži priznanje.

· Definiše minimalan broj bodova koji kandidat mora ostvariti kroz bodovanje Komisije za propise i Statut, izbor i imenovanja, gradska priznanja i obilježavanja značajnih događaja i ličnosti.

Obraloženje:

U skladu sa Zakonom o principima lokalne samouprave u FBiH i Statutom Grada Gračanica, javna priznanja lokalne zajednice predstavljaju najviši izraz zahvalnosti i odavanja počasti pojedincima i kolektivima za izuzetan doprinos razvoju grada, privrede, kulture, sporta i humanitarnog rada. U dosadašnjoj praksi, formalno predlaganje od strane političkih stranaka nerijetko otvara prostor za percepciju politizacije, međustranačkog nadmetanja ili favorizovanja kandidata po političkoj liniji, čime se umanjuje stvarni značaj i dignitet samih priznanja. Isključivanjem političkih stranaka kao formalni predlagač ne krše se zakonska prava građana, jer svi članovi tih stranaka (građani općenito) zadržavaju pravo da kandidaturu podnesu legitimnim putem kao pojedinci, kroz privredne subjekte, ustanove, mjesne zajednice, udruženja i drugi organizacijske oblike i njihova tijela i iste vraća u okvire civilnog društva i struke, što je u duhu evropskih povelja o lokalnoj samoupravi.

Kako bi se eliminisao subjektivizam i osigurala maksimalna transparentnost u radu nadležne Komisije, potrebno je propisati preciznu metodologiju ocjenjivanja pojedinačno ocjenama od 0 do 5.

Izmjenom Odluke definisati i minimalan broj bodova koji kandidat mora preći da bi prijedlog uopšte bio upućen Gradskom vijeću na razmatranje. Time se osigurava da dobitnici priznanja budu isključivo oni koji su ostvarili mjerljive i natprosječne rezultate.“

Učesnici u diskusiji:

Edin Šehić:

„Obzirom da smo na prošloj sjednici imali oko dodjele priznanja dosta turbulentnu diskusiju i imali smo dosta toga reći na nedostatke Odluke o dodjeli gradskih priznanja. Smatram da bilo kakvo parcijalno rješavanje i usvajanje inicijativa ne dovodi ni do čega. Pozdravljam svakako inicijativu da se unaprijedi ova Odluka, ali smatram isto da Kolegiji treba zauzeti stav i da otpakuje ovu Odluku, odnosno da sve one manjkavosti ili kroz usvajanje možda ove inicijative bude pridodat zaključak da u određenom periodu od 30 dana svi vijećnici, svi klubovi i svi građani mogu uložiti određene prigovore, a da Komisija u svom zasjedanju donese jedan prijedlog odluke i da se omoguće određeni amadmani na taj prijedlog odluke. Obzirom da i mi kao Klub Naša stranka Narod i Pravda imali smo također inicijativu da se o izjašnjavanju po određenim priznanjima glasa pojedinačno. Dakle, ta manjkavost je bila u prošloj Odluci, jer možda za neke bi glasali, za neke ne bi, ali u paketu smo podijelile se u Klubu, ja sam glasao za, kolegica je bila suzdržana. Tako da bili smo skoro na tragu istog, a da smo glasali pojedinačno sigurno bi bili jednoglasni, barem što se tiče našeg Kluba. Tako da pozdravljam inicijativu, ali isto tako svakako neću, ukoliko ovaj zaključak ne bude uvršten, da bilo šta parcijalno glasamo i da donosimo nekakve izmjene na ovu Odluku koja ima zaista puno manjkavosti i mislim da kroz jednu jako konstruktivnu raspravu i određene prijedloge od nas vijećnika, a i od drugih koji žele da prigovore na tu Odluku, da Komisija nadležna pripremi jedan prijedlog i da se to sprovede na najbolji mogući način i da izbjegnemo ovakve neugodnosti kao u posljednje dvije godine koje smo imali u usvajanju tih priznanja.“

Mirzet Topčagić:

„Prije nego što krenem sa svojom diskusijom ja tražim u ime Kluba vijećnika SDP-a, a i kolega Arnes Avdić se također složio, da održimo kratku sjednicu Kolegija prije svega. Mislim da na osnovu diskusije kolege Šehića nemamo nekakve mogućnosti da mi glasamo ako je jedna Odluka o dodjeli gradskih prizanja koja definiše počasni građanin, zlatna plaketa i zlatna značka, da mi glasamo pojedinačno za članove iz te Odluke. Nama je Poslovnik omogućio da djelujemo amadmanski na svaki član predložene Odluke i mislim da je to jedini način na koji trenutno imamo mogućnost kada je u pitanju izjašnjavanja gradskih vijećnica i vijećnika o samoj Odluci, a drugi način jest da mi sačinimo tri odluke, što po meni nije umjesno i ne bi bilo ni razumno. Odluka o dodjeli priznanja za počanosg građanina, odluka o dodjeli priznanja za zlatnu plaketu i odluka o dodjeli priznanja za zlatnu značku, i na taj način bi se mi mogli izjašnjavati pojedinačno o svakoj. Ako imamo jednu odluku, nama je Poslovnik omogućio da mi amadmanima možemo tražiti, odnosno samo izjašnjavanje o predloženom amadmanu ko je za, protiv ili suzdržan po pitanju određenog člana koje smo imali u nedavno usvojenoj Odluci. Također, kada je u pitanju sama inicijativa od Kluba vijećnika SBiH, mislim da je trebalo uvaženi Predsjedavajući možda ići sa zahtjevom. Ne znam sad kako da se mi izjasnimo o ovoj inicijativi, možda je trebala biti na dnevnom redu jer vidim da je podnešena u skladu sa Poslovnikom prije 48 sati. Možda smo je trebali uvrstiti na dnevni  red da o njoj raspravljamo, koja naravno inicira Odluku o pristupanju izmjene i dopune postojeće Odluke o dodjeli gradskih priznanja. Evo ja ne bih dalje, imati ćemo evo kratku sjednicu Kolegija pa možemo tu tačno taj nekakav pravac odrediti.“

Arnes Avdić:

„Ono što moram pohvaliti jeste da smo krenuli i da idemo ka tome da imamo vremena da izmjenimo do sljedećeg priznanja. Tako da ću ja svoj stav i stav Kluba iznijeti na Kolegiju, tako da ja tražim pauzu u ime Kluba 5 minuta, kako bi Kolegiji održao sastanak.“

Predsjedavajući je odredio pauzu od 10 miuta kako bi Kolegiji održao sjednicu.

Mirza Okić, Predsjedavajući:

„Kolegiji je formulisao zaključak vezano za ovu inicijativu, a ja ću je dati na izjašnjavanje uz Zaključak koji glasi:

Usvaja se inicijativa uz zaključak, da se nalaže Komisiji za propise i Statut, izbor i imenovanja da pripremi i Gradskom vijeću dostavi na usvajanje Prijedlog Odluke o izmjenama i dopunama o gradskim priznanjima. Prilikom izrade Prijedloga konsultovati vijećnike i klubove vijećnika o eventualnim prijedlozima i sugestijama. Rok za izradu Prijedloga o izmjenama i dopunama Odluke za septembarsku sjednicu Gradskog vijeća 2026. godine.

Inicijativa, uz Zaključak je jednoglasno usvojena, sa 29 glasova „ZA“.

Odogovr na pitanja:

Sadmir Džebo, Gradonačelnik:

„Imam nekoliko odgovora odmah, pa možemo taj dio da prođemo. Kolega Avdo Kurtović, mislim da je i kolega Milkić postavio isto pitanje. Kada je u pitanju rad ugostiteljskih objekata u ovom periodu kada je Svjetsko prvenstvo, to je članom 12. i moram ga zaista pročitati. Radno vrijeme ugostiteljskih objekata, restorani i barovi može trajati u periodu od 06-24h, zatim barovi koji imaju uslove za rad u noćnim i zatvorenim prostorima od 21-03h narednog dana. Tako da je sa ovim već sve definisano u tom dijelu, i od 06-02h u zimskom periodu. Kolegica Kurtović, parking za osobe sa invaliditetom. Mislim da u tom dijelu trebamo vidjeti, zahvaljujem na inicijativi i trebamo je realizovati. Kolegica Mersiha Jogunčić, rasvjeta. Ja stvarno ne znam, malo mi je ovo iskreno kolegice bilo tendenciozno Gračanica u mraku. Mislim što se tiče ulične rasvjete u ovom trenutku, izuzev par nekih lokacija. Svakom se može desiti, evo i kod vas kući da se desi kvar, nekad se kvar može riješiti odmah, a nekada imate komplikovanu situaciju kao što smo imali u naselju Gaj i Podgaj koja je trajala ne znam ni ja koliko zaista. Nemojte kolegice razmahivati rukama, sve mi je jasno, uredu je i nemojte dobacivati s mjesta. Tako da u tom dijelu to je zaista jako kompleksno bilo i mislim da je naš sugrađanin koji je danas sa nama prisutan, gospodin Čalić, mi je pisao u tom dijelu i izašli smo na teren. Trenutno je razdvojeno i radi se o dvije linije kako sam ja to razumio, evo kolega Hamidović Senad je tu pa mi je to objasnio. Tako da će se ubrzo i ovaj dio riješiti, a ostalo je četiri ili pet sijalica u tom dijelu koje ne rade. Ne možemo ako nam ne rade jedna ili dvije sijalice pa da kažemo da je grad u mraku, malo je to kolegice previše ja bih rekao. Stvarno što se tiče rasvjete u gradu u ovoj posljednjoj godini dana je jako puno uloženo i rasvjeta radi cijelu noć kolegice, ne znam kako to niste primijetili. Ja mislim da je to bila moja jedna od prvih odluka koju sam ja donio da to bude tako. Ako ima nešto vi slobodno prijavite, tu su službe koje će taj dio uraditi, nije nikakav problem. Kada su u pitanju savjetnici i tim, to je velika razlika. Tim su apsolutno svi uposlenici Gradske uprave i tim ste i vi, ja i vas nekada nazovem timom. Dakle, tim nije samo neko ko je tada direktno na tom jednom, dakle, tim čini apsolutno i svi predsjednici VMZ, ovisno o potrebi, čini svi vijećnici i naravno svi uposlenici. U tom timu mogu biti svakako i uposlenici JU BKC, Naša djeca, Veterinarska, dakle, svi mi zajedno činimo taj jedan tim, zavisno kad, šta je u pitanju tada će taj tim biti u tom sastavu, ali savjetnici i tim nisu isto. Dakle, savjetnika je četiri, imenovani su u skladu sa zakonom i to nije uopšte sporno. Savjetnici ispunjavaju uslove, ako vas i taj dio interesuje, minimum pet godina, 240 ttc bodova. Dakle, to je sve ono što nam je traženo i mi smo to ispunili. Kolegica Dženita, to sam se konsultovao s njima pošto će oni kada je u pitanju LGAP, to će sekretar odgovoriti. Kolega Topčagić, ležeći policajci Ritašići i Drama, a isto tako bio je i kolega Salihbašić u ulici Kulina bana. Nisu u ovom trenutku obuhvaćeni, sad završavamo elaborat po mjesnim zajednicama i na deset lokacija u gradu, nisu u ovom dijelu te obuhvaćene. Već imamo inicijativu tako da ćemo u narednom elaboratu ubaciti i ove ulice. Kolega Adnan Salihbašić, trotoar kod Tilije. Već je raspisano i treba u ovo par dana da se radi trotoar kod Tilije, trotoar dole u Riječkoj, radit će se na Hajdarovcu, radit će se trotoar u 212., naselje Javor, radit će se usporivači saobraćaja i prvenstveno smo stavili akcenat na Riječku i imamo jaku puno tih što treba da se urade, tako da i onaj trotoar kojeg ste spomenuli treba vrlo brzo da se radi. Kolega Bajrić, protivgradna odbrana. Nemam tačno podatak koliko je granata ispaljeno, ali koliko znam sa šefom Mustafom smo to komunicirali i protivgradna oprema radi i cijelo vrijeme je spremna, ovisno o potrebama ona se aktivira. Možemo tražiti sve napismeno koliko i šta, ukoliko je potrebno dostavit ćemo vam te informacije. Kolega Helvedin, elaborat vertikalne i horizontalne signalizacije i kategorizacije lokalnih cesta. To ćemo svakako i već je jedan dio mjesnih zajednica u ovom dijelu, pa ćemo vidjeti ovo što bude ostalo možemo u narednom periodu. Znate šta nam je najveći problem, generalno u svemu, mi trenutno imamo jedan jako bitan projekat, a to su izgradnja građevinskih objekata na ovim bušotinama koje se sad rade, Prijeko Brdo, Lohinja, treći puta niko se ne javi na tender. Vrijednost projekta oko 260.000 KM, niko se ne javi, tri puta taj tender ponavlja se, što bi rekli pada, neće se niko javiti. Imamo problem, sad sam potpisivao nedavno isto je bio u pitanju neki elaborat izgradnja uzdignutih ploha. S tim da tu imamo skroz drugi problem sad. Ja sam dobio nekoliko meilova i poruka i za Stjepan Polje, dakle, usporivači saobraćaja u Stjepan Polju, dobio sam isto tako meilove i imamo čak ja mislim, evo pravobraniteljica je tu, da li je još dobilo ili nije dobilo sudski epilog kada je u pitanju uzdignuta ploha u ulici Hajrudina Džebe. Dakle, i to imamo, a uradi se sve u skladu sa onim što nama jedna firma koja je ovlaštena i uradi elaborat, stručno sve napravi i mi opet imamo problema. Tako da vjerujte mi nekada dođe da li ne raditi ili raditi. Dobijete zahtjeva da treba uraditi, vi uradite, i onda dobijete deset zahtjeva da to ne treba biti tu, a sve ista ulica u pitanju. Suprotni zahtjevi nam se javljaju iz iste mahale, ali to je tako kako je. Rasvjeta na ulazu u Škahovicu, sada je raspisano, bila je nabavka. Između ostalog, evo čisto informacija svim ostalim vijećnicima, a čuti će i predsjednici MZ koji nisu. Sad ćemo uraditi nabavku materijala i bandera, rasvjetnih tijela i kablova pa da možemo to po MZ. Ne možemo više onako, da odbrimo nekome 1.000 ili 5.000 KM, nego ćemo sad uraditi nabavku toga, pa ćemo mi to dodjeljivati mjesnim zajednicama da se to ugradi. Tako da Škahovica ide u tom dijelu. Sanacija puta Devedžije-Delići. Nisam stigao stvarno da vidim sa šefom Mustafom Bajićem, jer to ide kroz onu sanaciju klizišta, moram stvarno provjeriti dokle je to. Iskreno prošlo je nekih šest, sedam mjeseci i nisam stigo, negdje mi neke stvari promaknu. Tako da ja ću vas stvarno zamoliti, ne morate ljudi čekati sjednicu Gradskog vijeća, napišite poruku, dođite provjerite jesmo li to uradili i dokle smo. Nekad neke stvari promaknu jednostavno od obima posla i svega. Ja znam kako je vama kad se to čeka, dva mjeseca prođe, ako vi čekate dva mjeseca sa raspisivanjem, pa dok se raspiše i sprovede procedura to već ode na evo upravo tih sedam, osam mjeseci. Znači slobodno napišite poruku, nazovite, je li se to uradilo, nije nikakav problem. Da li nekome od mojih pomoćnika, savjetnika, šefovima službe, samo napišite. Nekada stvarno apsolutno, ne nekada, uvijek, nema namjera da se to ostavi, nego je to čisto od svih obaveza nekada nešto ostane i to može se desiti. Odvoz smeća, nije se odustalo, znam da Komus je radio nabavku kamiona i kamion je došao, nisu uradili opremu na kamion, firma koja je postavljala opremu na kamion, hidrahulika i sve to što treba da bude nije radilo. Vratili su firmi na doradu, pokušavali su i pokušavali i na kraju su raskinuli ugovor. Evo to je informacija koju imam, a može nam to direktor objasniti kada dođe. Nije se odustalo, daleko od toga da se odustalo. Što se tiče registra oboljelih od karcinoma. To svakako možemo vidjeti sa direktorom Doma zdravlja, postoji sve, sad da li tačno po mjesnim zajednicama ne znam, da ne bih dao neku pogrešnu informaciju. Najviše mi komuniciramo sa Udruženjem Moja istina koje zastupa najveći dio osoba oboljelih od karcinoma, a ima i osoba oboljelih od karcinoma koje nisu u Udruženju Moja istina, ali svejedno oni sa njima komuniciraju i mi sa njima komuniciramo. Tražimo jednostavan način kako će to biti najbolje rješenje za sufinansiranja tih troškova za odlazak na hemoterapiju, tako da je to. Kolega Omerović i Bulakov sokak, on se isto može staviti u onaj drugi dio jer nije bio u onom prvom dijelu elaborata.“

Mersiha Jogunčić:

„Poštovani Gradonačelniče hvala vam na odgovoru na pitanja. Ne radi se uopšte o tome da li ima rasvjeta ili nema rasvjeta, nema, u pojedinim dijelovima nema. Varoš nema, Gaj je sad nema, moja ulica je nema, ali nema veze. Ne morate mi sugerisati, ja ima facijalnu ekspresiju, a pokazala sam na ovaj papir koji sam dobila u međuvremenu. Radi se o tome da ja nisam dobila odgovor na pitanja. Znači, vi ste sad izašli ovdje i meni ste kazali da je bio problem sa Podgajem i da se sad radi sa Gajem, je li tako, i ja sam to trebala dobiti u pismenoj formi, ja ne znam da to trebam nekome ovdje objašnjavati, ne trebam. To je najveći razlog moje frustacije, dakle, hoću odgovor na pitanje i ništa više. Imamo problem sa Podgajem, radimo Gaj, imamo problem sa ulicom Mustafe Rešidbegovića, Javor, Varoš radimo, ja nisma dobila nikakav odgovor, o tome se radi. Dakle, na to imam pravo reagovati, a da li se moja facijalna ekspresija vama sviđa ili ne sviđa to je tako, ja jednostavno reagujem tako zato što se unosim u svu ovu priču i nije apsolutno upućena vama. Voljela bih da me u narednom periodu ne opominjete za te stvari. Još jedna stvar, ja nisam postavila sumnju u stručnost bilo kakvog tima, niti bilo čega, nego jednostavno mi od 2018. godine savjetnik je bio i šef službe. Planirate li vi nastaviti s tom praksom ili planirate riješiti to, da neko bude šef službe da se raspiše i da se stavi u registar šef službe, ili će savjetnik nastaviti raditi poslove šefa službe, a znate da od 2018. godine jeste tako. Mislim da bi to konačno trebalo promijeniti da ne bismo dolazili u konfuziju, čisto je to bilo moje pitanje. Dakle, ja apsolutno ne sumnjam da smo mi svi tim, nekad smo malo više, nekada malo manje uključeni, i onda treba naglasiti tako i ponekad istaknuti i na taj način kao što ste to sad uradili. Tako da nema nikakvih problema sa mnom, ali možda sa mojim pitanjima da, ali ja ih postavljam onako kako mislim da ih trebam postaviti. Od 2018. godine mi nemamo šefa za finansije i poduzetništvo, to radi savjetnik, ja mislim da bi to trebalo u ovom mandatu promijeniti i da znamo ko je šef službe a ko savjetnik, o tome se radi. Da ja ulazim u kompetencije nečije, bože sačuvaj, ja potpuno vjerujem vama kada birate tim da ste ga birali na pravi način i to je naravno i do vas i do načina na koji ćete uspostaviti funkcionisanje službi. Nadam se da je konačno vrijeme da ne ponavljamo nešto iz prošlosti i da bi bilo dobro da to riješimo. Ponavljam, pitanje kada postavim očekujem odgovor u pismenom obliku, to evo govorim već deseti put.“

Sadmir Džebo, Gradonačelnik:

„Predsjedavajući, ako se odgovor da u usmenoj formi, nije neophodno da budu u pisanoj, je li tako. Možemo se dogovoriti, ako vi tako tražite onda možete uvijek dobiti u pisanoj formi, ja onda ne moram izlaziti uopšte i odgovarati vam. Ja izađem i potrudim se da vam odgovorim i da ne čekate te odgovore. Ja da vam budem iskren, ja vama dajem odgovore najviše iz razloga što jedan odgovor mora da prođe kroz tri službe. Pitanja je jako veliki broj, i ne sporim da trebaju biti inicijative i pitanja, ali ipak treba vremena da to službe sve ureda. Ja sve što mogu odgovoriti odmah na samoj sjednici i trudim se da odgovorim što je moguće tačnije, preciznije da ne bi službe morale pisati, i onda opet imamo istu situaciju da opet to službe trebaju raditi. Ako trebaju službe raditi, evo sad da upotrijebim tu riječ da kažem da ne gubimo vrijeme ovdje i da ja ne izlazim odgovarati vama na pitanja, nego će to službe i vi ćete dobiti pismeno i to je to. Tako da o tome se radi. Što se tiče ovog dijela kolegice Jogunčić oko facijalnih ekspresija, pitanje kao pitanje ja nikade ne sporim, ali moram vam biti iskren malo sam odglumio vas jer vi ste ti, koliko sam uspio primijetiti, jedini vi kolegice kada god izađete, ko god da priča, vi ga tako fino pogledate i date mu doznanja da treba da ušuti, da, upravu vi kolegice. Tako da morao sam taj dio, i vi svaki puta na svakoj sjednici ja vas čujem po cijelu sjednicu sa svojim komentarisanjem bilo ko od kolega da izađe, da bilo šta komentariše ili inicijativa ili šta god da je. Tako da ja bih Predsjedavajući ovdje sa ovim završio i da vi krenete dalje sa radom. Što se tiče šefa službe, apsolutno savjetnik je savjetnik i ima samo po potrebi ovlaštenje da stvari koje se tiču isključivo šefa službe, a naravno naš plan i cilj da se šef službe imenuje kao i svi ostali šefovi službi, ali gledamo da se uradi konačno i sistematizacija i onda ćemo raspisati konkurs. Da ne bismo raspisivali konkurse parcijalno, moram biti iskren i košta raspisivanje konkursa, iskreno, pa već ako raspisujemo da sačekamo, kada evo od 2018. godine nije imenovan, neće ništa značiti još tri ili četiri mjeseca da se to imenuje sve zajedno.“

Ispravka krivog navoda:

Mersiha Jogunčić:

„Ja sad ispravljam krivi navod i kažem da ne govorite istinu. Dakle, kolege ne treba da ušute, ja evo kolege podstičem već godinu i po dana da izađu i da govore. Zadnjih sjednica apsolutno nikome ništa nisam dobacila, potpuna neistina, sad sam odreagovala na vaše, to priznajem. Ovo vam je već drugi puta da mene potencirate i targertirate, ja bih vas zamolila da to prestanete raditi jer ćemo doći u jednu poziciju koja neće biti lagana ni vama ni meni, a evo imate facijalnnu ekspresiju. Ispravka krivog navoda je da ne sugerišem kolegama da treba da ćute, nego sugerišem kolegama da treba da pričaju, ako već hoćete da me na taj način ispravljate. Molim vas da me više ne targertirate, isljučivo mene, trideset je ovdje vijećnika i vijećnica.“

Mirza Okić, Predsjedavajući:

„Ja bih samo odgovorio kolegici što se tiče odgovora na vijćnička pitanja i inicijative. Član 142. Poslovnika kaže, odgovor na postavljena vijećnička pitanja i inicijative daje gradonačelnik ili predstavnik organa kojem je pitanje upućeno na samoj sjednici Gradskog vijeća, a ukoliko nije u mogućnosti u pisanoj formi najkasnije do naredne sjednice Gradskog vijeća. Jednom sam pročitao ovaj član Poslovnika i mislim da je vrlo jasan. Ukoliko nije odgovorio na sjednici onda se odgovara pisanim putem, ali da li je odgovorio usmeno onda ste trebali navesti tako kolegice.“

Sadmir Džebo, Gradonačelnik:

„Čini mi se kolegice Jogunčić da ste pogrešno shvatili, a pogotovo ovo vaše da ću ja imati problema sa vama ili vi sa mnom, nije baš umjesno vjerujte mi. Vi sa mnom sigurno nećete imati problema nikakvih kada je u pitanju rad Gradskog vijeća i vas kao vijećnice, niti vi niti bilo ko drugi od vijećnika. Ne znam zaista šta ste mislili pod tim, ali vjerujte mi da ovo može se u jednom dijelu definisati i kao neki vid prijetnje. Malo me iznenađuje od vas ovakav način razgovora. Ja stvarno nisam ništa, ja sam vam samo rekao ono što sam zaista primijetio, čak nekada vam to kažem više u šaljivom tonu, a vi ste to shvatili malo pogrešno. Evo ja se stvarno izvinjavam ako mislite da ja targertiram bilo koga od vas. Pričao sam samo o onom dijelu dobacivanja sa mjesta, a daleko od toga da se ne slažem sa vama da vijećnici trebaju da podnose inicijative i sve ostalo, ali taj dio koji se ticao komentarisanja i dobacivanja s mjesta, samo sam o tome, to rade i ostali ne samo vi. Nemojte da uzimate da ja samo vas targertiram, bože sačuvaj, a pogotovo ne daj bože da imate problema vi ili bilo ko od vijećnika sa mnom.“

Mersed Hamzić, Sekretar:

„Što se tiče LGAP-a kolegice Dugić. Rješenje o imenovanju radne grupe za izradu Lokalanog džender akcionog plana Grada Gračanica doneseno je 15.05.2026. godine i imenovani su šefovi kao i uposlenici Gradske uprave, svi članovi Komisije za ravnopravnost spolova, sve članice Gradskog vijeća Grada Gračanica, direktor JU Centar za socijalni rad, direktor JZU Dom zdravlja, direktor JU BKC, direktor JU Gimnazija, direktor JU MSŠ, direktorica JU Dječije obdanište, Udruženje poljoprivrednika, nevladin sektor, Vijeće mladih, glavna urednica Radio Gračanica i predstavnik studenata. Rok za izradu Džender akcionog plana je 31.09.2026. godine. Također, održan je sastanak 18.05.2026. godine sa Centrom civilnih inicijativa i uz podršku OSCE-a dogovoreno je imenovanje konsultanta za izradu Lokalnog džender akcionog plana koji će biti uskoro i nakon čega pokrećemo izradu istog. Što se tiče aktivnosti koje su pokrenute, odnosno projekti iz oblasti rodne ravnopravnosti, one su u toku i nije bilo obustavljanja tih aktivnosti zbog neusvajanja novog LGAP-a.“

Mirza Okić, Predsjedavajući:

„Znate da smo na sjednici Gradskog vijeća donijeli zaključak kada smo raspravljali o preporukama Gender centra, da se pošalje na Gender centar zaključak sa te sjednice da predlagači nisu ispoštovali preporuke, to smo i učinili. Još uvijek nismo dobili nikakvu povratnu informaciju Gender centra po tom pitanju. Da li su predlagači dobili dopis od Gender centra, da li su se očitovali zaista ne znam jer mi nemamo nikakvog saznanja, ono što je bilo do nas Službe ispred Gradskog vijeća, mi smo sve uputili na adrese koje smo zaključkom definisali. Tako da drugih saznanja o tome zaista nemam.“

Dženita Dugić:

„Razlog mog javljanja za govornicu bilo je nešto drugo, ali evo iskoristit ću kasnije priliku da repliciram, ako mogu, na odgovore. Primarni razlog mog javljanja za govornicu bila je situacija od maloprije. Kao zamjenica predsjednice Komisije za etički kodeks imala sam potrebu da se javim za govornicu i da upozorim, da pozovem sve kolege i kolegice da se pridržavaju važećeg Etičkog kodeksa, da nije primjereno da se čuju neki povici ili podizanje ruku, kada evo u prethodnoj situaciji kolegica Mersiha koristi svoju priliku da izađe po ispravci krivog navoda za govornicu. Dakle, zamolila bih vas zaista da šaljemo dobre primjere iz ove sale, primjere etičkog ponašanja. Eh sad što se tiče vašeg odgovora Predsjedavajući, ako dopuštate. Mene je zanimalo, a ja nisam bila prisutna pri samom kraju januarske sjednice, čitala sam zapisnik i dole je stojalo da ćete tu informaciju koju smo imali na januarskoj sjednici vi uputiti Gender centru FBiH. Ako se slažete ja bih rekla da uprkost svemu tome nije način sad da ovu cijelu priču pustimo samo nako po strani, sigurna sam da postoje alati i metode da se sa predlagačima dogovori jedno politički korektno postupanje.“

Nakon ovog dijela sjednice prešlo se na dnevni red koji je utvrdio Kolegiji, a on glasi:

1.RAZMATRANJE I USVAJANJE NACRTA PROGRAMA KAPITALNIH INVESTICIJA GRADA GRAČANICA ZA PERIOD 2026-2028. GODINE

Izvjestilac: Osman Nurkić, Služba za poduzetništvo, lokalni razvoj i finansije
2.RAZMATRANJE I USVAJANJE PRIJEDLOGA ODLUKE O KOMUNALNOJ NAKNADI

Izvjestilac: Aida Hodžić, Služba za prostorno uređenje, geodetske i imovinsko – pravne poslove

NAPOMENA: Amandmani se mogu podnijeti do 02.06.2026. godine – utorak- do 10:00 h

3.RAZMATRANJE I USVAJANJE ODLUKE O PRESTANKU MANDATA ČLANU VIJEĆA MZ ŠKAHOVICA

Izvjestilac: Mirza Okić, Predsjedavajući GV
4.RAZMATRANJE I USVAJANJE ODLUKE O DODJELI MANDATA ČLANU VIJEĆA MZ ŠKAHOVICA
Izvjestilac: Mirza Okić, Predsjedavajući GV
5.RAZMATRANJE I USVAJANJE ODLUKE O PRESTANKU MANDATA ČLANU VIJEĆA MZ VRANOVIĆI
Izvjestilac: Mirza Okić, Predsjedavajući GV
6.RAZMATRANJE I USVAJANJE ODLUKE O DODJELI MANDATA ČLANU VIJEĆA MZ VRANOVIĆI
Izvjestilac: Mirza Okić, Predsjedavajući GV
7.RAZMATRANJE I USVAJANJE ODLUKE O DOPUNI ODLUKE O IMENOVANJU VIJEĆA MZ MALEŠIĆI
Izvjestilac: Mirza Okić, Predsjedavajući GV
8.RAZMATRANJE I USVAJANJE IZVJEŠTAJA O RADU GRADSKOG PRAVOBRANILAŠTVA ZA 2025. GODINU
Izvjestilac: Jasminka Imširović, Gradski pravobranilac
9.RAZMATRANJE I USVAJANJE IZVJEŠTAJA O REALIZACIJI PROJEKATA U 2025. GODINI IZ PROGRAMA KAPITALNIH INVESTICIJA GRADA GRAČANICA SA PLANOM REALIZACIJE 2021.-2025.GODINA SA EVALUACIJOM ZA PERIOD 2021.-2025. GODINA 
Izvjestilac: Osman Nurkić, Služba za poduzetništvo, lokalni razvoj i finansije
10.RAZMATRANJE I USVAJANJE IZVJEŠTAJ O RADU I FINANSIJSKOM POSLOVANJU, JP „VETERINARSKA STANICA“D.O.O. GRAČANICA ZA 2025.G.
Izvjestilac: Nerman Avdić, v.d. Direktor JP „Veterinarska stanica“ d.o.o.
11.RAZMATRANJE I USVAJANJE IZVJEŠTAJA O RADU I FINANSIJSKOM POSLOVANJU, JP „VODOVOD I KANALIZACIJA“ D.O.O. GRAČANICA ZA 2025. GOD.
Izvjestilac: Galib Mahmutović, Direktor JP „Vodovod i kanalizacija“
12.RAZMATRANJE I USVAJANJE IZVJEŠTAJA O RADU I FINANSIJSKOM POSLOVANJU, JP „KOMUS“ D.O.O. GRAČANICA ZA 2025. GODINU S INFORMACIJOM O PRIKUPLJANJU I ODLAGANJU KOMUNALNOG OTPADA IZ DOMAĆINSTAVA I PRIVREDNIH SUBJEKATA 
Izvjestilac: Amer Hamidović, Direktor JP „Komus“ 
13.RAZMATRANJE INFORMACIJE O RADU OPĆINSKOG SUDA U GRAČANICI U 2025.GODINI

Izvjestilac: Husejin Šerbečić, Predsjednik Suda
14.RAZMATRANJE INFORMACIJE O STANJU BEZBJEDNOSTI NA PODRUČJU GRADA GRAČANICA U 2025. GODINI
Izvjestilac: Damir Hadžić, Komadir PS Gračanica
15.RAZMATRANJE INFORMACIJE O ZBRINJAVANJU NAPUŠTENIH I IZGUBLJENIH ŽIVOTINJA (PASA LUTALICA) NA PODRUČJU GRADA GRAČANICA 
Izvjestilac: Asim Arnaut, Šef odsjeka
16.RAZMATRANJE INFORMACIJE O DODJELI STIPENDIJA UČENICIMA SREDNJIH ŠKOLA I STUDENTIMA ZA ŠKOLSKU 2025/2026. GODINU 
Izvjestilac: Erhad Brkić, Stručni savjetnik
Mirza Okić, Predsjedavajući:

„Prije nego što otvorim raspravu, želim reći da je u međuvremenu pristiglo još nekih zahtjeva za izmjene i dopune dnevnog reda. Za izmjenu i dopunu dnevnog reda predložit ću sljedeće tačke. Razmatranje i usvajanje prijedloga Odluke o davanju saglasnosti za korištenje parcele za izgradnju stambenog objekta koletkivnog stanovanja u okviru projekta „EIB Program stambenog zbrinjavanja, održiva stambena rješenja za zatvaranje kolektivnih centara i alternativnog smještaja“. Drugi prijedlog je, razmatranje i usvajanje rješenja o razrješenju člana stalnog radnog tijela Gradskog vijeća Gračanica Komisije za urbanizam i ekologiju, i treći zahtjev, razmatranje i usvajanje rješenja o imenovanju člana stalnog radnog tijela Gradskog vijeća Gračanica Komisije za urbanizam i ekologiju. Otvaram raspravu po dnevnom redu.“

Učesnici u diskusiji:

Arnes Avdić, Klub SDA:

„U ime Kluba SDA tražim da se iz prijedloga dnevnog reda, tačka broj 5. i 6. razmatranje i usvajanje Odluke o prestanku mandata članu VMZ Vranovići, i 6. razmatranje i usvajanje Odluke  o dodjeli mandata članu VMZ Vranovići povuku sa dnevnog reda na doradu. Iz razloga što navedene odluke nemaju pozitivno mišljenje Komisije.“

Dženita Dugić:

„Evo i ja sam imala potrebu da se javim. Pozdravljam svakako ovu odluku i da nisu predlagači povukli mi ispred Kluba SDP-a bi svakako tražili, a vjerujem da ima još kolegica i kolega istomišljenika. Ja bih zamolila zaista da u buduće uopšte ne dolazimo u ovakve situacije i mislim da nema smisla uopšte da se nalazi u prijedlogu dnevnog reda, ukoliko smo negdje naš interni dogovor da ćemo poštovati to neko pravilo kada su u pitanju izmjene članova u VMZ, odnosno, evo da se tako izrazim, muško za muško, žensko za žensko. Tako da eto ja bih zaista zamolila da vodimo računa u budućem o tome da ne gubimo vrijeme na ovakve situacije.“

Mirza Okić, Predsjedavajući:

„Prijedlog dnevnog reda se šalje na osnovu zahtjeva predlagača i službi. Ja sam ga kao predsjedavajući na Kolegiju morao iznijeti i prije stavova komisija bio je na dnevnom redu, tako da ovo je jedni način da možemo povući, moramo raspravljati o tome, ne možemo na drugi način.“

Zaključena rasprava.

Predsjedavajući je dao na izjašnjavanje prijedlog Kluba SDA za povlačenje 5. i 6. tačke sa dnevnog reda.

Prijedlog Kluba SDA za povlačenje 5. i 6. tačke dnevnog reda je jednoglasno usvojen.

Mirza Okić, Predsjedavajući:

„Dajem na izjašnjavanje dopunu dnevnog reda. Predlažem da se prijedlog 1 stavi pod tačku 2. razmatranje i usvajanje prijedloga Odluke o davanju saglasnosti za korištenje parcele za izgradnju stambenog objekta kolektivnog stanovanja u okviru projekta „EIB Program stambenog zbrinjavanja održiva stambena rješenja za zatvranje kolektivnih centara i alternativnog smještaja.

Prijedlog jedan je jednoglasno usvojen,

Prijedlog broj 2 će biti pod tačkom 7. razmatranje i usvajanje rješenja o razrješenju člana stalnog radnog tijela Gradskog vijeća Gračanica Komisije za urbanizam i ekologiju.

Prijedlog dva je jednoglasno usvojen.

Prijedlog broj 3 će biti pod tačkom 8. razmatranje i usvajanje rješenja o imenovanju člana stalnog radnog tijela Gradksog vijeća Gračanica Komisije za urbanizam i ekologiju.

Prijedlog tri je jednoglasno usvojen.

Predsjedavajući je dao na usvajanje dnevni red sa usvojenim izmjenama i dopunama.

1.RAZMATRANJE I USVAJANJE NACRTA PROGRAMA KAPITALNIH INVESTICIJA GRADA GRAČANICA ZA PERIOD 2026-2028. GODINE

Izvjestilac: Osman Nurkić, Služba za poduzetništvo, lokalni razvoj i finansije
2.RAZMATRANJE I USVAJANJE PRIJEDLOGA ODLUKE O DAVANJU SAGLASNOSTI ZA KORIŠTENJE PARCELE ZA IZGRADNJU STAMBENOG OBJEKTA KOLEKTIVNOG STANOVANJA U OKVIRU PROJEKTA “EIB PROGRAM STAMBENOG ZBRINJAVANJA – ODRŽIVA STAMBENA RJEŠENJA ZA ZATVARANJE KOLEKTIVNIH CENTARA  I ALTERNATIVNOG SMJEŠTAJA”
Izvjestilac: Aida Hodžić, Služba za prostorno uređenje, geodetske i imovinsko – pravne poslove

3.RAZMATRANJE I USVAJANJE PRIJEDLOGA ODLUKE O KOMUNALNOJ NAKNADI

Izvjestilac: Aida Hodžić, Služba za prostorno uređenje, geodetske i imovinsko – pravne poslove

NAPOMENA: Amandmani se mogu podnijeti do 02.06.2026. godine – utorak- do 10:00 h

4.RAZMATRANJE I USVAJANJE ODLUKE O PRESTANKU MANDATA ČLANU VIJEĆA MZ ŠKAHOVICA

Izvjestilac: Mirza Okić, Predsjedavajući GV
5.RAZMATRANJE I USVAJANJE ODLUKE O DODJELI MANDATA ČLANU VIJEĆA MZ ŠKAHOVICA
Izvjestilac: Mirza Okić, Predsjedavajući GV
6.RAZMATRANJE I USVAJANJE ODLUKE O DOPUNI ODLUKE O IMENOVANJU VIJEĆA MZ MALEŠIĆI
Izvjestilac: Mirza Okić, Predsjedavajući GV
7.RAZMATRANJE I USVAJANJE RJEŠENJA O  RAZRJEŠENJU ČLANA STALNOG RADNOG TIJELA GRADSKOG VIJEĆA GRAČANICA KOMISIJE ZA URBANIZAM I EKOLOGIJU
Izvjestilac: Mirza Okić, Predsjedavajući GV
8.RAZMATRANJE I USVAJANJE RJEŠENJA O  IMENOVANJU ČLANA STALNOG RADNOG TIJELA GRADSKOG VIJEĆA GRAČANICA KOMISIJE ZA URBANIZAM I EKOLOGIJU
Izvjestilac: Mirza Okić, Predsjedavajući GV
9.RAZMATRANJE I USVAJANJE IZVJEŠTAJA O RADU GRADSKOG PRAVOBRANILAŠTVA ZA 2025. GODINU
Izvjestilac: Jasminka Imširović, Gradski pravobranilac
10.RAZMATRANJE I USVAJANJE IZVJEŠTAJA O REALIZACIJI PROJEKATA U 2025. GODINI IZ PROGRAMA KAPITALNIH INVESTICIJA GRADA GRAČANICA SA PLANOM REALIZACIJE 2021.-2025.GODINA SA EVALUACIJOM ZA PERIOD 2021.-2025. GODINA 
Izvjestilac: Osman Nurkić, Služba za poduzetništvo, lokalni razvoj i finansije
11.RAZMATRANJE I USVAJANJE IZVJEŠTAJ O RADU I FINANSIJSKOM POSLOVANJU, JP „VETERINARSKA STANICA“D.O.O. GRAČANICA ZA 2025.G.
Izvjestilac: Nerman Avdić, v.d. Direktor JP „Veterinarska stanica“ d.o.o.
12.RAZMATRANJE I USVAJANJE IZVJEŠTAJA O RADU I FINANSIJSKOM POSLOVANJU, JP „VODOVOD I KANALIZACIJA“ D.O.O. GRAČANICA ZA 2025. GOD.
Izvjestilac: Galib Mahmutović, Direktor JP „Vodovod i kanalizacija“
13.RAZMATRANJE I USVAJANJE IZVJEŠTAJA O RADU I FINANSIJSKOM POSLOVANJU, JP „KOMUS“ D.O.O. GRAČANICA ZA 2025. GODINU S INFORMACIJOM O PRIKUPLJANJU I ODLAGANJU KOMUNALNOG OTPADA IZ DOMAĆINSTAVA I PRIVREDNIH SUBJEKATA 
Izvjestilac: Amer Hamidović, Direktor JP „Komus“ 
14.RAZMATRANJE INFORMACIJE O RADU OPĆINSKOG SUDA U GRAČANICI U 2025.GODINI

Izvjestilac: Husejin Šerbečić, Predsjednik Suda
15.RAZMATRANJE INFORMACIJE O STANJU BEZBJEDNOSTI NA PODRUČJU GRADA GRAČANICA U 2025. GODINI
Izvjestilac: Damir Hadžić, Komadir PS Gračanica
16.RAZMATRANJE INFORMACIJE O ZBRINJAVANJU NAPUŠTENIH I IZGUBLJENIH ŽIVOTINJA (PASA LUTALICA) NA PODRUČJU GRADA GRAČANICA 
Izvjestilac: Asim Arnaut, Šef odsjeka
17.RAZMATRANJE INFORMACIJE O DODJELI STIPENDIJA UČENICIMA SREDNJIH ŠKOLA I STUDENTIMA ZA ŠKOLSKU 2025/2026. GODINU 
Izvjestilac: Erhad Brkić, Stručni savjetnik
Dnevni red je jednoglasno utvrđen, sa 30 glasova „ZA“.

TAČKA 1

RAZMATRANJE I USVAJANJE NACRTA PROGRAMA KAPITALNIH INVESTICIJA GRADA GRAČANICA ZA PERIOD 2026.-2028. GODINE

Mirzet Topčagić, Komisija za budžet:

„Komisija za budžet kao radno tijelo Gradskog vijeća Gračanica je jučer održala sjednicu i razmatrala je tačku 1. današnje sjednice, razmatranje i usvajanja Nacrta Programa kapitalnih investicija Grada Gračanica za period 2026.-2028. godine i generalno nije bilo nekakvih primjedbih. Tako da Komisija predlaže Gradskom vijeću da usvoji ovaj Nacrt.“

Učesnici u diskusiji:

Mirzet Topčagić, Klub SDP:

„Klub vijećnika SDP u Gradskom vijeću Gračanica je razmatrao isti dokument i s obzirom da se radi o nacrtu, biti će i javna rasprava gdje ćemo mi, ukoliko budemo imali, nekakvih prijedloga za dodatno uvrštavanje nekih projekata, mi ćemo djelovati. Također, mi ćemo podržati ovu tačku.“

Mersiha Jogunčić:

„Hvala kolega Topčagiću na pojašnjenju. Ovo jeste nacrt i naravno da ćemo se uključiti u priču i u javnu raspravu vezano za Nacrt Programa kapitalnih investicija, ali bih skrenula pažnju na par stvari odmah na početku, pa možda da to preskočimo u javnoj raspravi. Neke su stvari čisto složene, ajde neću reći problematično, ali možda malo drugačije nego što bi trebalo biti. Što se tiče komunikacijske povezanosti, ja bih zamolila da autor ovog teksta navede da je Gračanica sa Srebrenikom i Gradačcom povezana sa regionalnom saobraćajnicom, a ne magistralnim putem, kako je navedeno na strani 4. Programa. Što se tiče magistralne ceste prema Tuzli i Doboju, smatram da je izuzetno bitno naglasiti i to da je cesta davno izgubila svoja bitna obilježja magistralne ceste, te da je više riječ o izuzetno prometnoj lokalnoj cesti, loše održavanoj i bezbjednosno nesigurnoj. Kada su u pitanju kriteriji za ocjenjivanje navedenih projekata u tabeli 1. ja predlažem odmah da kriteriji 4. i 8. budu zamjenjeni. Tako da kriteriji spremnost stanovništva da vlastitim sredstvima sufinansira projekat bude na poziciji 8. sa pet bodova, a da kriteriji ekološki uticaj na okolinu bude na poziciji 4. sa petnaest bodova. Između ostalog da vas obavijestim, a vjerovatno znate, sutra je svjetski dan ekologije, tako da mislim da ekološki faktori u našem gradu treba da budu više pozicionirani i da borba sa ekologijom treba da ide u tom smjeru. Čisto da se zamijene mjesta kriterijma, dakle, važna je ekologija i važnije je ocijeniti sa većom ocjenom nego učešće građana. Postoje mjesne zajednice gdje građani baš i ne mogu, evo navest ćemo MZ Buk, pa sad koliko će oni moći i kako, nebitno. Također, da samo mi pojasnite način bodovanja kriterija po rednim brojem 7. stepen ulaganja grada na tom području, jer i to imamo. Na koji način će biti mjerljiv stepen ulaganja grada na nekom području, kako ćes se mjeriti. U tabeli 7. je predviđeno zašto je predviđeno ulaganje od 2.000.000 KM za potrebu izgradnje zgrade suda i zgrade policije, ako tim dvjema institucijama Grad nije osnivač ili mi to pomažemo, sufinansiramo ili šta. Voljela bih i  to da mi se odmah objansi, po tom osnovu ne znam da li imamo neke finansijske obaveze mi. Dovoljno je za tu izgradnju obezbijediti osnovne komunalne priključke voda, kanalizacija i slično, pa možda se misli na to. Ne vidim potrebu da mi ulažemo u periodu od 2026. godine i da budemo na istom nivou kao i planiranja ulaganja od strane Tuzlanskog kantona, jer je osnivač Tuzlanski kanton. Na zahtjev predstavnika Naše stranke u VMZ Džakule primjedbu za projekat vodosnabdijevanje u MZ Trnovci i Džakule izgradnja rezervoara Zasjeka u tabeli 8. pod rednim brojem 6. realizacija ovog projekta je planirana u 2026. godini i nakon toga zaključno 2028. godinom po ovom pitanju nema planiranih aktivnosti. Sljedeća stavka po pitanju vodosnabdijevanja MZ Džakule nalazi se tek na poziciji 58. sa iznosom od 10.000 KM u 2028. godini. Pa uopšte nije jasno šta je planirano uraditi sa ovako malim iznosom za rješavanje potreba vodosnabdijevanja u ovoj mjesnoj zajednici. Zašto nema planiranih ulaganja u 2027. i 2028. godine, da li to znači da nakon izgradnje objekta rezervoara neće biti nastavljena aktivnost na izgradnji potrebnih cjevovoda, itd. Pošto će ovaj dokument biti u javnoj raspravi ja ću dati detaljnije primjedbe, ali sam sad navela one koje su mi prvo pale u oči kada sam uzela da čitam ovaj dokument i šta bi eventualno trebalo izmijeniti.“

Mahir Delić:

„Evo kolege su napravili neki dobar uvod što se tiče ovog Nacrta Programa kapitalnih investicija za period 2026.-2028. godina. Ovo što je kolegica Mersiha rekla vezano za ove kriterije, apsolutno se slažem i nadam se da će se kroz javnu raspravu i do prijedloga možda i uvrstiti ova primjedba vezana sa same kriterije bodovanja i uvrštavanja u Program kapitalnih investicija pojedinih projekata. Ono što mene zanima i zbog čega sam se javio, jeste jedna konkretna stavka u ovom Nacrtu. Na stranici 25. pod rednim brojem 59., kaže završetak izgradnje poligona u naselju Golaći u MZ Malešići, gdje je planirani iznos za 2026. godinu 35.000 KM, a dok za naredne dvije godine nema planiranih ulaganja. Eh sad, ineteresuje me pojašnjenje vezano za ovaj projekat, zašto nema planiranih dalje ulaganja i zašto piše završetak izgradnje poligona kad smo pričali pri donošenju budžeta 2026., a naravno i za 2025. godinu da taj projekat nije ni započet, da vam dugo stoji da čeka i tek u ovoj budžetskoj godini povećan sa ranije planiranih 25.000 na 35.000 KM. Pa eto konkretno me zanima ovaj projekat na što se odnosi i zašto nema planiranih ulaganje u naredne dvije godine, obzirom da znamo da je to obiman projekat koji zahtjeva daleko veća finansijska sredstva.“

Omer Ahmetović:

„Po pitanju ovog dokumenta hoću da kažem da ponekad ne pridajemo mu dovoljno pažnje, a smatram ga jako važnim. Evo s obzirom da u nekim višim instancama on je nekako obaveza kada se uvrštavaju projekti u budžet, moraju se nalaziti prethodno u ovom Programu kapitalnih investicija. S obzirom da je Nacrt i s obzirom da će biti data javna rasprava, ja pozivam i apelujem kolege vijećnike, predsjednike mjesnih zajednica i sve naše građane da se uključe i maksimalno daju svoj doprinos, kako bismo ga što više obogatili i kako bi što detaljnije bile te stvari isplanirane. Mi uglavnom, kada su u pitanju kapitalne investicije, vodimo se onim kada se usvoji nacrt budžeta i onda krenu javne rasprave o budžetu i to se uglavnom vrti oko toga ko će izlobirati da se kasnije uvrste neke stvari. Međutim, smatram stvarno bitno ovaj dokument i da sve te stavke i projekti koji se uvrštavaju i u sam nacrt budžeta, kasnije i u budžet, da se vade iz ovog dokumenta. Jedan od mojih prijedloga biti će da se prilikom javne rasprave o nacrtu budžeta, obavezno ima i ovaj Plan kapitalnih investicija kako bi se prijedlozi ili amadmani uvrštavali iz Plana kapitalnih investicija. Što se tiče tajminga za ovo usvajanje, mislim da bi ga trebalo malo ranije postaviti kako bi se prije izrade samog nacrta budžeta imali spreman usvojen. Mi sad imamo Nacrt, dat ćemo vjerovatno 30 ili 60 dana javne rasprave i možda ćemo ga usvojiti, odnosno ovo ažuriranje u agustu ili septembru. Mislim bitno je da u augustu ili septembru bude gotov Plan kapitalnih investicija, odnosno ažuriran, da bi Gradonačelnik i službe prilikom formiranja nacrta budžeta imali otprilike okvirno šta treba po kojoj mjesnoj zajednici, odnosno šta treba od samih projekata. Ono što još hoću da kažem i da sugerišem svima, vidjeli ste tamo da veliki dio projekata zauzimaju neki mali sitni lokalni putevi. Ono što bi bila moja sugestija generalno, da se putevi u buduće u budžetu sumiraju po mjesnim zajednicama, da to ne bude ulica ta i ta po 50 ili 100 metara, nego da probamo sumirati neku cifru. Čisto da ne opterećujemo dodatno, jer po meni svi ti putevi imaju isti značaj, kada imamo rang listu kako se boduju, svi oni otprilike trebali bi biti izbodovani na isti način, jer otrilike to su slijepe ulice koje imaju isti značaj po svemu. Tako da dobro bi bilo, a dobro bi bilo iz drugog razloga, zato što mi budžet usvajamo u decembru, do maja i juna prođe dosta vremena, cijene, i onda dođemo u situaciju kao što je ove godine bilo. Treba da se raspiše neki put koji smo mi procijenili, dođe do raspisivanja i kaže ne može se uklopiti u tu cijenu ili nešto tako. Tako da ako je to zakonski moguće, ako je provodivo, dobro bi bilo da to bude po mjesnoj zajednici ili po nekom drugom kriteriju sumirano, a ne da ima konkretno put. Mislim da bi se olakšalo.“

Edin Šehić:

„Obzirom da idemo live putem Radio Gračanica i da nas sluša veliki broj građana, pa i onih ljudi koji su neki više neki manje lokal patriote i željni pomoći razvoju našeg grada, red je da se malo nešto više kaže o ovom dokumentu. U par crta ću reći neke stvari koje su možda zanimljive, obzirom da sam uvijek pobornik da bilo koji materijal ili bilo koja tačka dnevnog reda, barem zaključak, barem suština, ako već emitujemo putem Radio Gračanica. Ovako mi to pročitamo, dobijemo i na neki način izglasamo i onda se razne polemike javljaju, određene istrage, itd., a mi možemo ovdje sve fino iznijeti i pojasniti. Dakle, što se tiče Plana kapitalnih investicija ja bih svakako čestitao koordinacionom timu na jednom ovako kvalitetno urađenom projektu koji je dobar osnov za javnu raspravu i za ono što nas čeka da uvrstimo u naš Plan kapitalnih insvesticija za period 2026.-2028. godina, i kao što reče kolega Ahmetović, slažem se da smo mogli možda i malo to ranije, ali evo nadam se da ćemo do budžetiranja za 2027. godinu uspjeti da usvojimo ovaj dokument. U suštini mi smo izvršili budžetiranje 2026. godine a nismo imali ovaj dokument, jer smo s 2025. godinom danas imamo ažuriranje plana kapitalnih investicija koji je sa 2025. godinom zatvoren i ovaj je trebao biti usvojen u prošloj godini, ali evo o tom po tom. Dakle, on je razvrstan u šest grupa, za sport, kulturu i potrebe manjina nekih 6.500.000 KM se planira za realizaciju u ovom trogodišnjem periodu, u drugoj grupi toplifikacija deminiranja nekih blizu 4.700.000 KM, treća grupa su vodovod i kanalizacija koja je ubjedljivo najveća, 32.800.000 KM, četvrta grupa su putevi, ulice, mostovi i javna rasvjeta, dom kulture, ostali objekti, dakle, ona čvrsta infrastruktura, komunalna, 26.190.000 KM, peta grupa su oprema i dokumentacija, određeni elaborati, projekti, itd. 4.247.000 KM, i šesta grupa su klizišta i izletišta, deponija, regulacije, sa 26.600.000 KM. Dakle, nešto više od sto miliona planirano za ovaj trogodišnji period. Dosta ambiciozno, dosta hrabro, ali evo analizirajući one budžete iz ranih perioda, zaista za tri godine potrošiti sto miliona je prilično ambiciozno, ali evo možda nam se desi neko čudo da ako Bog da pristupimo EU onda neće biti nedokučivo. Ono što bih htio reći i nadovezati se malo na priču kolege Ahmetovića, jeste i ja bih bio sretan da ovaj pregled kapitalnih investicija osim što je razvrstan po grupama bude razvrstan i po mjesnim zajednicama. Zamolit ću evo koordinacioni tim i Službu koja bude radila sami prijedlog, da nam po grupama razvrsta, dakle, mjesna zajednica ta u grupi jedan pripada toliko, u grupi dva, u grupi tri decidno i analitički po projektima imamo i u ovim tabelama, ali zaista bih volio da vidimo na koji način i kojom dinamikom se razvijaju sve mjesne zajednice na području Grada Gračanica. I dalje sam tvrdnje da ulaganja u budžetu, odnosno po mjesnim zajednicma trebaju da budu u određenom ključu, u određenom realnom ključu, da ta sredstva budu na raspolaganju VMZ koja će najadekvatni način razvijati svoje mjesne zajednice. Svakako svi u svom duhu i svi u svom stepenu razvoja. Kao što rekoh ovo je dosta ambiciozno, ono što želim i radi javnosti da zna, da od ovih stotinu miliona planirano iz budžeta grada da se za kapitalne investicije utroši 23.000.000 KM, od viših nivoa vlasti, tačnije od kantonalne 35.000.000 KM, a od federalne 25.000.000 KM. Kao što reko računajući na dosadašnju praksu i podršku viših nivoa možda su se malo popravili u posljednju godinu, dvije ali ne na tako zavidnom nivou. Bojim se da je ovo neostvarivo za tri godine, ali evo živi bili pa vidjeli. Kao što je Gradonačelnik rekao na Svečanoj akadamiji, ako budemo svi radili i pokušali da „namaknemo“ ta sredstva sa viših nivao, možda je i ostvarivo, ali evo nadam se da ćemo svi timski raditi da dođu ta sredstva i da se što više ovih kapitalnih projekata realizuje.“

Sadmir Džebo, Gradonačelnik:

„Ja ću samo kratko ovih par odgovora koje imam. Kolegica Jogunčić, kriterije, pokušati ćemo stvarno u narednom periodu, mislim da su kriterije od 2010. godine ovakvi, tako da bi to bilo jako puno u ovom trenutku promjene. Ekologija svakako, samo što i tu trebamo vidjeti koliko neki projekti imaju uopšte uticaja na ekološki efekat, pa onda da li to stavljati veći prioritet, jer negdje rade se projekti koji nemaju uticaj ekološkog, a onda kad stavite to globalno pa će doći neki projekat u manjoj mikro sredini koja realno nije toliko prioritet taj dio i ne ugrožavaju ništa ekološki. Ali možemo svakako razmisliti u tom dijelu da vidimo šta se može korigovati. Svakako tu smo i sve što budete imali prijedloga stojimo za taj dio. Što se tiče Plana kapitalnih investicija, nešto ste kolegice Jogunčić spominjali sud i policiju. Dakle, u ovom Planu kapitalnih investicija su sadržani i oni svi projekti koji idu u Plan javnih investicija TK. Dakle, nećemo ih mi, nego smo ih samo uvrstili zato što smo ih poslali prema kantonu i to je ono što smo poslali. Kada je kolega Šehić i još neko govorio, kada su u pitanju federalni ili neki drugi, ono što nismo dobili ni prijedloge nismo ni poslali, to ćemo svakako u međuvremenu raditi jer ovaj Plan kapitalnih investicija je svakako živa materija. Dakle, pogotovo sada kada je u nacrtu mi ćemo taj dio svakako dorađivati. Kolega Topčagić je to jako dobro rekao, poslat ćemo i one što imate primjedbe da bi se trebalo ubaciti, jer i ovo je sve sadržajno otprilike što su nam građani do sada sugerirali i na osnovu ovoga će ići dobrim dijelom da se formira i budžet. Evo Lejla je tu svakako koja je i obilazila i obićemo sve ostale mjesne zajednice na forumima građana da oni daju prijedloge na ovakav Plan kapitalnih investicija, šta bi se još trebalo uvrstiti. Kolega Mahir, kada je u pitanju igralište u Golaćima, ovo je samo prva faza i nismo stavili ništa drugo jer nemamo u ovom trenutku opipljivu investiciju sa nekog višeg nivoa gdje bismo mogli pa da kažemo da ćemo to ubaciti. Sve što nam se u međuvremenu pojavi svakako mi taj dio možemo dorađivati. Tako da je samo iz tog razloga, a možda nekada i ovo kolegice Jogunčić, može se desiti štamparska greška, u pitanju je regionalna cesta jer prema Srebreniku nije magistralna. Magistralna je svakako Doboj-Tuzla koja evo složit ćemo se da je ustanju takvom kakvom jeste, bolje da ne komentarišemo. Zna se koliko je negdje uloženo u određenu mjesnu zajednicu, koliko je u prethodnom periodu uloženo pa će se taj dio da vidimo. Eh to je ovaj dio koji je, čini mi se, kolega Šehić naglasio da vidimo i možemo, to sam umalo zaboravio, ne moramo stavljati sve u onaj zvanični dokument Plana kapitalnih investicija, sad sam sa Osmanom razgovarao, može se to u toj tabeli koja će vama biti dostupna da imate po mjensim zajednicama. Mi ne moramo uvijek staviti to sve u one zvanične dokumente koji nama imaju pravilnike kako mi možemo neki dokument formirati, ako to ne možemo i ne smijemo staviti u zvanični dokument mi to vama možemo što je izvodljivo. Dakle, ono što je izvodljivo tehnički da mi možemo prikazati tabelarno to vam svakako možemo poslati.“

Zaključena rasprava.

 Predsjedavajući je dao Prijedlog Odluke na usvajanje, uz zaključak da javna rasprava traje 60 dana.

Nacrt Programa kapitalnih investicija  Grada Gračanica za period 2026.-2028. godine je jednoglasno usvojen, sa 30 glasova „ZA“.

TAČKA 2

RAZMATRANJE I USVAJANJE PRIJEDLOGA ODLUKE O DAVANJU SAGLASNOSTI ZA KORIŠTENJE PARCELE ZA IZGRADNJU STAMBENOG OBJEKTA KOLEKTIVNOG STANOVANJA  U OKVIRU PROJEKTA „EIB PROGRAM STAMBENOG ZBRINJAVANJA ODRŽIVA STAMBENA RJEŠENJA ZA ZATVARANJE KOLEKTIVNIH CENTARA I ALTERNATIVNOG SMJEŠTAJA“

Nije bilo učesnika u diskusiji.

Prjedlog Odluke o davanju saglasnosti za korištenje parcele za izgradnju stambenog objekta kolektivnog stanovanja u okviru projekta „EIB Program stambenog zbrinjavanja održiva stambena rješenja za zatvaranje kolektivnih centara i alternativnog smještaja“ je jednoglaso usvojen.

TAČKA 3

RAZMATRANJE I USVAJANJE PRIJEDLOGA ODLUKE O KOMUNALNOJ NAKNADI

Vahid Bajrić, Komisija za urbanizam i ekologiju:

„Komisija za urbanizam i ekologiju je razmatrala ovaj Prijedlog Odluke i predlaže Vijeću da istu usvoji, te da se o Odluci i amadmanima očituje Gradonačelnik ili šef Službe.“

Sadmir Džebo, Gradonačelnik:

„Pristigli su amadmani svih klubova, identični amadmani su pristigli sa istim zahtjevom, tako da ja prihvatam ove amadmane i što se mene tiče ovo je u redu.“

Zaključena rasprava.

Prijedlog Odluke o komunalnoj naknadi je jednoglasno usvojen, sa 30 glasova „ZA“.

TAČKA 4

RAZMATRANJE I USVAJANJE ODLUKE O PRESTANKU MANDATA ČLANU VIJEĆA MZ ŠKAHOVICA

Nije bilo učesnika u diskusiji.

Odluka o prestanku mandata članu Vijeća MZ Škahovica je jednoglasno usvojena, sa 30 glasova „ZA“.

TAČKA 5

RAZMATRANJE I USVAJANJE ODLUKE O DODJELI MANDATA ČLANU VIJEĆA MZ ŠKAHOVICA

Nije bilo učesnika u diskusiji.

Odluka o dodjeli mandata članu Vijeća MZ Škahovica je jednoglasno usvojena, sa 30 glasova „ZA“.

TAČKA 6

RAZMATRANJE I USVAJANJE ODLUKE O DOPUNI ODLUKE O IMENOVANJU VIJEĆA MZ MALEŠIĆI

Učesnici u diskusiji:

Ibrahim Hasić:

„Ja izlazim da samo ponovim svoje mišljenje od pretprošlog Vijeća, odnosno svoj stav, a da bih zadržao istinu mora se često spominjati, jer u protivnom može se izgubiti negdje ta istina. Ja sam i dalje protiv ove Odluke sa ovakvim imenima i prezimenima, istina tiče se jednog člana od pet u ovoj Odluci koji je SDP znao, vi možda neki znate, možda ne znate, a ako bude bilo raspoloženja da SDP bude htio da riješi taj problem, može se riješiti nije nikakav problem ali treba imati volje razgovarati. To je što se tiče toga. Što se tiče drugog šta bih još rekao, ako neko smatra da trebaju neka vijeća da imaju nemoralne osobe u VMZ, onda bi trebali prvo u svojim mjesnim zajednicama da popune vijeća sa takvim nemoralnim osobama, da tako kažem, to je onako malo uvijeno ali je providno. Treće šta bih rekao, sa postojećim Vijeće u MZ Malešići nije adekvatno pokrivena teritorija Malešića, pa evo nadam se da će to u nekom narednom periodu biti zadovoljeno sa teritorijalnom pokrivenošću.“

Edin Šehić:
„Ponuklo me je da izađem za govornicu, najstarijeg vijećnika, najiskusnijeg vijećnika među nama. Čovjek koji s narodom toliko radi, zaista ono što kaže, ima težinu. Uz naše bezbrojne neke političke razmjernice i neslaganja oko nečega, a oko dobrih stvari, bitnih stvari, mi su uvijek složimo, a možemo nekad iznositi neka mišljenja. Tako da znam zasiguran da misli ono što potencira i ponavlja drugi puta, da ima težinu i donekle bih ga evo i podržao, ali mi nekako politička logika nalaže da ne mogu podržati čovjeka iz druge političke opcije ako ga njegove kolege ne podržavaju. Zato bih zaista bio sretan, obzirom da je i prošli puta „iskočio“ iz forme nekog glasanja, pošto je već predsjednik Kluba tražio pauzu, a nije kasno još da se to preinači i promijeni, da oni pokušaju u Klubu se dogovoriti za svoj jedinstven stav, i ako je potrebno i povući ovu tačku, nije ni sad kasno, Predsjedavajući je može povući, a ako je sada problem koji je neriješiv u njihovom Klubu, onda ne znam zašto se nama ovdje servira da, evo, treći put iscrpno ganjamo ruke da prođe ili ne prođe ovo i mislim da je zaista, ne bih nijednog čovjeka posebno isticao, ali ako neko kaže u svojoj mahali za nekog da ima osnove sumnje, i evo da je to neki razlog što on ne želi to podržati, drugi puta to govori, mislim da ne trebamo dozvoliti da i treći puta, evo, izjašnjavamo se po tome, a da nisu oni pokušali to riješiti unutar svog Kluba. Tako da, evo, zaista bih zamolio da budemo iskreni i da, evo, na tom Klubu, SDP, zaista koja je jedna politička opcija ozbiljna, pokuša usaglasiti stavove, ako je ikako moguće naći neko rješenje, pa jedno ime, ako je to specifično, dopunite ga sljedeću sjednicu. Dajte nam da dopunimo sa ta tri imena, nije ni to problem, ali, evo, da budemo zaista odgovorni prema ljudima, prema građanima da ta mjesna zajednica prilično se kompletira i da nastavi svoj rad. Kao što sam čuo da je prilično nastavila svoj rad kvalitetno i odgovorno, i tri nova čovjeka, evo, ako je jedan upitan, će puno pomoći u boljem razvoju i boljem radu te mjesne zajednice. Tako da, evo, morao sam zaista izaći to i, evo, kolegi Ibrahimu, kako god da se završi, zaista skidam kapu kao političar koji je iskusan i moram podržati njegov stav kada govori o nekim ljudima, jer ima sigurno pravo na to.“

Mirzet Topčagić:

„Taman ja pomislim da će kolega Šehić konačno se početi baviti ozbiljnom politikom, konačno imati stav i sad na osnovu ove diskusije bilo bi svima jasno da možemo vratiti, pusiti audiozapise, stenograme kolege Šehića, diskusija u proteklim godinama na rad VMZ, nedostavljanje izvještaja na propisanim obrazcima, nedostavljanje informacija, lično kolega Šehić je to sve kritikovao u protelnim godinama na sjednicama. Neke me ispravi ako ne govori istinu, neke izađe, a tražit ćemo i stenograme i audiozapise, pa ćemo vidjeti ko će se ovdje crveniti. Ovo sad što kaže je totalno neozbiljno da uopšte neko ulazi u politiku i donošenje stavova klubova koji učestvuju u radu Gradskog vijeća. To što naš drug, kolega, kolega Hasić, ima lično neslaganje sa jednim od predloženih kandidata za člana VMZ Malešići, to je njegova lična stvar i njegovo lično pravo. Ali mi kao Klub vijećnika moramo poštovati i poštujemo odluke, odnosno prijedloge Osnovne organizacije SDP-a Malešići, koja je iznad bilo kojeg člana i bilo kojeg pojedinca iz te mjesne zajednice. Mislim stvari su veoma, veoma jasne. Bilo kojeg argumenta statutarnog, poslovničkog, zakonskog nema da se ovaj prijedlog za dopunu Odluke ne usvoji u ovakvoj formi kakva jest. Govoriti o nekome za ovom govornicom i o njegovom moralnom ili bilo kojoj vrsti poštenja, bez ikakve argumentacije, je totalno neumjesno i neozbiljno da to iznosimo ovdje za ovom govornicom. Jer imamo pravo mi da pričamo, a okrivljeni za ovom govornicom nema prava. Ima ovdje i pravnika i svi će reći da to nisu realne okolnosti i da to nije realan proces, jer osoba ovdje nema mogućnosti da se brani. Gospodo, imamo mi optužbih raznorazne vrste, pogotovo u proteklom vremenu, nije ovdje mjesto da se optužbe iznose. Mjesto je, ako neko ne zna, preko puta autobuske stanice, tamo ima jedna zgrada, ima tamo jedna kancelarija, svako svakog može prijaviti. Pa tamo onaj što primi vašu prijavu zna gdje će zove gore fino tamo preko Habibovog kamena, ima i gore institucija, pa ta institucija pokrene proces pa ono ide ovdje malo u plavu zgradu, ako ima osnove. Sve dotad je potpuno neumjesno i nepošteno govoriti o bilo kome bez presude, bez okrivljenosti, bez postupka i pozivam i kolegu, svog druga, da pokrene proces za bilo kakve stvari koje imamo, ako ima nešto da podnese. A ovdje govoriti o nekome, bilo čijem imenu, ko nema pravo, nema mogućnost da se brani, da kaže svoj stav, ja mislim da ni u jednoj državi normalnoj na svijetu, nije pošteno. I mi ne možemo ovdje igrati se priče čula, kazala i nagađanja. Komisija je i uz dodatne provjere koje je organizacija dostavila, prošli puta iznijela stav da nema nikakve barijere da se VMZ ne popuni. Sa skoro 50%, nešto malo manje, vijećnika koliko treba da radi i učestvuje u radu VMZ Malešići. Razumijem sve, međutim, evo, dva puta Odluka nije dobila podršku, ne vidim nikakav razlog. Ja vas pozivam da budemo ozbiljni ljudi ovdje, da se bavimo ozbiljnim procesima, iako je bilo nekakve vrste, evo, i revanšizma, i priznajam lično svoju grešku, koju bi najradije izbisao. Ali da dalje procese ne komplikujemo i da više ne zatežemo, svako ko misli da ne bi trebao biti, da nije pre zakonom ispravan, ima tamo zgrada. A ovdje, bez argumentacije, poštovati mišljenje pojedinica u odnosu na mišljenje legitimne organizacije, je neozbiljno. Molim vas, evo, i pozivam i lično i gradonačelnika, gospodina Džebu, da nam pomogne, da ovaj problem prevaziđemo, jer trebamo biti realni, prizemljeni i da vidimo da li imamo ikakvu argumentaciju ili ikakav ozbiljna razlog da ovakav prijedlog o dopuni Odluke u VMZ Malešići ne usvojimo.“
Replika:

Ibrahim Hasić:

„Prije svega ja bih rekao, nisam to imao namjeru, ali kolega Topčagić me natjerao. Ovdje, od prisutnih SDP gradskih vijećnika, dva imaju ove argumente koje ja imam u rukama, i pošto ovdje imam još mnogo drugih afera, mnogo drugih afera, koje će doći, samo je pitanje kada će doći, i s ove strane mikrofona će se čuti glas, tamo ćete vi čuti, da znate, ima mnogo drugih. Ovdje ću samo kazati, ne znam obrazloženje za x, y, pa tako dalje, pasus broj dva, osoba o kojoj je riječ ovoliko, već evo koliko je to, ima dva mjeseca, tri, koliko se vodi bitka tamo, je znači 1.650 KM dužan MZ Malešići. Ja sam to čekao, znali su oni da ja predajem mjesnu zajednicu, i do današnjeg dana to nije uplaćeno. Ja sam pokušao da izbjegnem sve, ali za ovo je sada je sve kriv MO Malešića SDP-a. Meni je žao tog momka, on je se mogao zaobić da je slušao mene MO Malešića. Prema tome, sto puta još ako bude trebalo braniti ovu da dođe Odluka, ja ću isti stav imati. Dok svi, sva mjesna Vijeća imaju bar pojednog ovakvog kakvi treba da se pojavi u Malešićima. Prema tome, ja imam argumente i za suda, imam argumente za svega, ali išao sam linijom manjeg odpora, nisam želio da idem tamo.“
Replika vijećniku Mirzetu Topčagiću:

Edin Šehić:

„Evo ne znam kome da repliciram, obzirom da je kolega predsjednik Kluba SDP-a izašao iz sale, ali evo možda će u reprizi slušati pa da ponovim. A ne bih ja volio, ja bih volio njemu direktno se obraditi. Kolega Topčagić i ja dijelimo, malo on više od mene, ove klupe ovdje i znali smo se dosta fajtati, pogotovo kad je trebao biti izbor predsjedavajućeg, itd. Zna on dobro moje stavove za mjesne zajednice i ovo što je rekao zaista je istina da se uvijek zalažem i borim za dignitet VMZ. Nisam stigao, pitala me kolegica Mersiha, kako nemaš inicijative, zaista nisam stigao napisat, a sljedeća, evo, inicijativa će biti povećanje ljudima sredstava dosljedni za rad u mjesnim zajednicama, barem u visini paušala. Ti ljudi ginu na terenu. Dakle, moja borba za mjesne zajednice je uvijek bila, biti će i ja samo sam istakao da jedna stranka, jedan politički subjekt koji, kao SDP, koji je bio do prije dvije godine glavna faca u gradu, što bi mi rekli u tom žargonu, ne može da napravi u svojoj kući mir i da kaže, ok, ako je jedan taj sporan, dajte ljudi, evo ova tri nisu sporna, i ja sam to rekao na kraju. Ja nisam protiv Odluke i bilo čega, mislio sam na neki kompromis. Evo, ako je jedno ime sporno, znam da kolega Hasić, siguran sam da će podržati tri imena, a to ime ako je sporno, dajte sjedite, pokušajte se dogovoriti. I na to sam aludirao, da bi kolega Topčagić izašao i mene optužio da ja nešto mijenjam, mantam, da ja ovdje pričam itd. Evo, za kolegu i za sve vas, ako je tako bilo i ako ja mantam, evo ja ću bit zajedno s kolegom suzdržan po ovoj Odluci, iako sam dio i trebao bih podržati to tamo, bit ću suzdržan zato što ne možete se dogovoriti u svojoj kući.“
Mahir Delić:

„Evo, možemo reći treća sreća po pitanju ove Odluke o dopuni članova u VMZ Malešići. Mislim da je stav Kluba vijećnika SDP-a po pitanju ove Odluke jasan i jedinstven. Ono što kolega Ibrahim Hasić, koji je član našeg Kluba, govori i način njegovog glasanja ranije, to je njegovo izdvojeno mišljenje i evo svima i javnosti, a i nama ovdje svima, jasno i očigledno da se radi o ličnom nekom stavu koji on ima prema određenoj osobi. I samo da napomenem ovo što je kolega pročito, to se ne radi uopšte o toj osobi, nego o članu porodice te osobe, tako da kažem. Tako da u to ne želim da ulazim ni da više komentarišem, to su lični odnosi, a stav Kluba je jasan. Kolega Topčagić je malo ranije napomenuo da se radi o prijedlogu Osnovne organizacije SDP-a Malešići i Osnovna organizacija je veća od svakog pojedinca i u to se nema šta ulaziti. Mislim da je kolega Ibrahim Hasić pogriješio adresu, da ove probleme nije trebao iznositi ovdje, nego u svoj Osnovnoj organizaciji i onda tako rješavati te probleme. Još nešto što moram reći po pitanju ove Odluke jeste, da se, evo, prošli put nam se desio jedan apsurd kada je u pitanju ova Odluka. Odluka je prošla jednoglasno na Komisiji za izbor i menovanje, da bi došla ovdje na Gradsko vijeće i da ne bi dobila potrebnu većinu. S time da član Komisije, evo, koji je predsjednik Komisije za izbor i menovanje, na Komisiji glasa za, nema problema s tom Odlukom, a na Vijeću ne glasa za ovu Odluku, znači čist apsurd. Također, isto moram prozvati i Predsjedavajućeg koji je po Statutu Grada Gračanice dužan da koordinira i nadzire član 30. Statuta Grada Gračanice, dužan je da koordinira i nadziri rad VMZ i njegov interes bi bio da VMZ Malešići i kao svi ostali VMZ, radi i funkcioniše kako treba, također, i on nije podržao ovu Odluku. Ne znam više šta da kažem, nadam se da, molim i ja ovim putem i Gradonačelnika da koliko može utiče na to da se ova Odluka završi, da ne bismo bili u situaciji četvrti, peti put, jer stvarno više to ne bi imalo smisla.“
Replika:

Ibrahim Hasić:

„Kolega Mahire, pod tačkom dva, drugi pasus, upravu si ti  član je porodice, ali direkto osoba koja se nalazi na Odluci. Pročitaj tamo dalje šta piše, pa da li je ta osoba po imenu i prezimenu koja se nalazi u Odluci, nađi je tamo.“

Haris Hasić:

„Evo, red je da ja nešto kažem, pošto sam predsjednik VMZ Malešići. Pošto je bilo razni priča vezano za VMZ Malešići, kako ne funkcioniše, pa ću vam neke stvari samo iznijeti. VMZ Malešići u ovih 14 mjeseci, kako sam ja preuzeo od Ibrahima našeg, je održalo devet sjednica. Na svim tim sjednicama smo bili svih šest vijećnika prisutno. Nismo imali problema. Također, priče da sam ja gore, kaže ostavio Ibrahim neki 60, koliko Ibrahime para, kad je se finansijski izvještaj završio u februaru mjesecu, ja ga potpisao, Ibrahim je uputio ovdje inicijativu da on pregleda. Sve završio, ja sabro knjige, ovo i on može potvrditi, finansijski izvještaj on je pregledao. Ne, ne, ovo idu priče gore po Malešićima, kaže Vijeće ne funkcioniše, predsjednik uništio vodovod, ne radi javna rasvjeta, ovo ono. Samo da kažem da Vijeće funkcioniše. Ja u svoje ime i u ime Kluba SDA kažem, mi ćemo ovo Mahire podržati kad se vi unutra SDP-a dogovorite. Ja nemam problema ni sa jednim ovim imenom. Dogovorite se da vaš Klub bude jedinstven i Klub SDA će ovo podržati. Mi nemamo stvarno problema. Vaš problem unutra SDP-a, Ibrahim je 24 godine u Malešićima bio predsjednik, pa možda je bio neka dobar, nekad loš. Ja mu kažem u oči, neke stvari su dobre ti, neke nisu. Sad odjednom Ibrahim ne valja u Malešćima. Ipak, moram reći, on je što se tiče vodovoda u Malešćima, Ibrahim je napravio sistem koji dan danas funkcioniše, nemamo problema, imamo sve pumpe, sve uredno. Ipak, ja njega poštujem mada se nekad s njim ne slažem, neke stvari imao i on gdje me nazove ima problema, ali ipak njegovo zalaganje vezano za MZ Malešići, za izgradju puteva itd. ja mu kapu skidam i to mnogi ljudi kažu u Malešićima. Kad je se vodovod radio, da Ibrahim nije bio na čelu da se to nikad ne bi uradilo.“
Replika:

Mahir Delić:

„Pa niko ne spori Ibrahimov rad u proteklih 25 godina, pogotovo mi iz SDP-a, znači, Ibrahim je naš čovjek. Znaju svi i Malešani i svi građani Gračanice šta je on to uradio sa SDP-om na čelu u Malešićima. Tako da niko to ne spori i svi mu po pitanju toga skidamo kapu. Ja opet moram ponoviti, evo i kolega Haris je rekao da kad mi se usaglasimo, znači stav Kluba našeg je jasan. Znači, to je naš prijedlog i naša odluka. To što je izdvojeno mišljenje, izdvojen način na koji će glasat kolega Ibrahim, to je njegova stvar i vama, pogotovo tebi Harise, trebalo bi najviše da bude jasno o čemu se tu radi, odnosno da se radi o određenoj ličnoj stvari. Što se tiče pitanja funkcionisanja VMZ Malešići, rekao si evo da ste svi bili prisutni. Ti ne možeš održati sjednicu ako niste svi prisutni, jel tako, znači šest mora biti, jer je to znači nadpolovična većina. Volio bih da kažeš nam kad je bila zadnja sjednica, kad je održana, da li je bilo kakvih poteškoća, s obzirom na to da su neki članovi, koliko ja imam saznanja, ne tvrdim, da su bili na bolovanju, da nisu prisutvovali sjednicama, eto čisto radi javnost. Ja opet ponavljam, znači SDP u ovom slučaju ima jasan stav, znači to je naša odluka, mi je podržavamo i nema se tu šta.“
Replika:

Haris Hasić:

„Evo ovako Mahire, poštov vidim tu priču kako se ne održavaju sjednice. Zadnja sjednica VMZ Malešići, deveta po redu, je održana 15.04.2026. godine u 19,00 sati. Možda nije potrebno da čitam dnevni red, ako treba i to se može pročitati šta je bilo.“

Replika vijećniku Mahiru Deliću:

Mirza Okić, Predsjedavajući:

„Kolega Delić, budući evo da sam prozvan kao predsjedavajući, kako sam se izjasnio na osnovu ove Odluke u protekla dva puta i da mi je u interesu da rade VMZ. Zaista jeste i VMZ radi u krnjem sastavu, zahvaljujući SDP-u od samog trenutka mogućnosti imenovanja, prošla je godina i nekoliko mjeseci. Ne ulazim u vaše razloge zašto to niste, ali najmanje imate pravo da spočitavate bilo kome drugom u ovom trenutku odnos o radu VMZ kad ste ga vi sami, neimenovanjem na početku pokušali osporiti. Znači, hajmo biti ovdje korektni i realni. Ja sam apsolutno za rad svakog VMZ, ali hajdemo početi svako od sebe, pa onda prebacivati i spočitavati nekom drugom. Samo toliko. Znači, apsolutno, ja nisam ni protiv jednog uspješnog rada VMZ.“
Replika:

Mahir Delić:

„Evo, prvo, zahvaljujem kolegi Harisu što je iznio podatke, čisto radi javnosti. Što se tiče ovog Predsjedavajući vi što ste rekli, mi kad smo prilikom imenovanja, prvobitno VMZ Malešići, kad nismo dali imena, mi smo iznijeli jasne razloge zbog čega to nismo uradili. Znači, bilo je sporenje između da li je 11, da li je 13, i mi smo rekli da nećemo imenovati dok se to ne razriješi. To je trebalo ići u sudski postupak, međutim, sud koji je to trebao da uzme proglasio se nenadležnim, itd. da sad ne dužim. Međutim, ono što sam ja rekao da je apsurd, znači, niko nije iznio nijedan razlog zašto neće podržati tu Odluku, zašto spori tu Odluku, a ipak je niste podržali. Ja mislim da je tu drastična razlika između tog što mi nismo imenovali članove i ovog zadnji puta što nije podržana ta Odluka.“
Replika:

Mirza Okić, Predsjedavajući:

„Drago mi je što ste izašli i iznijeli ovakvu repliku i ovakav svoj stav vezano za to, i drago mi je da ste sad ovom svojom diskusijom rekli da je Vijeće, odnosno Komisija, prilikom imenovanja ponuđenih prijedloga, odnosno broj vijećnika, bila u skladu sa zakonom. Što ste cijelo vrijeme tvrdili da nije. I što je meni bit kao predsjedavajućem da je ovo tijelo ovdje uvijek tvrdilo da radi u skladu sa zakonom. I to mi je posebno drago, evo to ste sad kroz svoj diskusiju rekli da ste pokušali kroz neke više instance dokazati to, da li je nadložnost ili nije, znači da je ipak ovaj dom ovdje radio u skladu sa Statutom i zakonom što mi je izuzetno drago.“
Replika:

Mahir Delić:

„Pa naravno, Predsjedavajući, da ovaj dom i treba da radi u skladu sa zakonom, u skladu sa važećim propisima. Ono zbog čega smo se mi odlučili na imenovanje, jeste čisto radi funkcionisanja VMZ i objave koje su objavljene u Službenom glasniku trebale bi da budu u skladu sa zakonom, u skladu sa važećim propisima. To što se jedan sud, odnosno neki Vrhovni sud Federacije, proglasio nenadležnim u ovom slučaju, ne znači da neki drugi sud ne može voditi taj postupak i da se taj postupak neće voditi prilikom utvrđivanja činjenica o broju, odnosno da li se radi o 11 ili 13 vijećnika. Tako da, mislim ovo je posljednja moja replika, neću više da izlazim, nadam se da ćemo ovu Odluku usvojiti čisto radi funkcionisanja lakšeg VMZ i radi svih građana u MZ Malešići.“

Vahih Bajrić:

„Zamolio bih vas da pročitate tačku dnevnog reda, ako može, pa pročitajte je ponovo. Ja ne znam o čemu mi danas raspravljamo, ovo je sve nešto napakovano, upakovano. Nama svima mora biti jasno da je VMZ Malešići donijelo odluku kakvu je donijelo, da Klub SDP-a donio odluku kakvu je donio i o tome se izjašnjavamo ovdje po ovoj tačci dnevnog reda.“

Mirza Okić, Predsjedavajući:

„Ja vas potpuno razumijem, ja sam vam samo rekao da je trag kroz diskusije i replike odveo na početak situacije zašto nešto nije bilo imenovano.“

Zaključena rasprava.

Predsjedavajući je odredio pauzu od 15 minuta.

Nakon pauze, Predsjedavajući je dao na usvajanje Odluku i konstatovao da su u sali prisutni svi članovi Vijeća.

Odluka o dopuni Odluke o imenovanju Vijeća MZ Malešići nije usvojena sa 15 glasova „ZA“ i 15 „SUZDRŽAN“.

Predsjednik Kluba vijećnika SDP Mirzet Topčagić je izrazio sumnju u glasanje i zatražio pojedinačno izjašnjavanje.

Prešlo se na poimenično izjašnjavanje:

1. Almedin Omerović (SUZDRŽAN)

2. Arnes Avdić (SUZDRŽAN)

3. Avdo Kurtović (SUZDRŽAN)

4. Hamdo Huskić (SUZDRŽAN)

5. Haris Hasić (SUZDRŽAN)

6. Imad Mustafić (SUZDRŽAN)

7. Meliha Kurtović (SUZDRŽAN)

8. Omer Ahmetović (SUZDRŽAN)

9. Reuf Buljubašić (SUZDRŽAN)

10. Sabiha Mujkić (SUZDRŽAN)

11. Samra Delić (SUZDRŽAN)

12. Selma Begović (SUZDRŽAN)

13. Adnan Salihbašić (ZA)

14. Dženita Dugić (ZA)

15. Helvedin Okanović (ZA)

16. Ibrahim Hasić (PROTIV)

17. Mahir Delić (ZA)

18. Mirzet Djedović (ZA)

19. Mirzet Topčagić (ZA)

20. Nadija Korić-Bećirović (SUZDRŽAN)

21. Nedžad Devedžić (ZA)

22. Tijana Lukić (ZA)

23. Vahid Bajrić (ZA)

24. Amel Iljazović (ZA)

25. Ervin Alić (ZA)

26. Mirza Okić (ZA)

27. Demir Milkić (ZA)

28. Nedžad Kulić  (ZA)

29. Edin Šehić (SUZDRŽAN)

30. Mersiha Jogunčić (ZA)

Poslije poimeničnog izjašnjavanja Odluka o dopuni Odluke o imenovanju Vijeća MZ Malešići nije dobila potrebnu većinu sa 15 glasova „ZA“, 1 „PROTIV“ i 14 „SUZDRŽAN“.

TAČKA 7

RAZMATRANJE I USVAJANJE RJEŠENJA O RAZRJEŠENJU ČLANA STALNOG RADNOG TIJALA GRADSKOG VIJEĆA GRAČANICA KOMISIJE ZA URBANIZAM I EKOLOGIJU

Nije bilo učesnika u diskusiji.

Rješenje o razrješenju člana stalnog radnog tijela Gradskog vijeća Gračanica Komisije za urbanizam i ekologiju je jednoglasno usvojeno, sa 28 glasova „ZA“.

TAČKA 8

RAZMATRANJE I USVAJANJE RJEŠENJA O IMENOVANJU ČLANA STALNOG RADNOG TIJELA GRADSKOG VIJEĆA GRAČANICA KOMISIJE ZA URBANIZAM I EKOLOGIJU

Tijana Lukić, Komisija za ravnopravnost spolova, predstavke i pritužbe, prava i slobode čovjeka:

„Komisija je jednoglasno dala pristanak na ovo Rješenje, s tim će Komisija za urbanizam i ekologiju imati 40% zastupljenosti žena. Tako da predlažemo Gradskom vijeću da usvoji.“

Nije bilo učesnika u diskusiji.

Rješenje o imenovanju člana stalnog radnog tijela Gradskog vijeća Gračanica Komisije za urbanizam i ekologiju je jednoglasno usvojeno, sa 28 glasova „ZA“.

Predsjedavajući je odredio pauzu od 60 minuta.

Nakon pauze, Predsjedavajući je konstatovao da je u sali prisutno 25 članova Vijeća.

TAČKA 9

RAZMATRANJE I USVAJANJE IZVJEŠTAJA O RADU GRADSKOG PRAVOBRANILAŠTVA ZA 2025. GODINU

Učesnici u diskusiji:

Edin Šehić:

„Evo mi svake godine usvajamo ovaj Izvješta. Naravno, on je kao i svake godine dobro urađen i čestitke pravobraniocu, s tim što bih imao dva pitanja. Vezano je za sudski spor, odnosno proces u MZ Džakule. Znamo, i to smo prije dvije, tri sjednice pominjali taj sudski spor sa JAT-om. Ako možemo dobiti odgovor u kom je to statusu. Gradonačelnik nije tu, ali evo pitanje za pravobranioca, u skladu sa zakonskim propisima i sticanjem uslova za penzionisanje, skoro je, dakle, bila obnova mandata, da li će se pristupiti penzionisanju i izboru novog pravobranioca ili je planirano da pravobranioc bude tu do isteka mandata. Ta dva pitanja su bitna i postavljam ih u ime Kluba Naša stranka Narod i Pravda.“

Jasminka Imširović, Gradski pravobranilac:

„Sve vas srdačno pozdravljam, pogotovo sada jer je ovo posljednji puta da predmet lično od pravobraniteljice Jasminke Imširović bude na dnevnom redu i Izvještaj o radu, jer imam namjeru, iako mandat traje, pošto ja 17. u mjesecu navršavam 70 godina, onako kao što važi i za sudije, ja ću podnijeti pismenu ostavku, obratit ću se Vijeću i tražit ću da se donese odluka o prestanku mandata radi odlaska u penziju. Znači, to smo riješili, još malo me gledajte i više me nećete. Što se tiče, u prvi mah sam pomisla za predmet MZ Džakule, jer ima već, inače, ja po zakonu i po ovim nezastupam. Međutim, vi ste i pored mog upozorenja Statutom utvrdili, što je nezakonito, ja ovom priliku moram reći, utvrdili ste da ja zastupam. A Zakonom o pravobranilaštvu, ja sam to isticala i ranije, je rečeno da zastupam samo ona pravna lica koja osniva općina, odnosno Grad Gračanica, ako je aktom o osnivanju te mjesne zajednice predviđeno. Nijednim aktom osnivanju nije predviđeno, ali ja sam prihvatila, bez obzira kako je. Tako da, što se tiče JAT-e taj vam je predmet od 1997. godine, nisam ni bila i tu su zastupali advokati. U kojem je stupnju, samo znam, ono mogu vam ja reći, da je prvobitno bilo doneseno rješenje o izvršenju, znači prodaja nekretnina, obzirom da to nije uspjelo, jer MZ Džakule ne posjeduje vlasništvu, oni su izmijenili prijedlog, to je ono što sam ja malo saznala putem drugih osoba, promijenili su prijedlog za izvršenje, jer u izvršnom postupku, izvršni postupak traje sve dok se povjerilac ne namiri u cijelosti. Znači, on može trajati sto godina, malo karikira, pa je tražilac izvršenja promijenio prijedlog za izvršenje, umjesto prodaje nekretnina je tražio izvršenje blokadom računa, što je i sud donio i rješenje tako je pravosnažno, tako da je račun od MZ Džakule blokiran. Izvršenje i dalje traje, koliko mjesna zajednica ima novca, to je ništa, tako da ostalo ne znam ništa. Ja imam drugi predmet, MZ Džakule, pa sam pomisla i to sam htjela reći, ono što je u odnosu na vama prezentiran Izvještaj, jedino što jučer sam zaprimila presudu u predmetu Omerović. Omerović Zikrija je tužilac, tužena MZ Džakule, tužbeni zahtjev je odbijen kao neosnovan. Eto, to je to što vam mogu reći. Zahvaljujem na dosadašnjem radu, zajedničkom što bi rekli, jer ja sam uglavnom prisustvovala svim sjednicama Vijeća. Nastojala sam da svojim radom, mada ovo nije opraštanje, ima još eto do septembra, nastojala sam da uvijek imam korektan odnos prema vijećnicima. Sve predsjednike VMZ, znaju to svi, mislim da su svi zadovoljni sa mojom saradnjom. Bilo kakvo pitanje koje su dolazili, ja sam davala usmene savjete što god je trebalo. Tako, mislim da smo svi imali bez obzira na one političke situacije i to, imala sam saradnju sa svima. A što se tiče mog rada, u Izvještaju ste vidjeli, svih ovih 20 godina uspjela sam da odbranim općinu, odnosno Grad Gračanicu od nameta vezeno na opterećenja i ostalo.“
Zaključena rasprava.

Izvještaj o radu Gradskog pravobranilaštva je jednoglasno usvojen, sa 26 glasova „ZA“.

TAČKA 10

RAZMATRANJE I USVAJANJE IZVJEŠTAJA O REALIZACIJI PROJEKATA U 2025. GODINI IZ PROGRAMA KAPITALNIH INVESTICIJA GRADA GRAČANICA SA PLANOM REALIZACIJE 2021.-2025. GODINA SA EVALUACIJOM ZA PERIOD 2021.-2025. GODINA

Učesnici u diskusiji:

Mersiha Jogunčić:

„Ja bih evo da malo prokomentarišemo ovu tabelu 3. i redni broj 1., naravno završetak PKSC Bazen. Jasno je prema podacima iz kolone 10. da je do kraja 2024. godine došlo do povećanja planiranih ulaganja iz Budžeta grada, zatim po osnovu uzadruženja iz Tuzlanskog kantona i Federacije, kao i prema podacima iz kolone 11., da su obezbijeđena nova sredstva iz Budžeta grada i Federacije BiH u 2025. godini. Tako da je ukupno ulaganje u ovaj projekat iznosilo 5.600.000 KM. Nakon uloženih svih ovih miliona, po raznim osnovama, da li smo mi priveli ovo sve kraju, da li je sve u upotrebnoj funkciji, na način kako je to planirano projektnom dokumentacijom i pozitivnim zakonskim propisima. Molim izvjestioca da mi da određena objašnjenja o podacima koji su navedeni u tabeli 9. rekapitulacija realizacije projekata u 2025. godini iz Programa kapitalnih investicija Grada Gračanica po grupama, pošto je iznos od 911.000 KM za 2025. godinu manji od zbira po svim izvorima finansiranja. Saberite pa ćete vidjeti da je manji po svim izvorima finansiranja. Da li to znači da je neki od ovih izvora finansiranja bio veći u odnosu na planirani iznos. Također, u istoj tabeli procenti koji su navedeni nisu mi jasni, te bih zamolila izvjestioca da nam objasni kako se do istih došlo. Naprimjer, realizacija 200% po snovu kredita ili 43% po snovu javnog privatnog partnerstva itd. Dakle, podatke iz tabele 9. objasniti i zašto se ne slaže ukupan zbir s ovim što nam je prezentovano. I evo vezano za dvoranu Bazen, je li sve konačno gotovo. Evo ja mogu ostaviti Osmane, izvinjavam se, hoćete da ostavim ovdje ovo što sam pitala pa da čitate po ovome. Evo, ja bih molila da mi se odgovori na ovih par pitanja.“

Vahid Bajrić:

„Izvještaj o realizaciji projekata u 2025. godini. Moje pitanje je strana 35. redni broj 39. sanacija puta u nasjelju Jela MZ Donja Orahovica. Budžetom 11.591 KM realizovano u 2025. godini. Da li je taj projekat realizovan, ako jest pitan da li je, ako nije, zašto je predstavljeno ako nije realizovan, a smatram da nije iz nekih razloga, pretpostavljan zbog spora koji se vodi na toj parceli i na tom putu. I ovdje, evo, nije navedeno, ne znam da li ovako treba, možda i treba, ne znam, sredstva građana, vidim da su sve nule, iz kojeg razloga. Ja tvrdim, zadnje četiri godine, ili prethodne četiri godine, u MZ Donja Orahovica da su mještani građani uložili u infrastrukturu preko 100.000 KM. Meni treba, evo, pet minuta da ih faktički sve nabrojim, ali eto, neću to, ako insistirate ja ću to nabrojati. Znači, preko 100.000 KM je sigurno uloženo u infrastrukturu kada su u pitanju finansije građana. Evo, interesuje me baš ovaj put, zašto je i ako je realizovan, a nije istina.“ 
Adnan Salihbašić:

„Ja ću vas pitat samo strana 11. redni broj pod 10. revitalizacija rukometnog igrališta u MZ Gračanica. Vidimo da je plan za realizaciju od 2021. do 2025. godine bio 400.000 KM, da je s 31.12.2024. godine realizovan 45.320 KM. Projek u implementaciji su 43.000 KM i ostaje u realizaciji još 311.000 KM. Pa me interesuje na što se to sve odnosi. Znam da je bilo, onaj jedan zid je urađen i da je urađeno asfaltiranje, je li tako. Eh sad, samo da mi objasnite šta je u ovih 311.000 KM, šta se planira uraditi.“

Osman Nurkić, Savjetnik gradonačelnika:

„Ovako, Mersiha, što se tiče tvog pitanja vezano za PKSC Bazen. U 2025. godine imali smo sanaciju, odnosno završetak radova na teleskopskim tribinama. Tako da je to projekat koji je rađen u tom periodu, a upotrebna dozvola je završena u januaru 2025. godine, znači, to je završeno. Ono što nam ostaje je, pošto imamo tri poslovna prostora koja su prodata, to moramo izvršiti etažiranje, da bi mogli odvojiti vlasnike. Što se tiče tog dijela, radimo na izgradnji trafoa, to čekamo, imali smo problem sa elektroprivredom, odcijepili smo im parcelu i sve. Međutim, imali su problem zbog izlaza na put, morali su nešto okretati objekat u svom planu, pa su, evo, čekamo njih da završe samo i biće trafo stanica završena u kompletu, i što se tiče PKSC Bazen sve je gotovo. Drugo pitanje, bilo je vezano tabela 9. Procenti, sad sam evo sa kolegicom Lejlom, koja je radila na ovom Izvještaju najviše, problem je, kako ste kazali, samo malo, rekapitulacija i plan. Prvo 911.000 KM je bio plan u realizaciji, a realizacija je bila 2.162.000 KM. Što se tiče procenata, imali smo računsku grešku, obzirom da su tabele sve rađene u ekselu prenešene kasnije u word, tako da vjerovatno je došlo do nekih permutacija u brojevima ili nečemu slično. Tako da, evo, to ćemo provjeriti, pa možemo dostaviti naknadno tačne procente. Vahid Bajrić, senacija puta u naselju Jela. Obzirom da imamo dosta puteva koji se pominju kroz budžet, postoji mogućnost da je došlo do dupliranja možda nekog naziva, pa da je iz tog razloga zatvoren put. Juče je kod mene bio gospodin iz ove ulice i pričali smo oko toga, mislim da je se našlo, imovisnko pravni odnosi su bilo problem, i mislim da je se našlo rješenje oko toga da se može završiti, i učešće građana na ovom putu je 2.000 KM. Oni su uplatili sredstva, ugovor je potpisan, tako da samo da mi riješimo imovisnko pravne odnose sa vlasnikom parcele koji je na ulaz puta, koji je napravio to usko grlo, neki je zid u pitanju. Tako da to kad se riješi, mi ćemo pristupiti realizaciji projekta. Na rukometnom igralištu ova cifra se vuče iz 2016. godine. Tako da, vjerovatno su bili u, ne znam, projekat neki ili nešto je postojao vjerovatno prije koji je vukuo na 400.000 KM. Ovo što smo mi sad radili, to je bio zid oko rukometnog igrališta i asfaltiranje na rukometnom igralištu. To je to, a ovo je bio plan, tako da, ne znam, ako imate još pitanja stojim na raspolaganju.“

Zaključena rasprava.

Izvještaj o realizaciji projekata u 2025. godini iz Programa kapitalnih investicija Grada Gračanica sa planom realizacije 2021.-2025 godina sa evaluacijom za period 2021.-2025. godina je jednoglasno usvojen, sa 26 glasova „ZA“.

TAČKA 11

RAZMATRANJE I USVAJANJE IZVJEŠTAJA O RADU I FINANSIJSKOM POSLOVANJU JP „VETERINARSKA STANICA“ D.O.O. GRAČANICA ZA 2025. GODINU

Učesnici u diskusiji:

Mersiha Jogunčić:

„Meni je jako drago što mogu da diskutujem Izvještaj JP Veterinarska stanica i da ne budem ljuta, negativna i da ne tražim greške u ovom Izvještaju, i bez obzira što ih vjerovatno i ima, ali na stanje  na kakvo ste došli, ja vam se divim na ovome što ste postigli. Dakle, izašla sam čisto da dam podršku i da pitam par stvari. Mi, koliko znam, mi nemamo rengen aparat ili imamo, vi ćete mi zaći odgovoriti i koji je put nabavke tog rengen aparata, koliko možemo mi kao grad, koliko da tražimo recimo sa viših nivoa vlasti, s obzirom da i dalje idu na rengen u Lukavac, koliko ja imam informacije, evo, to je jedno od pitanja. Generalno, zaista čestitam na ovom Izveštaju i na poslovanju i na svemu ovome što ste uspjeli postići u ovako kratkom vremenu. Svakako ću podržati ovaj Izveštaj, ali evo, željela bih da mi odgovorite na ovo pitanje, s obzirom da bi nabavka rengen aparata još više i bolje stvorila uslove za rad Veterinarske stanice.“

Haris Hasić:

„Želio bih da samo pohvalim ovaj Izvještaj, posebno što je bio bivši direktor Mustafa Hasić, on je naš iz Malešića, on je većinom ovo zaslužan, ali i kompletnom timu veterinarskom koji su radili na ovom Izvještaju. Također, želio bih da zahvalim se na dobroj saradnji, pošto sam predsjednik MZ Malešići, novom direktoru Nermanu Avdiću. Koliko god imamo problema u mjesnoj zajednici sa psima lutalicama, zajedno smo to riješili. Želim doktore da vam čestitam na ovom svemu i da nastavite da bude još bolje.“
Ervin Alić:

„Nisam mogao da ne izađem, kad je kolegica Mersiha pohvalila Veterinarsku, znajte da je sve u redu. Mi smo zadnje četiri godine, što bih rekao Šeha fajtali, za tu Veterinarsku i stvarno sve pohvale direktoru. U selu Miričana veoma malo imamo stočnog fonda, ali u razgovoru sa ljudma ljudi su veoma zadovoljni i trebali bi svi, možda i ovo Vijeće, malo više uprijeti, malo više razmišljati dole o njima. Evo igrom slučaju imam informaciju da je oko nekog krova problem i tako, pa trebali bi se svi vijećnici, normalno to će vjerojatno Gradonačelnik i Osman i ovi što su malo bliži tu, da im se pomogne, i želim svako dobro u daljem radu.“ 

Omer Ahmetović:

„Pa evo, i meni je drago vidjeti da ima pozitivnih pomaka u poslovanju JP Veterinarska stanica. Posebno ističem da su odradili jako dobar posao po pitanju pasa lutalica, tu smo imali dobru saradnju. Što se tiče ovamo samog poslovanja, vidim da su prihodi povećani značajno u odnosu na 2024. godinu, a troškovi uglavnom smanjeni za sve one kategorije, osim za troškove prodane robe, to je vjerovatno nabavka materijala koji je zasigurno poskupio u zadnjoj godini. Tako da smo na kraju dobili veći prihod, a manji rashod po zaposleniku, a značajno je povećana i neto dobiti preduzeća, tako da ćemo svakako ovaj Izvještaj podržati.“
Demir Milkić:

„Pa evo i ja bih da čestitam direktoru na ovakvom Izvještaju i drago mi je da vidim da je preduzeća usmjerio u jednom pravom pravcu i da ako Bog da bude tu bolje. Moram da kažem, Nerman Avdić, moj školski, bio je odgovoran i predan u nekim školskim danima i tako je nastavio i drago mi je da vidim jednog uspješnog doktora koji zna svoj posao.“ 
Vahid Bajrić:

„U ime Kluba SDP čestitam na radu i finansijskom Izvještaju, na poslovanju koje je veoma obimno, čestitam.“

Mahir Delić:

„Evo ja ću iskoristi priliku da pohvalim samog direktora i rad JP Veterinarska stanica Gračanica. Evo volio bih da mi odgovori, ukoliko je u mogućnosti, u kojoj fazi je realizacija ovog Trejd sistema, da li ima eventualno neki rok u budućnosti kad bi to moglo ugledati svjetlo dana.“

Edin Šehić:

„U svojoj ime ja bih želio da damo podršku mladim kadrovima koji su uzeli, da kažem, vrući krompir pogotovo od javnog preduzeća koje smo prije dvije ili tri godine u prošlom sazivu borili se, pokušali pronaći rješenje kako da ga na neki način revitaliziramo da ga ohrabrimo da ide naprijed. Međutim, pretpostavljam da je tu bilo malo do potrebe za smjenom generacija, tako da svakako novom vd, ali mislim da će sad, ako već nije imenovan, ne znam, biti i direktor. Želim puno sreće i ono što je onim putem kojim je krenuo, zaista i ovaj Izvještaj pokazuje, što se tiče finansijskih pokazatelja, kolega Ahmetović je već rekao, ne bih da ponavljam, pozitivan je rezultat, ali ono što je najbitnije da je pozitivna atmosfera, da je mlada ekipa, stručna ekipa, trebamo im dati vjetar u leđa, a pogotovo direktoru izaći u susret kako mi i Gradska uprava na čelu se Gradonačelnikom, da ovo preduzeće zaista zaživi. Potrebno nam je, pogotovo zbog ovog poroka, mogu reći, pasa lutalica i drugih stvari koje nam je jedno takvo preduzeće zaista neophodno. Čestitke i evo, ako i ja mogu kako lično i kao vijećnik pomoći, svakako stojim na raspolaganju.“

Nadija Korić Bećirović:

„Evo ja ću skoristi priliku da vas pozdravim sve i da pohvalim rad Veterinarske stanice. Znam koliko je i truda i rada i ličnog odricanja potrebno, koliko smo puta ih zvali da dođu u bilo koje doba i koliko su nam puta pomogli. Hvala vam na svemu, ja sam emotivna što se tiče životinja, hvala na svemu što ste uradili i želim da tako nastavite, i bolje ako Bog da.“

Mirza Okić:

„Ja zaista moram izaći i iznijeti izuzetno pozitivna iskustva u vezi sa saradnjom sa vd direktorom Veterinarske stanice. Vjerovali ili ne ovaj čovjek je dostupan 24 sata  i svaki puta se na svaki poziv javi. To govori dovoljno. Ovaj finansijski dio da zanemarimo, ali ovaj radni dio zaista jedna velika čestitka kompletnom timu na čelu evo sada vd direktorom, nadam se da će biti imenovan i za direktora na puni mandat, da će nastaviti u ovom tempu i da Gračanica više, odnosno Gradsko vijeće Gračanica neće imati potrebu za onim negativnim diskusijama kad je Veterinarska stanica Gračanica u pitanju. Direktore zaista hvala vama i hvala vašem timu na ovakvom uspjehu.“

Sadmir Džebo, Gradonačelnik:

„S obzirom da sam stvarno i ja imao priliku često puta u ovih, ja bih rekao dosta kratak period obnašanja funkcije vd direktora, ali nažalost imali smo jako puno situacija gdje smo morali da reagujemo, gdje je Veterinarska stanica bila neophodna u svim tim aktivnostima. Kao što reče i Predsjedavajući i kao što su svi ostali, i nije stvarno sad ovo klasično samo čisto forme radi da mi kažemo hvala direktora hvala sve, stvarno je u ovom dijelu njegova ažurnost, agilnost, i ono što mi se najviše svidjelo kod direktora nije bila opcija ne možemo, evo riješit ćemo. Moram sad ovdje zaista jednu stvar da naglasim, čisto i zbog javnosti koja nekada ipak, evo kako gradonačelnika, tako i direktora Veterinarske ili Veterinarsku stanicu kako god, izlože malo toj nekoj kritici i svemu, a recimo da, ne znam sad koliko znaju informaciju koliko ne, da se mi jako teško nosimo sa tim izazovom, a to je da nam sa drugih opština i gradova dovoze pse lutalice. Evo direktor je tu i zna koliko puta smo tu imali izazov i tamam direktor uradi sve te stvari koje treba, znači, smjeste ove pse koje dođu tu. Plus, evo da ne kažem, zaista ljudi koliko imamo, evo pravobraniteljica je tu, tužbi za ugriz psa negdje u nekoj od mjesnih zajednica, nemoguće ljudi njima to sve stići, jednostavno ne mogu, i tamam kad dođemo u situaciju da smo doveli u nekakvu zaista prihvatljivu tu normu, prihvatljivo stanje, nemamo pasa, evo to moram stvarno reći ovako javno, i zovem direktora, kažem direktore ja sad prolazim ovdje od Gradske uprave prema crkvi, desetak ili petnaest pasa lutalica, mislim, stvarno šta je ovo reko. Na kraju, evo, kada smo bili u komunikaciji, zaista neko je došao i upraćeno je, ali međutim, evo, nažalost, nemamo tu mogućnost, tražili smo i podršku Policijske uprave i svih, evo, imamo taj problem. Da ne ulazimo zaista u te detalje, kako i na koji način se to može sankcionirati i sve, ali stvarno nam pravi problem ove druge opštine, susjedni gradovi koji znaju, evo, u Gračanici postoji azil, sad, evo, i znaju da rade jako dobre stvari, evo, ne znam već je čini mi se krenulo sa onim izvozom i sve, evo, hvala Bogu, dovest ćemo mi to zaista u prihvatljivo stanje. Vas vijećnike, ja sad ovako unaprijed pozivam, da budete spremni kada dođe, da li već možda i u samom rebalansu budžeta, ali za narednu godinu svakako morate biti spremni da se u svim svojim zahtjevima pomalo tih par hiljada odreknete na svojim projektima, da bismo Veterinarsko, koja recimo sad znam dobro da je krov u nekom ruševnom stanju, treba to da se mijenja, to je nešto što moramo odmah reagovati i evo vidjet ćemo već u rebalansu da se te stvari urade. Mislim da bi stvarno bilo bi šteta da ne podržimo ovakav rad i ovo zalaganje sa njihove strane. Evo naravno, dolaze nam i naredna dva javna preduzeća koji isto tako odlične poslove rade, ali Veterinarska imala najveće izazove za razliku od ova dva preduzeća druga koja nam dolaze u samom izvještaju, imali su najviše poteškoća, najviše izazova i stvarno ja direktoru i kompletnoj upravi, svim uposlenicima Veterinarske stanice čestitam, nastavite dalje samo tako. Evo sad sam ja, sportskim žargonom, prebacio lopticu vama vijećnicima, pa sad vidite koliko ćete podržati Veterinarsku stanicu.“ 

Nerman Avdić, v.d. Drirektor JP „Veterinarska stanica“:

„Prije svega da se zahvalim svima na lijepim rečima, mi ćemo se u buduće truditi da bude što bolje stanje u Veterinarskoj stanici. Sada da pređemo na pitanja. Što se tiče samog rengena, nama je, našoj Veterinarskoj jako potreban taj rengen, već dugo godina, ali evo mi nismo stvarno u mogućnosti da ga nabavimo. To u suštini treba da tražimo od viših nivova vlasti i vi da nam pomognete u svakom slučaju. Trenutno sarađujemo sa privatnom veterinarskom stanicom u Gračanici, ne ide više za Lukavac, sada sarađujemo s njima, šaljemo njima na rengen, ali evo, bilo bi odlično kada bi javno produzeće imalo taj rengen, jer imamo dosta potencijala da to bude sve kako treba. Drugo pitanje, što se tiče realizacije Trjed sistema. Trejd sistem je trenutno zaustavljan iz razloga što da bi se ispunuli uslovi za Trejd sistem u azilu može da bude maksimalno 45 pasa, odraslih pasa, a mi trenutno imamo taj problem da konstantno imamo dolazak novih pasa u naš grad, što je i sam Gradonačelnik rekao, iz drugih opština, problem je konstantno isti. Mi se trudimo da te pse sklonimo sa ulice, da prave što manje problema, ali samim time čim ih sklonimo u azil, ne možemo dalje ići u postupak sa Trejsom. Postoji i drugi način, izvoza pasa, mislim ne izvoza, pardon, udomljavanja tih pasa u Evropsku uniju, ali to ne ide preko nas direktno nego preko nekih drugih udruženja, veterinarskih stanica, ali i to je jako dobra stvar iz razloga što se mi opet rješavamo većeg broja pasa. Tako da nadam se da ćemo u buduće, u skorije vrijeme, uspostaviti to 45 stanja, 45 pasa, da bi mogli nastaviti, odnosno pokrenuti taj Trejd.“
Zaključena rasprava.

Izvještaj o radu i finansijskom poslovanju JP „Veterinarska stanica“ d.o.o. Gračanica za 2025. godinu je jednoglasno usvojen, sa 26 glasova „ZA“.

TAČKA 12

RAZMATRANJE I USVAJANJE IZVJEŠTAJA O RADU I FINANSIJSKOM POSLOVANJU JP „VODOVOD I KANALIZACIJA“ D.O.O. GRAČANICA ZA 2025. GODINU

Galib Mahmutović, Direktro JP „Vodovod i kanalizacija“:

„Na današnjoj sjednici Gradskog vijeća nalazi se Izvještaj o radu JP Vodovod i kanalizacija Gračanica. Izvještaj koji je prethodno usvojen na sjednici odbora za reviziju, na sjednici Nadzornog odbora. Isto tako ovaj Izvještaja je podržan i usvojen na Skupštini preduzeća. Izvještaj je razmatran od strane neovisnog revizora, koji u svom izvještaju konstatovao da podaci koji su sadržani u ovom Izvještaju predstavljaju istinit i fer podatke za poslovanje preduzeća, period 2025. godine. Kad je u pitanju sam Izvještaj on se može sagladati kroz tri osnovne poglavlja, opći dio, dio koji se odnosi na tehničke poslove i dio koji se odnosi na ekonomsko-pravne poslove. Kada je u pitanju sektor za tehničke poslove, on se najbolje može sagladati kroz bilans voda u kojem se može vidjeti da je ukupno proizvedena količina vode u Izvještaju na 2025. godini je u iznosu od 1,24 miliona, što je u poređenju sa prethodnom izvještajnom godinom povećanja za 1,3%. Odnos prihodovane i neprihodovane vode izražen u procentima je sljedeći, 72,40% odnosi se na prihodovanu vodu, 27,60% odnosi se na neprihodovanu vodu. Ovaj procent nam govori da naše javno preduzeće svrstan je u samu kategoriju A, tj. kategoriju gdje se nalaze ona preduzeća koja imaju izuzetan uspjeh i borbu sa gubicima. Ostali tehnički pokazatelji koji se odnose na Izvještaj na 2025. godinu su sljedeći, na sistem vodosnabdijevanja ukupno je priključeno 186 korisnika. Tokom izvještajne godine je zamijenjeno 1.284 vodomjera, na vodovnom sistemu otklonjeno je 336 kvarova, na sistemu kanalizacije otklonjeno je 99 kvarova. Kada je u pitanju zdravstvena ispravnost vode za piće, ona se ispituje i radi u ovlaštenim laboratorijama, tako da je bakterološka analiza vode izvršena u laboratoriji Multi Lab Tuzla gdje je analizirano i uzrokovano 238 uzoraka, fizičko-hemijska analiza vode izvršena je u ovlaštenom laboratoriju TQN Lukavac gdje je analizirano i uzorkovano 66 uzoraka. Analizirani uzorci i parametri koji su dobiveni na temelju ovih uzoraka pokazuje da voda ispunjava sve potrebne uslove koji propisuju Pravilnik o zdravstvenoj ispravnosti vode za piće i Pravilnik o higijenskoj ispravnosti vode za piće. Kad su u pitanju finansijski pokazatelji uspješnosti poslovanja preduzeća, oni su sljedeći. U izvještajnom periodu ostvaren je prihod u iznosu od 1,838 miliona, što je povećanje u odnosu na prethodnu godinu od 5,14%. Ostvareni rashod je 1,835 miliona što je također povećanje u odnosu na prethodnu godinu. Ostvarena dobit izveštajnog perioda je 2.758 KM. Ono što je bitno ovdje napomenuti, zbog javnosti, to su aktivnosti na projektima. Projekti koji se radi o inovativnim projektima s ciljem modernizacije sistema vodosnabdijevanja, a sve u svrhu pružanja potrebnih usluga za naše korisnike. Jedan od projekata koji implementiramo, a koji iziskuje značajna finansijska ulaganja, realizuje se u nekoliko faza. Prva faza zaspočeta 2024. godini, nastavljena u 2025. godini i evo ulazimo u realizaciju u 2026. godini. Radi se o implementaciji Smart metering tehnologije putem vora sistema, odnosno da se u kategoriju demaćinstva uključuju instrumenti za digitalno očitanje mjernog mjesta. Zašto je ovo korisno, iz razloga da imamo mogućnost da pratimo potrošnju vode u realnom vremenu kod naših potrošača. Dalja faza kod realizacije ovog projekta odnosi se u pravcu automatizacije i genetisanje alarma, da će svaka potrošnja koja bude veća od normalnih, signalizirati određenim alarmom. Na taj način može ukazivati da je došlo do kvara ili da je došlo do neovlaštene potrošnje. Svrha svega ovoga da imamo kontinuirani bilans voda u realnom vremenu, odnosno da u svakom trenutku i svakog sata imamo podatke o ukupnoj količini vode koja ulazi u sistema i ukupnoj količini vode koja izlazila iz sistema. Samim tim precizirat ćemo i analizirati jasnije gubitke i identifikovati kritične tačke u sistemu na kojim je potrebno reagovati. Sljedeći projekat koji je u značajnom mjeri realizovan je GIS-tehnologija, to je upravljanje vodovodnom i kanalizaciom mrežom. Radi se o tome da je cijelokupna infrastruktura vodovodne i kanalizacione mreža digitalizovana i prikazana u vidu prostornih podataka. Također je uspostavljena mobilna aplikacija koja osoblju na terenu služi da uradi digitalni radni nalog. Pomoću ovog digitalnog radnog naloga direktno je vezan za kvar, odnosno mjesto kvara. Pomoću ovog radnog naloga se automatski ispunjavaju svi potrebni elementi, to jeste vrsta materijala i spoljnih elemenata koji je ugrađen u samo mjesto kvara. Vrijeme koje je potrebna od prijavljivanja kvara, pristupanja kvara i do sanacije istog kvara. Na ovaj način imamo sve potrebne podatke o finansijskim sredstvima koja su utrošena u sanaciji takvog kvara. Svi ovi podaci se arhiviraju, digitaliziraju i prikazani su u prostoru i propraćeni fotografijama. Tako da sutra prilikom rekonstrukcije cjevovoda imamo sve potrebne informacije i možemo izdvajati prioritete za one cjevovode koji imaju prioritet u zamjeni. Na ovom programu je zasniven i web portal gdje svi građani, a ujedno i naši korisnici, imaju mogućnost da cijelokupni uvid, cijelokupne vodovodne i kanalizacione mreže također imaju mogućnost i da putem ove aplikacije prijave kvarove. Ono što je možda najznačajnije, a nije toliko promovisano, da je ovaj projekat prepoznat od BH sedmica inžinjerstva, znači udruženje koje okuplja privredu, inovatore, inžinjere i akademsku zajednicu. I kao takav ovaj projekat je proglašen kao najbolji tehničko inžinjerski projekat u BiH, obzirom da je ovo jedinstveni projekat koji se realizuje u BiH. Sljedeći projekat koji je realizovan je fotonaponska elektrana 34 kW. Fotonaponska elektrana je instalisana u disperčerskom centru kamenolom, koji ima osnovnu svrhu da snabdijeva električnom energijom potrošaču u disperčerskom centru i potrošače sistem pultnih stanica u sklopu. Elektrana je puštena u pogom sredinom 2025. godine gdje je proizvodnja fotonaponske elektrane uzela učišće od 12,9% što ukupno proizvodnje električne energije predstavlja značajan procenat i na ovaj način je izvršena ušteda u troškovima za plaćanje električne energije u iznosu od 6.200 KM. Sljedeći projekat koji je realizovan, nabavka mobilnog agregata. Ovaj projekat je realizovan u saradnji sa Gradskim štabom civilne zaštite i uz pomoć Gradonačelnika. Obzirom da smo imali do sada određene probleme sa snabdijevanjem električne energije iz elektroenergedske mreže, javila se potreba da nabavimo jedan ovakav mobilan agregat koji će nam služiti kao alternativni izvor snabdijevanja električne energije puknih stanica. Tako da sutra ukoliko dovedemo se u situaciju da nemamo električne energije, imamo mogućnost da imamo uredno vodosnabdijevanje. Evo kao i svake godine tako je 2025. pa evo i 2026. obilježen Dan voda, znači 22. mart. Dan voda je oblježen za učenike mlađih kategorija od 1. do 8. razreda gdje su najuspješniji učenici nagrađeni sa određenim nagradama u kategoriji likovnih radova, kategoriji literalnih radova i u kategoriji kratkih spotova. Evo to je ono osnovno, ako bude bilo pitanja tu sam.“ 

Učesnici u diskusiji:

Mersiha Jogunčić:

„Zahvaljujem direktoru na ovim informacijama, ne smijem puno kudit jer imam kvar kod kuće pa moram ga riješit, šalim se. Prvo ću vam se zahvaliti na intervenciji na Lukana, što ste odmah intervenisali, što ste me obavijestili i što smo se čuli. I zaista vam se zahvaljujem jer evo godinama sam pokušavala nekako prodrmati taj dio da se krene prema Lukama. Vi ste to uradili i od srca vam hvala i u ime stanovnika koji su godinama to od mene tražili, a evo i vama što ste zaista otišli dole i porazgovarali, vidjeli i objasnili šta se može učiniti, a šta ne. I nadam se da će se i to riješiti u dogledno vrijeme. Ono što ću ja postaviti par pitanja. Naravno vaš Izvještaj uvijek onako sličan onom Izvještaju od obdaništa kao slikovnica. Uvijek je to uredno i složeno kako treba i lijepo za vidjeti. Ali imate na stranici 5. predloženog Izvještaja navedeno je da preduzeće svoju djelatnost za proizvodnju i distribuciju vode obavlja na području grada Gračanica i MZ Pribava, a odvodnju otpadnih i oborinskih voda samo na gradskom području. E sad, ne na području grada Gračanica nego ja bih stavila MZ Gračanica. Vjerujem da je to čisto tehnička greška neka, jer pokriva samo MZ Gračanica i Pribava. Mene sad zanima i iz godine u godinu postavljam to pitanje i s obzirom na viziju preduzeća samog, dakle da li u skorijoj budućnosti se može pristupiti preuzimanju vodovoda ili da Vodovod u svoju nadležnost preuzme i neke vodovode u mjesnim zajednicama koje bi eventualno iskazali intereste, ako takvih razmišljanja ima, pod kojim uslova bi moglo doći do proširenja vašeg djelokruga i vaše djelatnosti. Dakle, ja godinama postavljam to pitanje i godinama to želim da se dogodi, ali evo ne dešava se, pa vjerujem da vi imate možda neko obrazloženje i neku viziju za budućnost. Na stranici 16. Izvještaja imamo jednu fotografiju sa naljepnicom Fonda za zaštitu okoliša Federacije Bosne i Hercegovine. Da li to znači da ovaj Fond bio uključen u realizaciju nekih od projekata Javnog preduzeća u 2025. godini, ako jeste, o kojim projektima je riječ i sa kojim iznosom je ovaj Fond sudjelovao, ako jeste, a vjerujem da jeste, čim je prikazan tamo, pa možda da znamo i to. U tabeli 7. dat je pregled intervencija i ovo mi je posebno važno s obzirom da mislim da, odnosno moje mišljenje neko je da sva javna preduzeća trebaju možda edukovati u datom trenutku i stanovništvo o određenim njihovim i obavezama, ali i odgovornosti kada su u pitanju neke stvari koje se tiču svih nas, a od vitalne su važnosti za normalno funkcionisanje grada. Dakle, intervencije na održavanju kanalizacije u 2025. godini, u tabeli 7. imamo taj pregled. Da li uprava i manadžment preduzeća razmišljaju da poduzmu te neke edukativne akcije, kako bi broj intervencija pod rednim brojem 1., 6. i 8. koji su navedeni u ovoj tabeli u narednom periodu bio što manji. Dakle, skloni smo tome da se sve baca u kanalizaciju, u odvode i dovodi do tih problema koji su navedeni u pomenutoj tabeli. Tako da evo možda neki prijedlog i sugestija da se organizuje i neka edukativna radionica. I zatim na stranici 27. ovog Izvještaja je navedena rečenica koja me iskreno zbunila malo. Ovaj pad u neto dobiti od 89,26% također ukazuje na pozitivne promjene u poslovanju. Malo mi konstrukcija izgleda nelogično, pa bih samo zamolila da pokušate dati neko obrazloženje ove rečeničke konstrukcije. Dakle, pad čega i zašto je to pozitivno.“
Omer Ahmetović:

„Evo ja ću kratko samo, kao i prošle godine, da pohvalim Izvještaj direktora Galiba Mahmutovića. Puno toga se može, mogu ga nazvati jednim mini udžbenikom za upravljanje vodovoda, s obzirom da ima puno stvarno korisnih stvari u ovom Izvještaju. Također, pohvalit ću cijelu ekipu ViK-a, s obzirom da su susretljivi i za nas koji se brinemo o tim mjesnim vodovodima. Dijele sa nama informacije, kad god ih nešto upitamo, tako da i tu pohvala. I svakako, po pitanju proširenja ovih kapaciteta, modernizacije mreže i ostalog, također čestitam i Gradonačelniku i njegovoj ekipi koji su se borili za te projekte, a evo i ekipi ViK-a koja je to realizovala. Tako da u svakom slučaju podržat ćemo ovaj Izvještaj, pozivam i ostale da isto urade.“
Adnana Salihbašić, Klub SDP:

„Evo i Klub SDP razmatrao je vaš Izvještaj i mi ćemo ga pohvaliti, nadam se da ćete nastaviti ovim tempom. Samo vas molim još da ove udarne rupe u ulici Muhameda Seida Mašića, gdje već otkidaju se točkovi, da nam što prije asfaltirate.“
Ervin Alić, Klub SBiH:

„Ne mogu da ne izađem i da ne pohvalim našeg Galiba i njegov Izvještaj. Jedino šta bih ga zamolio, jer znam, pošto radim u toj MZ Miričina, znam kako je i šta je, zamolio bih ako može sa našim službama opštinskim i zajedno sa njim da vide da se počnu preuzmati vodovodi u mjesnim zajednicama. Da imamo mi neku korist mjesne zajednice od vode itd., vjerujte da je to, da su gotovo nemogući održivi vodovodi u mjesnim zajednicama. Nemoguće je naplata, kako gdje, ja ne kažem možda ja ne znam, zato evo pozivam Vodovod, ako može, da mi budemo pilot projekata, MZ Miričina, dođu, imaju infrastrukture dosta, vode imaju na pretek, ne može nestati,. Možda ja ne znam i mi dole ne znamo to raditi kako treba pa da dođu da pokušaju, iako je u mogućnosti da preuzme MZ Miričina.“
Edin Šehić:

„Kolega Alić nije ovako govorio dok nije bio njihov direktor, šalim se. Drago mi je što neki, evo, postaju moji istomišljenici, dugo vremena ja govorim da treba otvoriti ovu Pandorinu kutiju i da se pokušaju vodovodi dati profesionalnim ljudima, ljudi koji zaista to znaju i trebaju da rade, ali nije to zaista baš lagan posao. To će najviše Gradska uprava i Služba da osjeti, ali evo o tom potom živi bili pa vidjeli i aminovat ćemo da to što prije bude. Obzirom da je direktor prilično ovdje izinio rezime svog Izvještaja, osim pohvala kao i svake godine za ovo preduzeće, imat ću konkretno dva pitanja, obzirom da mora izaći odgovoriti Mersihi, pa evo da i meni može odgovorit. Pričamo o vodosnabdijevanju, o vodama itd., ali malo se dotičemo, ne u onom procentu koliko bih volio, odvodnje otpadnih voda, oborinskih voda, odnosno kanalizacije. Dakle, ovo je vodovod i kanalizacija i nekako vodu rješavamo i to je svakako prioritet. Međutim, imamo dosta posla, pogotovo ovo kad pričamo mjesnim zajednicama i preuzimanju vodovoda, mi u mjesnim zajednicama najviše imamo problema s kanalizacijama. Naravno, uže jezgro grada, nije baš pretjerano riješeno, ali evo, kolektori su riješeni neki i ima napretka. Konkretno pitanje, da li se planira nešto u nekom planiranju 3 do 5 godina, pojačati na tom pitanju, odnosno problemu kanalizacija. Obzirom da imamo, evo, odskora jednu lokalnu firmu koja se bavi zaista sa savremenom opremom na ispumpavanju otpadnih voda, fekalija itd. Direkto pitanje, da li je Vodovod i kanalizacija kao firma kojoj je dato obavljanja te komunalne djelatnosti imala razgovore s tom firmom, odnosno da li će koristiti njihove usluge i da li ima mogućnosti, ovo je pitanje Gradonačelniku i direktoru Vodovode i kanalizacije, donekle imam mandat da to pitam. Da li ima interesovanja da se osnuje u pogledu javnog privatnog partnerstva jedna fabrika prečećivača vode, otpadne voda. Zato što sam dobio mandat od jednog možda mogućeg investitora, svakako o tome ćemo više i evo, znači, tragom tih, kanalizacija i svega, da nam direktor malo pojasni da li će se ići u tom pravcu.“
Galib Mahmutović, Direktor JP „Vodovod i kanalizacija“

„Evo, krenut ćemo redom. Znači, uvažena vijećnica Mersiha Jogunčić, pitanje koje se odnosi na integraciju mjesnih vodovoda u centralni sistem preduzeća kojim upravljamo. Znači, u strategiji dugoročnog razvoja našeg preduzeća postoji otvorena opcija da se mjesni vodovodi ugrade u jedinstveni sistem JP Vodovod i kanalizacija kojim će upravljati i održavati. Međutim, da bi do toga došlo, treba savladiti nekoliko ključnih faktora, a to je tehničko stanje infrastrukture, zatim finansijski aspekt postojećih vodovodnih i kanalizacionih ukoliko je o preuzimanju kanalizacione infrastrukture, pravni okvir i vlasnički odnosi takvih mjesnih vodovoda, saglasnost lokalne zajednice da su oni saglasni da takav mjesni vodovod ustupaju JP Vodovod i kanalizacija na upravljanje. I ono što moramo biti svjesni, ukoliko dođe veći zahtjev za preuzimanje ovakvih mjesnih vodovoda. Obično se radi o onim vodovodima koji nisu uređeni i trebamo postepeno i fazno preuzimati jedan po jedan vodovod, mjesni vodovod, kako ne bi doveli u kolaps cijelokopni sistem koji održavamo i koji upravljamo. Jedno od pitanja je bilo da li Fond učestvuje u finansiranju određenih projekata. Svakako da Javno preduzeća učestvuje u svakom javnom pozivu koji raspisuje Fond za zaštitu okoliša FBH i oni značajno uzimaju učešće u finansiranju projekata. Iznos sa kojim finansiraju projekte su od 100 do 120.000 KM na godišnjem nivou, a jedan od tih projekata koji ulazimo u realizaciju je, ovo već što je naprijed rečeno, znači digitalno očitanje mjernog mjesta kod korisnika. Strana u Izvještaju 27. pogrešno je možda struktuisana rečenica, obzirom da je zabilježen pad u prihodu, a preduzeće i dalje zabilježeno pozitivno poslovanje i ostvareni prihod u izvještajnoj 2025. godinu. Kada je u pitanju pitanje uvaženog vijećnika Šehić Edina,  odnosilo se znači na proširenje i preuzimanje kanalizacione mreže. Obzirom da JP Vodovoda i kanalizacija kao odgovorno preduzeće ima određene nadležnosti, a to znači upravljanje i održavanje već postojoćom infrastrukturom kako vodovodom tako i kanalizacionom mrežom. Sva ostala infrastrukturna ulaganja su u nadležnosti Grada Gračanice koja se realizuju kroz Budžet Grada Gračanice. Tako evo da svi mi možemo se uključiti da prilikom proširenja te kanalizacione mreže iznađemo finansijska sredstva kako bi izgradili takvu kanalizacionu mrežu, a kasnije i preuzeli i na upravljanje. Drugo pitanje odnosilo se na firmu koja je odskora prisutna tu na našim prostorima, odnosno u gradu Gračanica, radi se o Kanal servisu. Mi kao javno preduzeće imamo izuzetno dobru i kvalitetnu saradnju tim preduzećem, uspostavljen je kontakt i imamo saradnju.“ 

Zaključena rasprava.

Izvještaj o radu i finansijskom poslovanju JP „Vodovod i kanalizacija“ d.o.o. Gračanica za 2025. godinu je jednoglasno usvojen, sa 26 glasova „ZA“.

TAČKA 13

RAZMATRANJE I USVAJANJE IZVJEŠTAJA O RADU I FINANSIJSKOM POSLOVANJU JP „KOMUS“ D.O.O. GRAČANICA ZA 2025. GODINU S INFORMACIJOM O PRIKUPLJANJU I ODLAGANJU KOMUNALNOG OTPADA IZ DOMAĆINSTAVA I PRIVREDNIH SUBJEKATA

Amer Hamidović, Direktor JP „Komus“:

„Danas, tačka Izvještaj o radu JP Komus za 2025. godinu. Obzirom da ste dobili ove materijale, ja ću ukratko dati komentar na naš Izvještaj o radu gdje su sadržani svi prošlogodišnji radovi, tj. uobičajni radovi koji su i bili dosadašnjih godina, nije se ništa značajno promijenilo u 2025. godini. Što se tiče samog bilansa uspjeha, iz njega možemo zaključiti da JP Komus kontinuirano poslovanje je, kao i s prethodnim godinama. Ukupni prihodi Javnog preduzeća su 3.302.380 KM, ukupni rashodi 3.242.601 KM, gdje imamo bruto dobit od 59.779 KM. Kada se umanje porezi, neto dobit je 56.831 KM. Ovdje smo iskoristili poreznu olakšicu gdje nije računat porez od 10% zbog novouposlenih u toj tekućoj godini. Što iz ovih procenata i ovog Izvještaja tekuća godina je iznosila 56.830 KM, a prethodna 47.029 KM, što u procentima iznosi rast dobiti za nekih 21%. Preduzeće posluje profitabilno i bilježi značajan rast. Vrlo je važno da dobit proizlazi iz osnovne djelatnosti, što je vrlo bitno jer nema nekih umjetnih efekata. Dobit je realna i održiva, preduzeće ne samo da investira, nego i te investicije daju rezultat što pokazuje da se radi o efikasnom upravljanju. Što se tiče samog bilansa stanja, tu bilježimo rast ukupne imovine, pričemu je izražen porast stalne imovine što ukazuje na investicione aktivnosti i jačanje kapaciteta. Tekuća imovina pokazuje stabilnost uz blagi rast što zadovoljava nivo likvidnosti. Finansijski položaj preduzeća je stabilan sa pozitivnim trendu rasta. Što se tiče Izvještaja o promjenama na kapitalu, kapital preduzeća raste što je direktna posljedica ostvarene dobiti koje smo maloprije spominjali. Iz ovih izvještaja vidimo da raste zadržana akumulirana dobit kroz periode, nije bilo isplate dividendi u proteklom periodu i nisu evidentirane značajne promjene u vidu dodatnih ulaganja niti smanjenja kapitala. To je ukratko neki komentar na ove finansijske izvještaje i ja bih još iskoristio priliku da kažem vezano za projekte koje smo realizovali u 2025. godini. Tu imamo nekoliko projekata koje smo aplicirali višim nivoima vlasti. Radi se o nabavci sredstava za sortirnicu gdje smo podržani od Fonda za zaštitu okoliša, međutim ta sredstva nisu nam bila dovoljna za priživanje te finansijske konstrukcije. Također, radili smo na projektu rješavanja divljih deponija na području Grada Gračanice koje su uspješno realizovane uz podršku Grada Gračanice i Federalnog ministarstva. I također bih izdvojio projekat reciklažnog dvorišta koji smo također dobili od Fonda za zaštitu okoliša određena sredstva. U toku je realizacija tog projekta i za nekih otprilike mjesec dana na lokalitetu Grabovac imat ćemo savremeno reciklažno dvorište gdje će građani moći ostaviti ostale vrste otpada kao što su kabasti otpad, neki ostali građevinski otpad iz kućanstva. Moći će da ostave električni otpad i ostale stvari za koje će biti predviđeni kontejneri i to će biti uređena parcela asfaltirana sa postavljenim kontejnerima gdje ćemo mi to dalje zbrinjavati na adekvatan način. Također, bih izdvojio pohvalu i za grad Gračanicu i uposlenike Gradske uprave koji su nam pomogli u projektu i realizaciji projekta za izgradnju objekta za sortirnicu uz Federalno minstarstvo. Također, apliciran je novi javni poziv gdje smo dobili još određena sredstva za završetak te sortirnice gdje je u pitanju završetak radova vezano za elektro i vodovodnu mrežu. I otprilike to bi bilo to što se tiče tog nekog Izvještaja o radu i prikupljanju otpada. Također, evo mi smo u planu u ovoj 2026. godini da uključimo i preostalu MZ Lukavicu u organizovani odvoz otpada. Nažalost do sad nismo imali tehnički mogućnosti. Dobili smo potrebne spiskove od predsjednika MZ Lukavica o broju potencijalnih korisnika i ostale stvari. Radimo na rješavanju nabavke kamiona, auto smećara za odvoz tog otpada i potrebno je za te poslove da dodatno angažujemo i dodatnu radnu snagu. U toku smo, ne možemo sa sigurnošću reći kad bi taj termin bio, ali evo nastojat ćemo da to rješimo što prije. I želio bih još evo da iskoristim priliku da pohvalim sve uposlenike JP Komus, pogotovo te radnike koji su svaki dan i na ulici i na cesti i na kamionu i koji rade svoj posao čisto i pošteno. I nastoje da našu Gračanicu održe čistom, urednom i svim prolaznicima koji prolaze kroz naš grad da steknu dojam da se radi o čistom gradu. Nažalost, spomenuli smo te divlje deponije, nadam se da uključivanjem i ove preostale MZ Lukavica da ćemo na tom polju riješiti te stvari. I toliko evo od mene za početak, pa ako bude još dodatnih nekih pitanja stojim na raspolaganju.“

Učesnici u diskusiji:

Omer Ahmetović:

„Prošle godine, ne znam koliko ima direktore, je li ima godina dana od imenovanja, prošle godine smo potvrđivali direktora pa bila je tu jedna malo duža rasprava. Bilo je tu upitnosti vezano za mladost, nedostatak iskustva, kompetencija direktora. Ali evo s obzirom da pripadam istoj generaciji kao i direktor Hamidović, veliko mi je zadovoljstvo uvjeriti se da je poslovanje JP Komus u svim segmentima zadržano kao i do sada, a u nekim stvarima stvarno i unaprijeđeno. Opet potenciram na tome da je ovo prva godina mandata u kojoj zaista, što se kaže, osvjetlali ste obraz. Pozitivan i bolji rezultat je ostvaren uprkos činjenici da su troškovi rasli, kako materijalni tako i oni u radnoj snazi, a cijena odvoza smeća je ostala nepromijenjena. I u tom segmentu vi ste vjerovatno jedini od svih ostalih usluga koja nije rasla, odnosno komunalnih usluga. Što se tiče iz ovog Izvještaja vidimo da niste bili značajno opremljeni sa mehanizacijom neophodnom za zimsko održavanje, ali evo i u tom pogledu ste se popravili s obzirom da ste nabavili kako sam vidio jedan posipač i još jedan traktor. Nadam se da će u tom pogledu biti još malo unapređenja, jer znamo kada se desi zima kao što je ova prošla da mora se imati ili jaka mehanizacija ili neki kooperanti koji bi uskočili. Drago mi da su nastavljeni ovi strateški projekti za JP Komus kao što je sortirnica, izgradnja reciklažnog dvorišta i aktivnosti na uklanjanju divljih deponija. Evo od ove godine radite i na uspostavi i održavanju parking prostora u gradu Gračanica. Evo sve u svemu želim vam mnogo sreće u daljem radu, a ovaj Izvještaj ćemo sa zadovoljstvom podržati.“
Mersiha Jogunčić:

„Izvještaj je pozitivan, optimističan, dobar, preduzeće posluje u plusu što je odlično. Ja sam dolazeći na sjednicu Gradskog vijeća, to sam pokušala reći na početku, prošla pored najmanje tri prepuna kontejnera. Što nije u skladu sa onim što ste maloprije rekli da se svaki dan radi, radi se vjerovatno, vidim ja ljude koji rade, ali ne prazne se kontejneri. Također, sa Luka sam informisana da uopšte ove godine nisu imali kontejner za odlaganje kabastog otpada. I na prošloj sjednici Gradskog vijeća ja sam postavila pitanje vezano za kontejnere iza zgrade općine, odnosno u ovom naselju, u ovim zgradama koje su ovamo iza. Dakle, postavila sam pitanje vezano za te kontejnere tamo i zamolila sam samo sastanak sa stanovnicima, odnosno korisnicima tih tamo usluga. Nisam dobila odgovor, nisam očekivala da ga ne dobijem, očekivala sam da ću dobiti bilo šta, nisam. Time sam malo razočarana jer s obzirom da nam se radi o naselju koje je tik uz zgradu Gradske uprave i mjesta gdje mi održavamo danas i inače sjednice Gradskog vijeća. To je jedno što ovako zaista nisam očekivala. Ja ću se zahvaliti Fondu za zaštitu okoliša i Federalnom ministarstvu što sudjeluju u pomoći našem JP Komus i što ide sve to ovako dobro. Međutim, ono što ja godinama postavljam pitanje, isto kao što postavljam Vodovodu, tako i vama, ima li ikakve naznake da će se moći riješiti pitanje odvoza smeća, odnosno otpada nakon praznika da ne čekamo 15 dana. Ako ima, ima, ako nema, nema, ali evo i to građani stalno pitaju, potenciraju jer malo je nezgodno. Ja se moram dotaknuti i toga s obzirom da su vama, mi raspravljamo o radu preduzeća Komus iz njegove djelatnosti, ali u vašoj djelatnosti su sad i parkinzi, od nekoliko sjednica unazad i parkinzi. Ja nisam vidjela neki pomak, osim da se od informacije da se od 01.06. naplaćuje parking, koji, gdje i kada. Zanima me ko ima ključeve od parkomata, kod koga su, s obzirom da ljudi ubacuju novac u parkomate, ne dobijaju nikakvu, niti onaj papir, niti bilo šta, novac ostaje u parkomatu. Ako niste znali, evo da vas informišem o tome, znači ostaje i ne dobijaju nikakvu potvrdu. Dalje, dakle, ovaj parking, evo pitanje sam dobila kod dvorane Bazen, kad će biti zatvoren, kad će biti uređen i ko je zadužen da ga čisti, s obzirom da nije u nadležnosti BKC-a da ga čisti. Zaposlenih, imate li više ili manje u odnosu na stanje koje ste zatekli ili u odnosu na prošlu godinu, s obzirom da, ponovo potenciram, nezaposlene ljude, ljudi treba, nego potenciram prepune kontejnere, zaista prepune kontejnere u gradu i to u samom centru grada. Tako da evo uz najljepše želje i sreću da preduzeće posluje ovako pozitivno i da je dobro, ja ne mogu baš biti oduševljena onim što vidim oko sebe. Dakle, ne mogu proći žmireći, moram gledati kad hodam, a kad hodam vidim smeće.“
Amel Iljazović, Klub SBiH:

„Evo iskoristit ću ovu priliku da u ime Kluba SBiH pohvalim i direktore i komplet manadžment svih javnih preduzeća, posebno uposlenike, jer da nije uposlenika ne bi imali ovakve pozitivne izvještaje. Hvala im još jednom na njihovom angažovanju i predanom radu da naš grad bude što funkcionalniji. Još jednom zdravlja i što više uspjeha vam želim.“
Mahir Delić:

„Evo, želio bih da čestitam direktoru i manadžmentu JP Kumus na pozitivnom finansijskom poslovanju. Imam nekoliko pitanja iz uvodnog izlaganja, pa nadam se da ću dobiti odgovore na njih. Naveli ste da ste kupili vozilo za posipanje soli, traktor i posipač, je li tako. Zanima me od kojih sredstava je izvršena nabavka, da li su to vaša vlastita sredstva ili su to sredstva Grada ili neki viših nivoa vlasti. Također, nadovezao bih se na pitanje o parkinzima koje je postavila kolegica Mersiha, šta je urađeno, u kojoj fazi i kad počinje naplata parkinga. Također, za broj zaposlenih, koji je trenutni broj zaposlenih, obzirom da u ovom Izvještaju nisam uspio pronaći. I da li je taj broj u skladu sa važećim Pravilnikom o sistematizaciji, ne uzimajući u obzir one, vjerovatno je ovim radnicima istekao ugovor koji su bili preko Federalnog fonda zaposlenih. I još me zanima, vezano za pogrebnu djelatnost, kakvo je stanje istog, s obzirom da nije neki opširni izvještaj vezano za to napisan, da li se to radi, da li je rentabilno i šta podrazumijeva kompletna usluga kad je u pitanju ove pogrebne djelatnosti.“
Vahid Bajrić:

„Čestitam direktoru na uspješnom radu, ali ipak teško je dostići ljestvicu uspjeha bivšeg direktora Senada Memića kada je u pitanju uspješan rad. Ono što je moje pitanje direktoru JP Komus, po sistematizaciji radnih mjesta koliko treba da ima uposlenika i koliko je uposlenika trenutno u JP Komus.“ 

Ervin Alić:

„Pa evo, ništa puno, pošto sam pohvalio prethodna dva lijepa djeteta, ne mogu i ovo dijete lijepo da ne pohvalim, mladost, pamet i mislim da je ovo dobar Izvještaj. Ja ću ga podržati, a očekuju od ostalih kolega da ga podrže. Jedino bih ga zamolio da, pošto je ušao u jednu veliku borbu sa parkinzima, mi možda ovdje ne znamo koliko tu sve ima problema, ali vjerujte da ih dosta ima, dosta je to zapušteno i dosta je problematike što tiče toga. Zamolio bih ga da ustraje i da bude dosta jak u tome i da se ne da nekim da sušljatom granom, što bi naš narod rekao, prepadne. Nas vijećnike, kao i Gradonačelnika grada, bih zamolio i isto ovog našeg direktora, bih zamolio da pokušamo, to sam jednom pričao ovdje, samo nikome nije možda ozbiljno shvatio, a pokušaću kroz inicijativu, idući puta, da nabavimo, da li preko komunalnog, pošto smo mi kao opština i osnivači tog preduzeća, jedan tarup ili kako se zove ona velika mašina, koja čisti pored puta. Vjerujte sve je više starog naroda, radimo neke asfalte po nekim šumama i tamo nekim zemljištima gdje su poljeprivredna, a i ovo asfalta što imamo, vjerujte da ne možemo proći, barem govorim za svoje selo Miričina. Imamo naselje Brdo, imamo naselje gdje su stariji ljudi, gdje se više ne može pored puta ni kositi, ni raditi, a mislim da bi s tom mašinom, uz neke normalno minimalne troške mjesne zajednice, mogli dosta toga odraditi. Još jednom se zahvaljujem, isto tako u mom selu Miričina, nabavili smo tri kontejnera za otpad stakla, papir i plastiku, kad god nazovem direktora dođu i odveze, a ovo što ima ovdje problema, što Mersiha govori, vjerovatno su neke tehničke prirode i nadam se da će to on završiti.“ 

Amer Hamidović, Direkor JP „Komus“:

„Krenut ću prvo od vijećnice Mersihe i njenih postavljanih pitanja vezano za odvoz otpada iz kontejnera. Svako jutro, prije nego krene radni dan, prije 7,00 sati, vozilo od ponedjeljka do subote prazni kontejnere u centru grada. Ti kontejneri su postavljeni na određene lokacije u bližem centru grada za privredne subjekte koji se nalaze u ulici Alije Izetbegovića. Međutim, tu je primjetno i više put smo reagovali, dolazak nekih drugih ljudi i ne znam da li drugim vozilima iz drugih mjesta, ne iz samog tog centra grada, da li su vezani privredno ili bilo kako drugo, da li tu stanuju dovlače i tu ostavljaju, deponuju to smeće. Ali uglavnom svako jutro se prazni. Što se tiče kabastog otpada na Lukama, mogu provjeriti još jednom, mada gdje je nekad bilo onemogućeno, čini mi se, gore na Drafinćima nismo mogli, jer je padao snijeg u to vrijeme, pa nismo mogli jedan zaseok da ostavimo, pa smo naknadno poslije dostavili. Ako bude slučajno propust, proverit ćemo za kabasti otpad na Lukama, pa možemo ostaviti još jedan kontejner da se to zbrine. Što se tiče ovog pitanja koji ste uputili na prošloj sjednici, pošto je bilo upućeno i službi, ovdje gradskoj službi, nadležnoj sa komunalne poslove, stupili smo s njima u kontakt čisto da nađemo kvalitetnije neko rješenje i imamo par ti nekih prijedloga. Međutim, tu u tom naselju je prije toga, prije nego što su postavljeni ovi kontejneri, bilo je pojedinačan odvoz otpada iz kanti i to je možda najjednostavniji način da ponovo to vratimo. Međutim, nama trebaju barem ti neki predstavnici tih zgrada da organizujemo taj neki sastanak i u relativno brzo vrijeme možemo to i organizovati. Stupili smo u kontakt i sa službom u Gradskoj upravi vezano za komunalne poslove, međutim nije bio tu, bio na odmoru i ostalo pa nismo uspjeli dogovoriti taj neki sastanak čisto da nađemo zajedničko neko rješenje i da riješimo taj problem. Što se tiče praznika i vezano za praznik i ovi ostale mjesne zajednice, mi bi morali angažovati četiri posade, to je nekih 12 ljudi da rade za dan praznika. Što evo ne znam, kad svi uzmemo svima nama je praznik i svi želimo da na neki način to proslavimo, da li bio to vjerski, da li to bio ostali neki praznik. Što se tiče samog centra grada mi pošaljemo dežurne ljude koji će završiti to, ali međutim taj posao traje sat do dva i to nikad nije bio problem što se tiče samog centra grada. Međutim, za sve ostale mjesne zajednice nismo mogli naći rješenje jer imamo ustaljeni raspored svaki dan, već ima planirano iz kojih mjesnih zajednica, iz kojih mjesta se odvozi otpad, tako da nismo stvarno još našli neko adekvatno rješenje za te dane praznika. Mada onaj svaka ta dodata neka količina ili ostalo kada se nakupi u tom periodu, naši ljudi to i odvezu. Što se tiče sada ovih parkinga, usput ću to odgovoriti vijećniku Mahiru vezano za parkinge. Mi smo dobili na upravljanje na februarskoj sjednici, međutim ja ću malo pokušati da vam obrazložim kako to teče i kako su to neke procedure malo i spore i nije jednostavno ući u taj sistem nespreman. Mi smo podnijeli zahtjev za prekršajne naloge u Ministarstvo pravde gdje nam je odobren prekršajni nalog. Također, stupli smo u kontakt sa Ideom gdje smo dobili rješenje da možemo pristupiti podacima. Naši inkasanti, kontrolori na parkingu kada uslikaju broj tablica, mi ćemo imati mogućnost da vidimo ko je vlasnik vozila, ako nije platio kartu, da imamo mogućnost da pošaljemo i na kućnu adresu. Te sve procedure traju. Mi smo možda i u nekom rekordnom roku dobili to za neka tri mjeseca, inače to ide dosta sporije i iskustva parkinga iz Živinica, odnosno Tuzle gdje su čekali više od šest mjeseci. Tako da pokušali smo tu da se potrudimo maksimalno da bi dobili svu tu dokumentaciju, da bi spremno krenuli u rješavanje parkinga na području grada Gračanice. Jutros sam baš potpisao ugovor sa BH Telekomom. Mi smo dobili od RAK-a jedinstvene brojeve za slanje sms poruke kako bi platili parking. To smo riješili vrlo brzo sa HTR-om i M-TEL-om. Međutim, u Telekomu je ta gospođa koja radi na tim stvarima bila i na bolovanju i kasnije i na godišnjem nekom, tako da je to baš puno usporilo i ove poslove smo riješili. Mi imamo evo spremne i table i ostalo, ali ne možemo da postavimo jer najviše koristnika i svi mi većinom koristimo BH Telekom mrežu, bilo bi suludo da postavimo te table, a vi ne možete izvršiti to plaćanje. Mi smo krenuli 01.06. sa iscrtavanjem parking prostora. Očekujemo već od iduće sedmice, bili smo jutros u razgovoru sa ovim predstavnicima iz BH Telekoma, da su rekli maksimalno dalje ubrzati to testiranje koje slijedi nakon ugovora, tako da već iduće sedmice očekujemo taj kompletan sistem i gdje ćete vidjeti naše kontrolore na terenu. Što se tiče Bazena, parkinga na Bazenu, mi smo ovdje sa Gradskom upravom, sa Gradonačelnikom bili u kontaktu i tražimo neko idealno rješenje, pošto je tu i planirana neka autobuska stanica, to jeste neki kružni tok, pa čekamo da se završi taj projekat, da se iscrta. To su službe u Gradskoj upravi uzele na sebe zadatak da naprave to idejeno rješenje, na osnovu toga mi ćemo iscrtati i dalje preuzeti obavezu za održavanje tog parkinga i samo to čišćenje. Evo recimo mi smo mimo tog parkinga uređivali ove zelene površine na području dvorane Bazen, iako to nije prošle godine bilo po nekom tom planu. Što se tiče same sistematizacije i broja zaposlenih, u odnosu na prošlu godinu promijenuta je sistematizacija radnih mjesta i mi imamo povećanje za četiri nova radnika na osnovu te nove sistematizacije, to jest uvođenje ove nove djelatnosti parkinga. Tako da što se toga tiče taj broj, ta sistematizacija radnih mjesta je opravdana. Prošle godine smo imali šest mjeseci ljude sa biroa za zapošljavanje koje nam je finasirao Federalni zavod za zapošljavanje. Također, i ove godine imamo te ljude, tako da taj broj je u skladu sa sistematizacijom, a tačan broj zaposlenih jeste 54. Mi imamo pokrivene te troškove i to je i prošle godine isto bilo tako, sistematizacijom je bilo manje, međutim oni su bili tu i ne ulaze u taj prosjek. Ostalo je još Mahiru da odgovorim vezano za nabavku traktora i zimsku službu. Nabavljen je novi traktor sa posipačem i kašikom, tj. ralicom, i nabavili smo dodatni posipač soli za kamion, pošto je ovaj prethodni koji smo koristili, so ga je pojela, dotrajao je, nije bio za korištenje. Mehanizacija za zimsku opremu je vrlo oskudna i jednostavno mi moramo, i ovo pokušali smo odmah da reagujemo, da nabavimo novi taj traktor. Pored toga imamo još dva traktora, jedan je 2018. godište, drugi, čini mi se, 2010. koji je baš u lošem stanju. Imamo jedan kamion 2005. godište i to je ta mehanizacija koju smo raspolagali. Zajedno sa Gradskom upravom i sa Gredonačelnikom aplicirali smo na jedan projekat međugranične saradnje za nabavku kamiona za zimsku službu, pa evo nadam se i tom nekom pozitivnom odgovoru s te strane i da na neki način riješimo tu zimsku službu. Iako sa tim oskudnim resursima, to jest mehanizacijom, mislim da smo uspjeli odgovoriti na padavine koje su bile u ovom proteklom periodu. Također, pored toga smo angažovali još dodatnu mehanizaciju vezanu gore za Malešiće. Tako da ono što je u našoj mogućnost i moći uradit ćemo, sad kažem da je sjajno bilo vezano za tu zimsku službu, nije, ali pokušali smo da najbolji način to vi ne osjetite, a za ovu iduću godinu pripremit ćemo se sigurno bolje što se tiče same te mehanizacije, da mi nemamo problema. I vezano još za pogrebne djelatnosti, mi za tu djelatnost trenutno samo vršimo prevoz, ekonomski, finansijski, sad kada gledamo, nije ni nešto to finansijski opravdano jer imamo privatna pogrebna društva koja većinu tih poslova završavaju i vrše taj odvoz. Međutim, mi nemamo tu nekog dodatnog zaposlenika, to je zaposlenik koji inače inkasant i dijeli račune po terenu. U slučaju potrebe za pogrebnom uslugom, njega angažujemo dodatno, tako da vozilo je kupljeno, amortizovano, u dobrom je stanju, nije puno ni korišteno, ali tako je kako je. Što se tiče parkomata i ključeva od parkomata, ja sam njih dobio, danas je četvrtak, dobio sam ih u utorak. Ja sam zvao sigurno dva mjeseca RVI, te predstavnike njihove, jednostavno da li im bilo teško da se rastanu od toga i da daju dalje na upravljanje. Parkomat u Riječkoj radi, to smo provjerili. Ja sam kontaktirao jednog gospodina iz Živinica koji je imao sličan problem s ovim parkomatima, da dođe u Gračanicu da pokušamo vidjeti šta je moguće od toga popraviti, šta je moguće odraditi da se ti parkomati osposobe. Mislim da od ovih deset postavljeni, kad bi barem pola mogli osposobiti da bi bio uspjeh, a za dalje je ovaj Grad u svom budžetu i planu poslovanja ima u nabavci za nabavku novog parkomata. Čini mi se da je raspisan već i javni poziv, pa očekujemo da ćemo imati i te informacije. Uglavnom znači u ovom narednom periodu mi ćemo pokušati osposobiti te parkomate koliko budemo mogli, koje ne budemo mogli osposobiti vjerovatno ćemo ih ukloniti i na to mjestu kada se stekne mogućnost i uslovi postaviti te nove, ali imat ćemo alternativnu vrstu plaćanja koju sam već naveo, znači sms. Pored sms-a imat ćemo napravljenu i aplikaciju za mobitele gdje ćete moći ukucati vašu bankovnu karticu, gdje ćete moći preko aplikacije platiti svoj parking. Također i biti će ta web aplikacija, znači pored te mobile biće i web aplikacija. To je mogućnost za našu dijasporu, obzirom da nemaju naše telefone, eventualno naše kovanice, novac, da mogu platiti putem bankovne kartici. Tako da je sistem koji je otprilike u Tuzli, u Ževinicama, biti će identičan i u Gračanici i nastojat ćemo da ta usluga i taj parking prostor bude uredan, čist. I nadam se da nećemo imati, kao što je sad slučaj, puno tih gužvi, jer primijetili smo mi prilikom ovog iscrtavanja da neka vozila tu stoje i po 24 sata, da se ne pomjeraju i da li će se pomjeriti, neće. Ali evo, našli smo te mehanizme, tako da nećemo nikoga ni tjerati, dobit će na adresu taj, ako je prekšaj, ako nije završio, ako nije ni to nam riješio, mi ćemo taj prekšajni nalog dalje za  Ide-u, pa kada bude vadio neki dokument, vozačku, saobraćajnu ili slično, treba će da izmiri te obaveze. Tako da evo, to je sistem koji nismo izmišljali neku toplu vodu, otišli smo tamo do susjednih gradova, ukazali su nam te neke stvari koje radi, uzeli smo najbolje od njih što treba i mislim da će kod nas u narednom periodu zaživiti taj parking i da ćemo riješiti te stvari. Toliko od mene, da vas više ne bih zadržavao, mislim da sam svima odgovorio.“ 

Zaključena rasprava.

Izvještaj o radu i finansijskom poslovanju JP „Komus“ d.o.o. Gračanica za 2025. godinu s Informacijom o prikupljanju i odlaganju komunalnog otpada iz domaćinstva i privrednih subjekata je usvojen sa 17 glasova „ZA“ i 7 „SUZDRŽAN“.

Predsjedavajući je odredio pauzu od 5 minuta.

TAČKA 14

RAZMATRANJE INFORMACIJE O RADU OPĆINSKOG SUDA U GRAČANICI U 2025. GODINI

Učesnici u diskusiji:

Arnes Avdić:

„S obzirom na to da se radi samo o Informaciji, ja bih pohvalio rad suda u 2025. godini, s obzirom na to koliko sam vidio iz ove Informacije, falilo je pet državnih službenika i dva namještenika, a uspjeli su odraditi 263 predmete, ukupno bilo starih, a oni su uspjeli riješiti 234, što je veoma veliki procenat u prethodnoj godini, uspjeli su raditi predmete iz starih godina, tačno 88,98%, i to je veoma pohvalno u prethodnoj godini.“ 

Mersiha Jogunčić:

„Naravno da ću reagovati i na ovaj završni, ovaj dole 94,51% plan rješavanja predmeta za nivo suda realizovan u procentu, 94,51%, s obzirom da smo ovamo u Informaciji vidjeli da su ljudi poprilično, mislim, nepodkapacitirani, ali evo da im fali i uposlenika i da fali i sudija i da je neko na duže vrijeme na bolovanju. Ono na što ću se ja referirati ovdje i što ću malo izrasti kao neku zabrinutost, ali to ćemo malo i sa policijom razgovarati, jer nam se i ta Informacija veže, da imamo ipak i navođenje na prostituciju u Gračanici, zatim imamo posjedovanje, omogućavanje, uživanje opojenih droga, 150 je bilo predmeta, to je poprilično veliki broj za ovaj grad. Neovlaštena proizvodnja i stavljanje u promet opojnih droga, 91 predmet, nasilja u porodici 51. E sad, ovo što je 51, nasilja u porodici, vjerujem da je tu bilo i povlačenja možda iskaza onih pa da možda bi bilo i više, ne znam, ali evo vezat ćemo i ovu Informaciju iz policije i u ovom dijelu evo gdje je maloljetnička delikvencija, dakle i tu imamo iskorištavanje djeteta ili maloljetnika radi pornografije, čisto da znamo, da građani znaju da se u našem gradu dešavaju i takve stvari i da to za nas kao grad nije pohvalno, ali evo ti su predmeti riješeni. Dakle, ja vam stvarno čestitam na vašem radu, trudu i zalaganju, s obzirom da vi evo imate malo, fali vam ljudi, ali vam fali i parking koliko znam, jer imate problem sa dovoženjem osumnječenika, nisu osuđeni. Dakle, imate problem s tim, imali ste pokušaj bjegstva prošle godine itd., dakle, mi bismo kao lokalna zajednica mogli učiniti bar toliko da vam obezbijedimo parking mjesta i da vam na taj način pomognemo, a u svakom slučaju nadam se da ćete riješiti ovo sa kadrovskom politikom, dakle da ćete imati adekvatne kadrove pa da iduće godine imamo još smanjen broja ovoga što sam navela kao problematično. U svakom slučaju hvala vam na Informaciji i što ste tako strpljivo čekali cijeli dan da dođete i na red.“
Zaključena rasprava.

Informacija o radu Općinskog suda u Gračanici za 2025. godinu je primljena k znanju.

TAČKA 15

RAZMATRANJE INFORMACIJE O STANJU BEZBJEDNOSTI NA PODRUČJU GRADA GRAČANICA U 2025. GODINI

Učesnici u diskusiji:

Amel Iljazović:

„Evo već ste ispravili grešku, ono koliko vidimo ovdje načelnik PU Gračanica, Policijske uprave, ne PS Gračanica. I ako može u sklopu Informaciju, obzirom da sam u januaru, februaru podnosio pitanje Policijskoj upravi u ime svih lovaca, LD Srndać Gračanica, koji broji 790, dokle se došlo sa referentom koji je angažovan na izdavanju dozlova za držanje i nošenje oružja.“
Imad Mustafić:

„Pa ovako, ja imam obavezu da pohvalim rad Policijske uprave Gračanica i da, obzirom da neposredno sa inspektorima i sa policajcima, imamo često kroz naš posao suradnju. Želim da pohvalim njihov rad, njihovu profesionalnost. Želim da u što moguće ranijem roku dobiju još više zaposlenika, još više radne snage i da nastave uspješan svoj rad u daljem dijelu.“ 

Mahir Delić:

„Uzimajući ove iscrpne statističke podatke iz ove Informacije vidimo da je stanje sigurnosti na području grada Gračanici slično kao i do sada, na istom nivou, prema ovim statističkim podacima je na zadovoljavajućem nivou. Da li je to tako na terenu, to neka presude svi, i mi ovdje i građani. Klub vijećnika SDP-a je, nisam siguran koju mislim da se radi o januarskoj sjednici, tražio od Gradskog vijeća održavanje jedne tematske sjednice po pitanju sigurnosti, jer je tada bilo zaista neki ispada po pitanju sigurnosti u samom gradu Gračanica. Međutim, ta sjednica nije održana, nego je održan Savjet za bezbjednost i sigurnost građana. Ja sam tražio informacije, odnosno zaključke sa tog Savjeta, međutim, nažalost nisam dobio, tako da smo ostali uskraćeni što se tiče tih informacija. Ali u zadnje vrijeme nemamo tih događaja po pitanju ispada sigurnosti, tako da u zadnjih nekoliko mjeseci možemo biti zadovoljni po pitanju toga. Ono što je evidentno iz ovih izvještaja statističkih jeste da imamo porast određenih broja krvičnih dijela, posebno u stavci krvična djela protiv braka, porodice i mladeži, koja su veća za 56% i najviše se odnose na krvična djela nasilja u porodici, gdje imamo povećanje za oko 45%, evo imali smo i malo prije informaciju da je se 51 postupak vodio pred Općinskim sudom u Gračanici. Pa bih volio da načelnik nam malo to prokomentariše vezano za to povećanje, da li je veći broj prijavljivanja, šta je u pitanju. Još nešto na što bih se osvrnuo jeste ova krvična djela protiv sigurnosti javnog prometa, gdje vidimo zaista pod stavkama ugrožavanja javnog prometa prema omamljenosti samo par evidentiranih krvičnih djela. Evo svjedoci smo svi koji šetamo i hodamo gradom Gračanica, pogotovo u ovim ljetnim mjesecima i bahate vožnje i utrka u užem centru grada i pored Policijske stanice itd. Pa nadamo se da će i ovim novim izmjenama zakona, odnosno ovim višim kaznama koji su odnedavno uprimljeni, ova krvična djela biti na većem nivou evidentirana, odnosno kažnjavanja.“ 

Mersiha Jogunčić:

„Jeste, ovo što je kolega Mahir, neću se ponavljati, rekao i to je sve evidentno. I da, ovdje piše da je došlo do smanjenja, ali ne znam koliko se ta sigurnost osjeća u gradu. Ono što mene posebno zanima je, naravno, nasilje u porodici je povećan broj, zatim broj hitnih mjera zaštite izrečenih učiniocima nasilja je također 51, a u prošloj godini je bilo nula. Šta se u stvari promijenilo, da sad imamo 51, a u prošloj godini je bilo nula. Jel se to nešto promijenilo u zakonu, da, hitne mjera zaštite izrečenih počiniocima nasilja, tako je da,  2024. godine, nula, a 2025. godine, 51. Dakle, to mi je ovako malo, a broj zaprimljenih pijava je 64, pa dobro. Prosjačenje, napisano je da imamo smanjen broj narušavanja javnog reda i mira, ali da je prosjačenje u porastu, što mi svakako svjedočimo tome. Pa evo, kazali ste u Informaciji da ste u stalnoj komunikaciji sa Centrom za socijalni rad i sa svim ostalima koji mogu pomoći u tom segmentu, kako, na koji način i u kojem pravcu to ide. Dakle, voljela bih zaista da malo pobliže to objasnite. I evo, pokrivenost, da li bi pokrivenost grada većim brojem kamera ili većim brojem videonazora, pojačanim videonazorom, doprinijele na sigurnosti i sigurno bi, pretpostavljam da da, ali evo, na koji način to izvesti. I da li, recimo, ovi mladi policajci koji su došli, vidim da ste ojačani sa kadrom, došli su mladi policajci, ono što sam primijetila, da su odmah krenuli lijepti kazne i to je ono, ide im to, ide ide. Nema više nikakvih opomena, sad odmah kazna zviz i gotovo, pa ti plati. I recite mi kad je stanje u saobraćaju i prisustvo presretača. Recimo nekad nam se zna desiti da na području grada Gračanica nemamo radarske kontrole, pa i po mjesec dana, ali imamo pojačan broj presretača. Koliko oni vama generalno pomažu u regulaciji saobraćaja i da li je dobro to, mislim jeste dobro, ali evo, da li je dobro to ili da insistiramo na videonazoru ili iz vašeg perspektive šta bi najviše pomoglo da se situacija u saobraćaju stabilizuje. Osim naravno da nam se poveća broj parking mjesta, ali za to niste vi zaduženi, nego za ovo lijepljenje kazni.“
Avdo Kurtović:

„Evo ja ću kratko. Svjesni smo bili da je prethodnih godine Policijska uprava imala problem sa brojem policajaca, odnosno došlo je do smjene generacije. Znamo da je bilo jako mali broj policajaca za naš grad u prethodne dvije godine i ovim putem želim da poželim svim sadašnjim penzionerima policajcima sretne penzionerske dane, a isto tako želim ovim novim pridošlim nadama Policijske stanice uspješna rad. Želim također da navedem i da primjetim svoju observaciju da je pojavilo se jako puno novih policijskih kontrola na cestama, pogotovo u noćnim satima, što smatram, izuzetno pohvalim i već vidim da se mijenja svijest naših građana, pogotovo po pitanju vožnje, pa u svakakvom stanju, a osobito u noćnim satima. Želim da iznesem svoju observaciju, smatram da ide to naprijed i prema gore, ali mislim da je to najviše zato što radi se na pravi način i mlade snage naravno žele da se dokažu, pa tu su cijelu noć da rade za svoje građane.“
Damir Hadžić, Načelnik PU Gračanica:

„Ja sama se potrudio da zapišem sva pitanja, ako nešto bude eventualno promaklo, vi slobodno kažite, pa ćemo dodatno obrazložiti. Vijećnik Amel Iljazović, vezano za zapošljavanje, radi se o stručnom savjetniku za pitanje oružja i Zakonu o slobodi pristupa informacijama. Sa julom 2024. mi smo tog zaposlenika koji je definisan u okviru Policijske uprave Gračanica izgubili, da tako kažem, otišao je na drugo radno mjesto, a samo usput da kažem, taj stručni savjetnik radi poslove i za područje Grada Gračanica i za područje Opštine Doboj Istoka. Tako da je ta problematika na tom radnom mjestu, i da, ja sam načelnik PU Opštine Doboj Istoka, čisto kroz ovu Informaciju da znate. U julu je to mjesto upražnjeno, nekad u decembru 2024. uprava policije je raspisala konkurs koji još uvijek nije završen. Procedura je, obzirom da ide preko Agencije za državnu službu, mi u tome ne učestvujemo svakako kao Policijska uprava. Naravno, smo u onom početnom, hajde da kažem, momentu inicirali, tražili zapošljenja, ali u ostalim aktivnostima ne učestvujemo. Po nekakvim procjenama za jedno, dva, tri mjeseca bi trebalo da neko dođe na to radno mjesto. Naravno, osim toga, ja kao načelnik PU, a obzirom na iskustva koju imam radeći u uprave policije i generalno u ovim policijskim poslovima, samo nadam da taj neko ko dođe, da će i ostati na tom radnom mjestu. Eto, toliko. Evo, zahvalio bih isto tako vijećniku Mustafiću na pohvalama za rad Policijske uprave, odnos Policijske stanice Gračanica. Mi zaista pokušavamo kroz različite interakcije sa narodom, sa građanima, sa institucijama, pokušavamo kroz i ovaj dio mladih policijskih službenika da uspostavimo nekakav odnos i kontakt koji će, evo, biti na zadovoljavajućem nivou. Ali to je nešto što, evo, pogotovo kad su u pitanju mlade snage, traži zaista vremena. I, evo, ovdje smo na ovom mjestu, nije zgore ga da kažemo i da, evo, i vi u nekoj svojoj okolini tako prenosite, odnosno, tražite tu nekakvu saradnju, a imajući u vidu ove činjenice. Dakle, da se radi o policijskim službenicima koji su nedavno zasnovali radni odnos, koji trebaju i uče i trebaju tek da uče i da imamo u tom svi nekakvog razumijevanja. A, naravno, opet, kad je u pitanju određena problematika koja zahtjeva naše nekakvo neodložno postupanje, uvijek smo tu, evo, da i preko rukovodilaca, pa i mene kao načelnika Policijske uprave. Vijećnik Delić, pominjali ste održavanje tematske sjednice. Mi smo ovdje imali, Predsjedavajući, je li tako, u manjem obimu, Savjet za bezbjednost u proširenom sastavu. Spominjali ste ovdje, krivična djela nasilja u porodici. Zaista jeste došlo do povećanja, krivičnih djela nasilja u porodici, generalno, došlo do povećanja i broja prijava nasilja u porodici. Ovdje ću objediniti možda i vaš odgovor, obzirom da se tiče, evo, nasilja u porodici i pominju se hitne mjere. Generalno je došlo do povećanja izricanja svih mjera zaštite, a tamo zakon koji je izašao u martu 2025. dakle, novi zakon, tretira i hitne mjere, takozvane hitne mjere. U tom je stvar, zato što 2024. godine nije apsolutno bilo ti hitnih mjera, a sada, po novom zakonu ima, i to je ono što Policijska upravna u prvom momentu izriče, dakle, bez suda, izriče hitne mjere zaštite prema učiniocu nasilja i one traju najviše 48 sati do donošenja rješenja od strane suda. Tako da, evo, zbog toga ta, dakle, u 2024. nismo, a sada imamo i generalno je razlika tu, recimo, i kod, obzirom da je novi Zakon o zaštiti nasilja u porodci i nasilja nad ženama, definisao kršenje mjere kao krivično dijelo, upravo zato u našem izvještaju imamo i određen broj krivičnih djela, dakle, tretirane kroz kršenje zaštite mjera, dok smo u prethodnom periodu imali kršenje, ali su one tretirane kao prekšaj. I, evo, iz tog razloga je u Informaciji to i naznačeno. Krivična djela, nadalje vezano za vijećnika Delić, krivična djela protiv sigurnosti javnog prometa. Zašto, tako sam barem shvatio, omamljenosti kao krivično djelo kada je u pitanju javni saobraćaj. Zašto, tako sam shvatio, zašto nema više, iako smo svjedoci na terenu određenim situacijama itd. Ono što mogu kratko reći omamljenosti je krivično djelo koje definiše pod kojim uslovima se tretira taj događaj, odnosno aktivnost, kao krivično djelo mora postajati posljedica i obično je to kroz, dakle, same saobraćajne nezgode, dok posmatramo omamljenost kroz prekršaj, imamo daleko veće gdje imamo zadržavanje za alkohol preko 1,5 ili odbijanje alkotestiranja. Tako da ovdje je samo onaj dio koji se odnosi na krivična djela, a ona imaju svoju definiciju kada, kako i zašto. Novi Zakon o izmjenama i dopunama zakon na osnovu bezbjednosti saobraćaja, spomenuli ste, Delić. Mogu samo reći da imamo tamo, svi ste to imali priliku i pročitati, definisanu objesnu vožnju u četiri prekšaja i evo, naravno, i pred nama je taj, da kažem, evo, izazov oko primjene, obzirom da, nažalost, kao i sve druge stvari dobijamo u zadnjem trenutku i evo, moramo prilagođavati se da bi to mogli provesti, ali evo, za sada nemamo nikakvih većih problema u tome i nadam se da će tek taj, te izmjene, da će tek dati određenog značaja i doprinijeti sveopće stanju sigurnosti u saobraćaju. Vijećnica Jogunčić, nadalje, evo, govorili smo oko nasilja u porodici i hitnim mjerama. Prosjačenje, da, prisutno, tako smo naveli i koncipirali u Informaciji. Nažalost, to vidimo svi i evo, pokušavamo sa Centrom za socijalan rad, evo, na sedmičnom nivou mi imamo aktivnosti koje, moram reći, borimo se sa ovim dijelom kapacitiranosti, pa uvijek kada možemo izdvojiti, a moramo izdvojiti, strikno da se to radi, prosjačenje kao prekšaj ili, evo, sankcionisanje nažalost ne daje rezultate nikakve. To mogu i mnogi drugi da potvrde, ali pokušavamo na neki drugi način pristup sa Centrom za socijalan rad, da barem dođemo do nekakvog stanja koje će biti podnošljivo, koje neće odavati stanje nekakvog sveopće njihove prisutnosti. Nadamo se kad budemo imali veći broj policijski službenika, obzirom da je Gračanica i područje tržnih centara, da ćemo tada moći izdvojiti policijski službenik koji će biti 24 sata pristutni na tom području i na taj način se boriti sa tom pojavom i ja se nadam u nekom doglednom vremenu. Pokrivnost grada kamerama, da li bi to doprinijelo. Naravno da bi. Mi imamo određene sada nedostatke u postojećem funkcionisanju, ali evo nadamo se da ćemo to ispraviti, mislim oko tehničkog dijela. Ima nekih naznaka i da uprava policije da će u okviru svojih kapaciteta možda jednu ili dvije kamere još instalisati na našem području, koji će isto tako biti u stanici Gračanica i biti na raspolaganju u pogledu sigurnosti događaja, ali to je još, evo da kažem, obzirom na te procedure i oko nabavke i oko instalacije, dakle, to je tek u početnoj nekoj fazi. Mladi policajci, da imamo, mladi policajci su na terenu i u narednom periodu vjerovatno ste svi to primijetili, uglavnom su mladi i mladi, a ne mladi i stari. Činjenica je prosta, dakle, kolega odlaze u penziju i tek dolazimo do nekog momenta kada tih, da kažem, starijih kolega neće biti nikako i ovo je tranzicija koju ne samo ja ili ne samo vi, svi, ne vjerujem da je ko skoro, da tako kažem, ne bi preživio, ali da se nosio sa tim i, evo, ja se nadam da ćemo imati dovoljno snage i znanja da to sve prevazićemo, ali, opet, evo, kažem, i sa vama nekim zajedničkim snagama. Presetači iz uprave policije, pa, spomijenili ste upravu policije na mjesečnom nivou, otprilike, tamo obaviještava preko naših zvaničnih web stranica i ima predviđenu svakodnevno prisustvo presretača na cestama TK. Dakle, ne samo magistralne ceste, nego regionalne, lokalne, itd. i to je dobra stvar. Naravno, sa aspekta prisutnosti njihove, ali onaj dio na što smo najviše oslonjeni su zapravo naše lokalne snage, odnosno naši lokalni tehnički kapaciteti, radari koji su mobilni, koji su prenosivi i koje možemo ih koristiti na kraju krajeva i noćnim i dnevnim smjenama. To je ono na što se oslanjamo, naravno, evo, jesmo u prethodnom periodu i još uvijek ćemo to tražiti, prisutnost njihovu, upravo da u ovim kritičnim i ključnim, momentima vam pomognu kad je u pitanju sigurnost saobraćaja. Vijećnik Kurtović Avdo, zahvalio se, hvala i vama kad ste tako sagledali stanje i vidjeli prisutnost i aktivnosti policije. Ja se nadam da ćemo u nekom narednom periodu još, evo, u toku je konkurs od stane uprave policije koji je u toku, nažalost ta procedura vrlo dugo traje, ali evo, nadam se da ćemo imati nešto i do kraja godine, ali ima nekakvih naznaka, to ste mogli vidjeti i u sredstvu informisanja i kad smo, čini mi se, obilježavali Dan policije, da će biti novih konkursa uskoro. Tako da možda i prilika da afirmirate, da potaknete mlade da konkurišu, da se prijave za to radno mjesto. Evo, nećemo ulaziti u to, ali znamo iz prethodnog perioda da nam je falilo sa područja Gračanice policijskih službenika.“
Zaključena rasprava.

Informacija o stanju bezbjednosti na području Grada Gračanica za 2025. godinu je primljena k znanju.

TAČKA 16

RAZMATRANJE INFORMACIJE O ZBRINJAVANJU NAPUŠTENIH I IZGUBLJENIH ŽIVOTINJA (PASA LUTALICA) NA PODRUČJU GRADA GRAČANICA

Nije bilo učesnika u diskusiji.

Informacija o zbrinjavanju napuštenih i izgubljenih životinja (pasa lutalica) na području Grada Gračanica je primljena k znanju.

TAČKA 17

RAZMATRANJE INFORMACIJE O DODJELI STIPENDIJA UČENICIMA SREDNJIH ŠKOLA I STUDENTIMA ZA ŠKOLSKU 2025./2026. GODINU

Avdo Kurtović, Komisija za obrazovanje, kulturu, sport, mlade i odnose sa vjerskim zajednicama:

„U ime Komisije za obrazovanje, koje smo se danas sastali, a svi evo znamo da ovu tačku smatramo pozitivnom, ali evo moram se ja nadovezati lično na ovo sve. Obzirom da je rekordan broj stipendija za učenike i studente u našem gradu, preko pola miliona maraka, gdje je svih 276 studenta dobilo stipendiju i gdje je preko 100 učenika dobilo stipendiju Grada. Znači to je rekordna, ne rekordna, to je van svih rekorda spram nekih prethodnih godina. Smatram da i dalje i trebaju svi da dobijaju stipendije i što ja želim da se osvrnem na ovaj prethodni konkurs za stipendije je to što je uvrštena ova kategorija ostalih, iz kojeg razloga smanjena je mogućnost „diskriminisanja“ određene kategorije studenta između ostalog nadarenih, gdje postoje jako teški fakulteti, gdje je jako teško ostvariti visok prosjek ocjena, a ovdje se kriterije ostvaraju na osnovu prosjeka ocjena i gdje su baš ti studenti iz deficitarnih zanimanja i nadarenih po automatizmu ako nisu dobili deset koliko je već obazbijeđeno za nadarene, ili recimo za deficitarna zanimanja da sve stane u kategoriju ostalih i automatski su dobili tu stipendiju. To je godinama bio problem za sve nas studente koji smo nekada bili studenti ovog grada ne dobivanjem stipendija, jer teško se boriti sa prosjecima studenata sa privatnih fakulteta, pogotovo ko studira na državnom univerzitetu. Smatram da je na ovaj način zadovoljeno da svi imaju jednaka prava da konkurišu i da dobiju tu stipendiju, osobito vezano za učenike, ali evo u ovom slučaju govorim za studente.“

Učesnici u diskusiji:

Omer Ahmetović:

„Nadovezati ću se kratko na ovo što je govorio kolega Avdo. Svakako vrijedi istaći da ova Odluka koju smo mi donosili prošle godine, koju smo zapravo mijenjali, pokazala se dobrom po mnoge kategorije. Također, pohvaljujem Gradonačelnika i njegovu odluku da se i ove godine svim studentima koji su zadovoljili uslove dodijele stipendije, pogotovo za studente, a evo i za učenike. Također, vrijedi istaći još jednu informaciju koja će poboljšati status studenata, a to je da je Vlada TK prije par dana na jednoj od svojih sjednica usvojila Odluku, kako su to oni nazvali, kantonalnom linijom prevoza, tako da sad imamo iz Gračanice mjesečna karta će koštatit 88 KM. Ja mislim da je iz Stjepan Polja do Gračanice ta cijena, a studenti će sad imati od bilo gdje, Doboj Istok i svi ostali. Također jedna jako dobra stvar za statuse studenata.“

Arnes Avdić, Klub SDA:

„U ime Kluba SDA kratko samo da pohvalim nastavak politike dodjele stipendija učenicima srednjih škola i studentima i svima onima koji ispunjavaju uslove.“

Zaključena rasprava.

Informacija o dodjeli stipendija učenicima srednjih škola i studentima za školsku 2025./2026. godinu je primljena k znanju.

Sjednica je završena u 17,04 sati.

